**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΓΙΑ ΤΗΝ ΠΑΡΑΚΟΛΟΥΘΗΣΗ**

**ΤΟΥ ΣΥΣΤΗΜΑΤΟΣ ΚΟΙΝΩΝΙΚΗΣ ΑΣΦΑΛΙΣΗΣ**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Νοεμβρίου 2024, ημέρα Τρίτη και ώρα 10.15΄, συνήλθαν σε κοινή συνεδρίαση στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Ειδική Διαρκής Επιτροπή για την Παρακολούθηση του Συστήματος Κοινωνικής Ασφάλισης και η Ειδική Διαρκής Επιτροπή Ευρωπαϊκών Υποθέσεων, υπό την Προεδρία του Προέδρου της Ειδικής Διαρκούς Επιτροπής για την Παρακολούθηση του Συστήματος Κοινωνικής Ασφάλισης, κ. Νεοκλή Κρητικού, με θέμα ημερήσιας διάταξης: «Εθνικό Σχέδιο Δράσης για το Δημογραφικό».

Τα μέλη της Επιτροπής ενημέρωσε η Υπουργός Κοινωνικής Συνοχής και Οικογένειας, κυρία Σοφία Ζαχαράκη.

Επίσης, στη συνεδρίαση παρέστησαν ο κ. Κωνσταντίνος Γλούμης - Ατσαλάκης, Γενικός Γραμματέας Δημογραφικής και Στεγαστικής Πολιτικής, η κυρία Αλεξάνδρα Τραγάκη, Καθηγήτρια Οικονομικής Δημογραφίας στο Χαροκόπειο Πανεπιστήμιο, ο κ. Ηλίας Αποστολόπουλος, Δήμαρχος Παπάγου - Χολαργού και Πρόεδρος του Ινστιτούτου Τοπικής Αυτοδιοίκησης της Κ.Ε.Δ.Ε, ο κ. Μιχαήλ Αγγελόπουλος, Εκπρόσωπος του Συμβουλίου Περιφερειών της Ευρώπης, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή για την Παρακολούθηση του Συστήματος Κοινωνικής ασφάλισης, παρόντες ήταν οι Βουλευτές κ.κ. Ακτύπης Διονύσιος, Κρητικός Νεοκλής, Μαντάς Περικλής, Καφούρος Μάρκος, Μονογυιού Αικατερίνη, Μπαραλιάκος Ξενοφών (Φώντας), Παπάς Θεοφάνης (Φάνης), Παπασωτηρίου Σταύρος, Σενετάκης Μάξιμος, Σκόνδρα Ασημίνα, Στύλιος Γεώργιος, Φόρτωμας Φίλιππος, Χατζηιωαννίδου Μαρία – Νεφέλη, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Μπιάγκης Δημήτριος, Μουλκιώτης Γεώργιος, Τσίμαρης Ιωάννης, Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Παπαδόπουλος Νικόλαος, Μπιμπίλας Σπυρίδων και Ζερβέας Αλέξανδρος.

Από την Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ. Πλακιωτάκης Ιωάννης, Αβραμόπουλος Δημήτριος, Ανδριανός Ιωάννης, Αυγενάκης Ελευθέριος, Βεσυρόπουλος Απόστολος, Βλάσης Κωνσταντίνος, Βολουδάκη Σεβαστή (Σέβη), Καιρίδης Δημήτριος, Καλαφάτης Σταύρος, Κούβελας Δημήτριος, Λοβέρδος Ιωάννης – Μιχαήλ (Γιάννη), Μαρκόπουλος Δημήτριος, Μηταράκης Παναγιώτης (Νότης), Μιχαηλίδου Δόμνα – Μαρία, Μπακογιάννη Θεοδώρα (Ντόρα), Μπουκώρος Χρήστος, Σταμάτης Γεώργιος, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Δούρου Ειρήνη (Ρένα), Κασιμάτη Ειρήνη (Νίνα), Μπάρκας Κωνσταντίνος, Ψυχογιός Γεώργιος, Πάνας Απόστολος, Παραστατίδης Στέφανος, Σταρακά Χριστίνα, Δάγκα Παρασκευή, Μανωλάκου Διαμάντω, Μεταξάς Κωνσταντίνος – Βασίλειος, Βιλιάρδος Βασίλειος, Γραμμένος Βασίλειος, Αχτσιόγλου Ευτυχία (Έφη), Τσιρώνης Σπυρίδων, Καζαμίας Αλέξανδρος και Κόντης Ιωάννης.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Αγαπητοί συνάδελφοι, κυρίες και κύριοι, καλημέρα σας. Σας καλωσορίζω στην κοινή συνεδρίαση της Ειδικής Διαρκούς Επιτροπής για την Παρακολούθηση του Συστήματος Κοινωνικής Ασφάλισης και της Ειδικής Διαρκούς Επιτροπής Ευρωπαϊκών Υποθέσεων με θέμα ημερήσιας διάταξης «Εθνικό Σχέδιο Δράσης για το Δημογραφικό». Είναι μεγάλη η χαρά μου που συνεδριάζουμε από κοινού με τα μέλη της Ειδικής Επιτροπής των Ευρωπαϊκών Υποθέσεων και με τον Πρόεδρό της και Αντιπρόεδρο της Βουλής τον κ. Ιωάννη Πλακιωτάκη, τον οποίον, βέβαια, και ευχαριστώ θερμά που φέρνουμε το θέμα αυτό σε μια κοινή συνεδρίαση.

Το Δημογραφικό συνιστά μία από τις μεγαλύτερες προκλήσεις, αλλά και μια μακροπρόθεσμη πρόκληση για όλους μας, ενώ εξαιρετικά σημαντική είναι και η κοινωνική διάστασή του καθώς και η ανάγκη διασφάλισης της κοινωνικής συνοχής. Το Υπουργείο Κοινωνικής Συνοχής και Οικογένειας, είναι ένα από τα Υπουργεία που είναι επιφορτισμένο με την υλοποίηση των πολιτικών και παρεμβάσεων για το Δημογραφικό. Έχουμε, λοιπόν, τη χαρά και τιμή να είναι μαζί μας η Υπουργός Κοινωνικής Συνοχής και Οικογένειας, η κυρία Σοφία Ζαχαράκη, η οποία και θα ενημερώσει σήμερα τα μέλη των Επιτροπών.

Σας καλωσορίζουμε, κυρία Υπουργέ, σας ευχαριστούμε για την αποδοχή της πρόσκλησης και μαζί με την κυρία Υπουργό, βρίσκονται, ο Γενικός Γραμματέας Δημογραφικής και Στεγαστικής Πολιτικής, κ. Κωνσταντίνος Γλούμης, οι συνεργάτιδές της, η κυρία Αλεξάνδρα Τραγάκη και η κυρία Εύη Αντωνοπούλου και ο συνεργάτης της, κ. Κωστής Λιακόπουλος. Σας ευχαριστούμε και εσάς θερμά για την παρουσία σας και για τη συνεισφορά σας στη συνεδρίαση.

Θέλω, επίσης, να καλωσορίσω και να ευχαριστήσω για την παρουσία τους τον Δήμαρχο Παπάγου-Χολαργού και Πρόεδρο του Ινστιτούτου Τοπικής Αυτοδιοίκησης της ΚΕΔΕ, κ. Ηλία Αποστολόπουλο και τον Πρόεδρο της Επιστημονικής Επιτροπής του Ινστιτούτου Τοπικής Αυτοδιοίκησης της Κ.Ε.Δ.Ε. και εκπρόσωπο στο Συμβούλιο Περιφερειών της Ευρώπης, κ. Μιχαήλ Αγγελόπουλο, οι οποίοι έχουν ασχοληθεί εκτενώς με το Δημογραφικό. Το θέμα, λοιπόν, όπως καταλαβαίνετε, έχει ιδιαίτερη βαρύτητα. Πάμε λοιπόν, να αναπτύξουμε όσες πτυχές του σημερινού θέματος. Ο λόγος σε εσάς, κυρία Υπουργέ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κύριε Πρόεδρε,ευχαριστώ πάρα πολύ, καθώς και τον κύριο Πλακιωτάκη και, βεβαίως, μέλη του Ελληνικού Κοινοβουλίου. Γυναίκες και άνδρες, που έχουν εντρυφήσει και ενδιαφέρονται προφανώς για μία συζήτηση, η οποία έχει ξεκινήσει εδώ και πάρα πολύ καιρό.

 Να επισημάνω ότι η κυρία Τραγάκη είναι Καθηγήτρια Οικονομικής Δημογραφίας, άρα έχει αναλάβει ως Συντονίστρια, να εκπονήσει εδώ και πάρα πολλούς μήνες, εθελοντικά και δίνοντας πολύ χρώμα έτσι και ενέργεια, το Εθνικό Σχέδιο Δράσης, όχι όμως με μία, θα έλεγα, μονοπρόσωπη διάθεση, αλλά με μια συλλογική διάθεση, συγκέντρωση πολλών απόψεων, μετά από πολύμηνη προσπάθεια. Και βέβαια η Γενική Γραμματεία Δημογραφικής και Στεγαστικής Πολιτικής, ο κ. Γλούμης και νωρίτερα η κυρία Μαρίνα Στέφου, οι οποίοι με τις ομάδες τους, αλλά και τους ανθρώπους, που αφιέρωσαν πάρα πολύ χρόνο και διάθεση, θέλησαν να συγκεράσουν απόψεις περί αυτού του πολύ επίκαιρου, αλλά όχι τωρινού ζητήματος.

Βρισκόμαστε σήμερα στην Ελληνική Βουλή μαζί με τους συνεργάτες μας και με την ομάδα του Υπουργείου, με ιδιαίτερη τιμή, αλλά και με αίσθημα ευθύνης για να παρουσιάσουμε τις όψεις του «Εθνικού Σχεδίου Δράσης για το Δημογραφικό», ένα Σχέδιο Δράσης, το οποίο θα είναι δυναμικό. Αντιλαμβανόμαστε ότι τώρα μπορεί να έχουμε μια πρώτη εκπόνηση και μια συγκέντρωση προτάσεων, οι οποίες έχουν βραχυπρόθεσμο και μεσοπρόθεσμο σχεδιασμό. Μπροστά μας, έχουμε, όμως, ένα σχεδιασμό δέκα ετών και μια πολύ πιο ενδελεχή μελέτη, η οποία έχει ήδη γίνει, συνεχώς θα αναπτύσσεται, αλλά και θα εμπεδώνεται μέσα από μηχανισμούς, τους οποίους έχουμε ήδη εντάξει στο σχεδιασμό μας για το Δημογραφικό.

Τι σημαίνει αυτό; Σημαίνει ότι αυτό το οποίο θα συζητήσουμε σήμερα σε σύντομη μορφή και εκδοχή, περιλαμβάνει εξειδικεύσεις, διαθέτει μια πιο αναλυτική μορφή, έχει μπροστά δύο σημαντικές δικλείδες, θα έλεγα, που μπορούν με κάποιο τρόπο να εξασφαλίσουν το μέλλον του. Πάντα λαμβάνοντας υπόψη το μέτρο, γιατί γνωρίζουμε ότι η συνέχεια και η συνέπεια στην ελληνική δημόσια διοίκηση είναι ένα ζητούμενο που ελπίζουμε να διασφαλιστεί. Πρώτον, ένα εθνικό σχέδιο δράσης, το οποίο θα παρακολουθείται από το Παρατηρητήριο του Δημογραφικού, ξεκινάω λίγο από το τέλος για να εξηγήσουμε λίγο και όλο τον τρόπο σκέψης, όπως, επίσης, και τις εξειδικεύσεις του δημογραφικού, καθώς η τοπικότητα έχει ένα ιδιαίτερο στοιχείο και μια ιδιαίτερη αξία.

 Έχουμε, λοιπόν, μπροστά μας μια πολύ κρίσιμη πρόκληση, δεν είναι θέμα του μέλλοντος αλλά δεν είναι και του παρόντος μόνο, είναι μια πρόκληση, η οποία έρχεται από το παρελθόν και προφανώς, όντας μέλη του Ελληνικού Κοινοβουλίου, αλλά έχοντας και αυτό το ιδιαίτερο ενδιαφέρον, θα έχετε σίγουρα παρατηρήσει και τα δημογραφικά στοιχεία, τα οποία έρχονται από το παρελθόν. Συγκεκριμένα, με πτώση και με ύφεση στους δείκτες ολικής γονιμότητας από το 1981 και μετά, και βέβαια, την ανάγκη για άμεση και συντονισμένη δράση.

Έχουμε κρίσιμες ευρωπαϊκές εξελίξεις και χαίρομαι που και η ομάδα, η οποία εντρυφεί στη Βουλή για τα ευρωπαϊκά θέματα με πολυετή δράση, παρακολουθεί όσα εξελίσσονται σε ευρωπαϊκό επίπεδο. Τι έχουμε; Έχουμε τον διορισμό Επιτρόπου, ο οποίος έχει στο χαρτοφυλάκιό του και το Δημογραφικό όπως και πριν η πρόεδρος, Ούρσουλα φον ντερ Λάιεν, είχε ορίσει την τότε Επίτροπο για τη δημοκρατία και τη δημογραφία την κυρία Ντουμπράφκα Σουίτσα, η οποία παρουσίασε τον Οκτώβριο του 2023 για την εργαλειοθήκη, την οποία μάλιστα είμαι σίγουρη ότι θα συζητήσουμε και πολύ πιο επισταμένα και με παρουσία εκπροσώπου της Ευρωπαϊκής Επιτροπής σε επόμενη συνεδρίαση.

Μετά από αυτό, η χώρα μας ήταν το πρώτο κράτος – μέλος, που απέκτησε αυτό το Εθνικό Σχέδιο Δράσης, το οποίο παρουσιάστηκε τον Ιούλιο του 2024 στο Υπουργικό Συμβούλιο και έλαβε την έγκρισή του. Είναι λοιπόν, όπως είπα και στην αρχή, ένα προϊόν ευρείας διαβούλευσης και τεκμηρίωσης. Αξιοποίησε την μελέτη και την Έκθεση της Διακομματικής Κοινοβουλευτικής Επιτροπής, κύριε Πρόεδρε, γιατί προφανώς δεν διατεινόμαστε ότι ξεκινάμε από το μηδέν.

Η Ελληνική Βουλή είχε, βεβαίως, τοποθετηθεί εγκαίρως πάνω στο πολύ καίριο αυτό ζήτημα νωρίτερα και με πάρα πολλές πρόνοιες, οι οποίες είχαν προβλεφθεί μέσα σε αυτή την Έκθεση που έχουν συμπεριληφθεί ή έχουν ήδη νομοθετηθεί στα χρόνια αυτά. Βέβαια, η επιστημονική τεχνογνωσία, η οποία δόθηκε και τους τελευταίους μήνες μαζί με ευρεία, όπως σας είπα, διαβούλευση και αναπτύχθηκε από το νεοσύστατο Υπουργείο Κοινωνικής Συνοχής και Οικογένειας, πράγματα τα οποία θα σας αναπτύξω και παρακάτω.

Να δούμε λίγο μια περιγραφή, αν θέλετε, του ζητήματος, ενός ζητήματος που έχει βαθιές ρίζες. Χαμηλή γονιμότητα, γήρανση του πληθυσμού, αρνητικό φυσικό ισοζύγιο σε συνδυασμό με τη μείωση του νεανικού πληθυσμού, του δυναμικού πληθυσμού με το Brain drain, όλη αυτή η γενιά των ανθρώπων, η οποία μας έφυγε από την Ελλάδα λόγω της οικονομικής κρίσης που έχει προκαλέσει και μια πορεία συρρίκνωσης του πληθυσμού. Ξέρουμε πολύ καλά, σύμφωνα με την πρόσφατη απογραφή του 2021, ότι ο πληθυσμός μας μειώθηκε κατά 3,5% σε σχέση με το 2011, ενώ οι γεννήσεις έπεσαν για πρώτη φορά κάτω από τα 80 χιλιάδες το 2022.

Πέρα από την αριθμητική διάσταση, την οποία όλοι μελετούμε, την βλέπουμε πολύ συχνά και στο δημόσιο διάλογο, έχει ένα βαθύ κοινωνικό και οικονομικό αποτύπωμα με τη μείωση και τη γήρανση του πληθυσμού να επηρεάζουν την παραγωγικότητα του ανθρώπινου δυναμικού, τη μακροχρόνια ανταγωνιστικότητα της ελληνικής οικονομίας, τη δημοσιονομική βιωσιμότητα, την ευημερία των πολιτών, αλλά και την κοινωνική συνοχή ευρύτερα. Αυξάνονται, προφανώς, οι ηλικιωμένοι συμπολίτες μας και οι ανάγκες τους, μειώνονται οι νέοι και κυρίως, συνυπάρχουν πολλές γενιές που απαιτούν προσαρμογή της κοινωνίας και της οικονομίας για μια ασφαλή πορεία προς το μέλλον.

Θέλω να σας πω λίγα πράγματα για τη διαδικασία της υλοποίησης, θα πουν πολύ περισσότερα, ούτως η άλλως, και ο Γενικός μας Γραμματέας, αλλά και η καθηγήτρια, κυρία Τραγάκη. Με τη σύσταση του Υπουργείου Κοινωνικής Συνοχής και Οικογένειας, από την πρώτη στιγμή αναλάβαμε αυτό το έργο της εκπόνησης του Εθνικού Σχεδίου Δράσης. Θεωρήσαμε, λοιπόν, απαραίτητο να κινηθούμε με διαφάνεια και συμμετοχικότητα, με τη διαβούλευση ως κεντρικό στοιχείο αυτής της διαδικασίας. Δημιουργήσαμε μια πλατφόρμα, με τη βοήθεια του Υπουργείου Ψηφιακής Διακυβέρνησης, την οποία παρουσιάσαμε στους εκπροσώπους όλων των Υπουργείων, από το Δεκέμβριο του 2023, και εκεί καταγράψαμε υφιστάμενες δράσεις με Δημογραφικό αντίκτυπο, αλλά υπεβλήθησαν και προτάσεις.

Συνομιλήσαμε με τους εκπροσώπους της Τοπικής Αυτοδιοίκησης, σε δεύτερο και σε πρώτο βαθμό, με την Ε.Μ.Π.Ε., με την Κ.Ε.Δ.Ε., με επαγγελματικούς και επιστημονικούς φορείς, με Μη Κυβερνητικές Οργανώσεις, με ενώσεις τριτέκνων-πολυτέκνων, καθώς και με μεμονωμένους πολίτες, απέστειλαν τις προτάσεις τους. Στείλαμε, μάλιστα, και επιστολή σε όλα τα Κόμματα. Διοργανώσαμε ενημερωτικές εκδηλώσεις, συναντήσεις εργασίας, αποστείλαμε προσκλήσεις υποβολής προτάσεων για να συγκεντρώσουμε προτεινόμενα μέτρα και, βέβαια, πραγματοποιήσαμε για την καλύτερη επιστημονική τεκμηρίωση και επιστημονική θωράκιση, πραγματοποιήσαμε επίσης, για την πληρότητα, τις πληροφορίες και μια ποσοτική και ποιοτική έρευνα σε συνεργασία με την Eurobank, η οποία μας προσέφερε αυτή τη μελέτη και τη Metron Analysis.

Η ομάδα του Υπουργείου Κοινωνικής Συνοχής και Οικογένειας σε συνεργασία με τη Μ.Ε.Κ.Υ., την ομάδα δηλαδή εμπειρογνωμόνων του Υπουργείου Εργασίας που συνδράμει και το Υπουργείο Κοινωνικής Συνοχής και Οικογένειας, καθώς και το Υπουργείο Οικονομικών κοστολόγησαν τα προτεινόμενα μέτρα και η συμβολή όλων πρέπει να πω ότι ήταν καθοριστική, πράγμα που δεν λέω τυπικά ή σα μια κοινοτοπία. Κατόπιν, πραγματοποιήθηκε κι ένας γύρος διυπουργικών συναντήσεων, αρχίσαμε τις δράσεις και τις προτάσεις εντός του διαθέσιμου δημοσιονομικού χώρου και εξασφαλίσαμε ότι αυτό το Εθνικό Σχέδιο Δράσης – τουλάχιστον, ως προς το ορατό του μέλλον - δεν είναι απλά τεκμηριωμένο, αλλά είναι κι εφικτό, και παρουσιάστηκε, όπως σας είπα πριν, στο Υπουργικό Συμβούλιο του Σεπτεμβρίου ενώπιον του Πρωθυπουργού της χώρας, Κυριάκου Μητσοτάκη.

Πιστεύουμε ότι, ούτως ή άλλως, θα πρέπει να συμπεριλάβουμε και δύο πολύ σημαντικές διαστάσεις σε όλο αυτό το κόμματι των αναγκών των πολιτών σε όλο τον κύκλο της ζωής τους, στην Ψηφιακή και την Πράσινη Μετάβαση, αλλά ο εθνικός σχεδιασμός, σίγουρα, συμπεριλαμβάνει στοχευμένες πρωτοβουλίες για την αλλαγή της οπτικής απέναντι στην οικογένεια και την απόκτηση των παιδιών, μια σημαντική παράμετρος, θεωρούμε, στο κομμάτι του Δημογραφικού. Επειδή, χωρίς μια θετική οπτική για το μέλλον, κάποιος που είναι απρόθυμος να κάνει παιδιά, δεν θα μπορέσει να αλλάξει άποψη, απώτερος στόχος είναι, προφανώς, και η βελτίωση του βιοτικού επιπέδου μέσα από το σχεδιασμό, την εφαρμογή, το συντονισμό, την αξιολόγηση δράσεων που αφορούν το σύνολο των πολιτών σε όλο τον κύκλο ζωής.

Θεωρώ σημαντικό να αναφέρω κάποια βασικά σημεία, τα οποία διέπουν τον τρόπο σκέψης μας ως προς το Δημογραφικό. Ότι η απόφαση απόκτησης παιδιών, προφανώς και παραμένει και είναι προσωπική, και έτσι πρέπει να είναι. Η δημογραφική πολιτική οφείλει να δημιουργήσει ένα ευνοϊκότερο περιβάλλον για την απόκτηση οικογένειας, με σεβασμό στις πολιτικές ισότητας. Η αντιμετώπιση των συνεπειών της αναπόφευκτης περαιτέρω μείωσης και γήρανσης του πληθυσμού βρίσκεται στο κέντρο της δημογραφικής πολιτικής. Και ο ρόλος της εκπαίδευσης είναι κομβικός, προσχολική εκπαίδευση, επαγγελματική εκπαίδευση, σύνδεση με την αγορά εργασίας, δια βίου εκπαίδευση, επανακατάρτιση για την προώθηση προτύπων υγιούς διαβίωσης.

Η προετοιμασία της μακροχρόνιας φροντίδας, για την οποία, ούτως η άλλως, έχουμε την ιδιαίτερη τιμή να είμαστε και το επισπεύδον Υπουργείο για μια ειδική μελέτη, είναι βασική πρόκληση της δεκαετίας που διανύουμε και - όπως είπα και πριν - η Τεχνητή Νοημοσύνη, οι ψηφιακές δεξιότητες μπορούν να περιορίσουν τις δημογραφικές συνέπειες στην ανάπτυξη και στην παραγωγικότητα. Το εθνικό σχέδιο δράσης - όπως σας είπα και πριν - έχει έναν δεκαετή χρονικό ορίζοντα και οργανώνεται σε 3 επίπεδα: άξονες, στόχους και δράσεις.

Οι πέντε άξονες περιλαμβάνουν 20 στόχους. Προωθούνται πάνω από 100 δράσεις, οι οποίες είναι εναρμονισμένες και με τις συστάσεις της Ευρωπαϊκής Επιτροπής, τις προτεραιότητες και τις καλές πρακτικές που προτείνουν οι κυριότεροι διεθνείς οργανισμοί. Για τη χρηματοδότηση αυτών των δράσεων αντλούνται πόροι Ευρωπαϊκοί, ενωσιακοί, όπως το Ταμείο Ανάκαμψης και το ΕΣΠΑ, αλλά και Εθνικοί, ένα πολύ σημαντικό κομμάτι από τον Τακτικό Προϋπολογισμό και τον Προϋπολογισμό άλλων Υπουργείων. Στοχεύουμε, όμως, και στην κινητοποίηση ιδιωτικών πόρων και θεωρούμε εξαιρετικά σημαντικό και αυτό.

Οι πέντε άξονες, οι οποίοι θα εξειδικευτούν από την ομιλήτρια και τον ομιλητή που ακολουθούν, είναι η ενίσχυση των γεννήσεων και η ενίσχυση της οικογένειας, η ενίσχυση της απασχόλησης, η διαχείριση της μακροζωίας – της γήρανσης, η τοπική ανάπτυξη και η προώθηση της καινοτομίας, η ενημέρωση – ευαισθητοποίηση και η έρευνα, πολύ σημαντικό -καίριο- ρόλο, όπως είπαμε, για την ενεργοποίηση του πληθυσμού.

Πρέπει να πω πως το Εθνικό Σχέδιο Δράσης δεν λειτουργεί μόνο του –μεμονωμένα- αλλά συνομιλεί και με άλλα σχέδια δράσης όπως είναι το Εθνικό Σχέδιο Δράσης για την ισότητα των φύλων, το Εθνικό Σχέδιο Δράσης κατά της παιδικής φτώχειας και του αποκλεισμού, την Εθνική Στρατηγική για τα δικαιώματα των ατόμων με αναπηρία, το Σχέδιο Δράσης για την ορεινότητα και την νησιωτικότητα. Θα αναφερθώ εν συντομία για κάποιες δράσεις, οι οποίες αναφέρθηκαν και στο Υπουργικό Συμβούλιο, αλλά, ούτως ή άλλως, και ο Γενικός μας θα κάνει την εξειδίκευση.

Πρώτα από όλα, για την ενίσχυση των γεννήσεων, τη στήριξη της οικογένειας είναι 17 οι δράσεις με εκτιμώμενο κόστος 280 εκατομμύρια το έτος, την ενίσχυση της απασχόλησης με 5 δράσεις με εκτιμώμενο κόστος 25 εκατομμύρια μέχρι το 2027, και συνεχίζουμε, για τη διαχείριση μακροζωίας – γήρανσης αντιστοιχούν 7 δράσεις με εκτιμώμενο κόστος 4,5 εκατομμύρια μέχρι το 2027, για την τοπική ανάπτυξη – προώθηση καινοτομίας με 9 δράσεις, με εκτιμώμενο κόστος 710 εκατομμύρια μέχρι το 2030 και την ενημέρωση, την ευαισθητοποίηση, την έρευνα με 6 δράσεις με εκτιμώμενο κόστος 11 εκατομμύρια μέχρι το 2027. Και βέβαια, όλα αυτά εμπλουτίζονται συνεχώς, όπως σας είπα και με άλλες πρωτοβουλίες πέραν αυτών των 20 δισεκατομμυρίων, τα οποία εκτείνονται μέσα στην επόμενη δεκαετία.

Πρέπει να σας πω ότι σε αυτά τα 20 δισεκατομμύρια προφανώς δεν συμπεριλαμβάνονται ποσά που έχουν να κάνουν με τις υποδομές, με το τί γίνεται με την πρόσληψη και το διορισμό των εκπαιδευτικών, με το τι γίνεται δηλαδή με τα άλλα Υπουργεία που, ουσιαστικά, πιστεύουμε ακράδαντα ότι αποτελούν και αυτά δράσεις για το Δημογραφικό. Πήγαμε μόνο σε αυτούς τους πυλώνες και συνυπολογίσαμε με τη βοήθεια των άξιων εμπειρογνωμόνων μας αυτά τα κομμάτια.

Θέλω να υπογραμμίσω ότι πέρα από την επιστημονική και ευρεία, ούτως ή άλλως, βιβλιογραφία που χρησιμοποιήθηκε, σας είπα και πριν ότι αξιοποιήσαμε και τα πορίσματα της διακομματικής Επιτροπής της Βουλής για το Δημογραφικό. Χαρακτηριστικά αναφέρω την ενίσχυση γονιμότητας και τη στήριξη οικογενειών, καθώς η έκθεση της διακομματικής τόνιζε την ανάγκη της παροχής επιδόματος γέννησης, αλλά και την ενίσχυση οικογενειών με παιδιά, ιδιαίτερα για πολύτεκνες οικογένειες, μέσω οικονομικών και φορολογικών κινήτρων.

Εδώ, να θυμίσω ότι έχει ήδη εφαρμοστεί από την Κυβέρνηση της Νέας Δημοκρατίας το επίδομα γέννας, το οποίο μάλιστα αυξήθηκε από την 1/1/2024. Η αύξηση του επιδόματος παιδιού, που, ούτως η άλλως, θα επισυμβεί από τις αρχές του 2025, η παροχή φορολογικών ελαφρύνσεων που ξέρετε ότι ούτως ή άλλως αυξάνεται το αφορολόγητο 1.000 ευρώ ανά παιδί. Και βέβαια πολύ σημαντικές εξελίξεις που είχαμε μέσα στη χρονιά όπως αυτές για την τριτεκνία και την πολυτεχνεία, με πρόσφατη εξέλιξη και την σημαντική διευκόλυνση από το Υπουργείο Παιδείας για το κομμάτι των μετεγγραφών χωρίς εισοδηματικό κριτήριο, αλλά με τη βάση τα 2.750, που έχει ήδη νομοθετήσει ο Υπουργός Κυριάκος Πιερρακάκης, για την οποία έχει βγει και η Εγκύκλιος και λοιπές θετικές πρόνοιες.

Μέσα στην έκθεση αναφέρονταν προτάσεις για μέτρα που διευκολύνουν τη συμφιλίωση μεταξύ επαγγελματικής και οικογενειακής ζωής. Βρεφονηπιακοί σταθμοί, ευέλικτα ωράρια, γονικές άδειες. Εδώ, πρέπει να πω ότι ήταν σημαντικό ότι το Υπουργείο μας τότε επί της Υπουργίας του κυρίου Χατζηδάκη, μαζί με την Υφυπουργό την κυρία Συρεγγέλα, εφήρμοσε το καινοτόμο πρόγραμμα «νταντάδες της γειτονιάς», το οποίο, μάλιστα, θα διευρυνθεί από την πιλοτική του φάση, η οποία αυτή τη στιγμή είναι σε 62 δήμους και θα διευρυνθεί από το Μάιο του 2025 σε όλους τους δήμους.

Επίσης, πολύ σημαντική ήταν και η εξέλιξη από το Υπουργείο Εργασίας για τη διεύρυνση της άδειας μητρότητας, αλλά και το κομμάτι της μεταβίβασης αυτής της άδειας στον πατέρα, η οποία προσφέρει στη γονεϊκότητα τη δυνατότητα να μπορεί να είναι μαζί με το παιδί και στον ιδιωτικό τομέα και οι αυτοαπασχολούμενοι και η αγρότισσα, μια σημαντική στρέβλωση που διορθώθηκε μέσα από πολιτική βούληση.

**Στο Εθνικό Σχέδιο Δράσης αναφέρεται, όπως σας είπα, και το θέμα της ενίσχυσης των βρεφονηπιακών σταθμών. Οφείλω να αναφέρω και να θυμίσω και στη Βουλή, πως πέραν των επίκαιρων ερωτήσεων, στις οποίες έχουμε αναφερθεί, θα ήθελα να τονίσω, επίσης, ότι πλέον το ποσό που δόθηκε φέτος είναι το υψηλότερο που είχε δοθεί ποτέ για τα voucher σε βρεφονηπιακούς σταθμούς, σε κέντρα δημιουργικής απασχόλησης, σε κέντρα δημιουργικής απασχόλησης ατόμων με αναπηρία.**

**Κατά την επιταγή, ούτε ή άλλως, και την προτροπή του Πρωθυπουργού, να μη μείνει κανένα παιδί εκτός, από αυτά, προφανώς, που εμπίπτουν, προκειμένου να έχουμε μια πλήρη εικόνα του Εθνικού Σχεδίου Δράσης, το οποίο συνδέεται, επίσης, με σχετική Υπουργική Απόφαση, η οποία ορίζει τα εισοδηματικά κριτήρια για τους γονείς τους. Αλλά επίσης σημαντικό είναι ότι η τότε Υφυπουργός, Δόμνα Μιχαηλίδου, έδωσε και ένα μειωμένο voucher σε γονείς που έχουν υψηλότερο εισοδηματικό κριτήριο, μιλώντας πάντα για τους βρεφονηπιακούς για τα Κ.Δ.ΑΠ. και τα Κ.Δ.ΑΠ. ΑμεΑ. Φέτος φτάσαμε, λοιπόν, τα 380 εκατομμύρια, το υψηλότερο ποσό που έχει δοθεί ποτέ και ναι, η αλήθεια είναι ότι πρέπει συνεχώς το κράτος να διερευνά περαιτέρω τρόπους, έτσι ώστε να διευρύνεται η δεξαμενή των δικαιούχων έτσι ώστε να μπορούν πολύ περισσότεροι γονείς να έχουν αυτή την πολύ θετική μέριμνα.**

 **Και, βέβαια, εδώ να πούμε ότι επικείμενα, μέσα στις επόμενες ημέρες είναι και οι προσκλήσεις για την αύξηση των θέσεων στους βρεφονηπιακούς σταθμούς μας. Στο τελικό στάδιο να εγκριθεί και μία πρόσκληση από την ΚΕ.Μ.Κ.Ε., για να μπορεί να αποσταλεί πρόσκληση προς τους δήμους και τους ιδιώτες για να πληρωθούν έτσι ώστε να αυξήσουν κατ’ επέκταση τις θέσεις εργασίας σε βρεφονηπιακούς σταθμούς μέσω του προγράμματος «Ταμείο Ανάκαμψης». Πρόκειται για ένα πρόγραμμα 70 εκατομμυρίων, έτσι ώστε να μην παίρνει κάποιος το voucher και να μην μπορεί να το ενεργοποιήσει μετά. Μια πραγματικότητα που υφίσταται.**

**Μέσα στην Έκθεση της Διακομματικής Επιτροπής, είχε αναφερθεί η μακροχρόνια φροντίδα και η υποστήριξη των ηλικιωμένων. Ήδη νομίζω ότι βρισκόμαστε σε μια στιγμή που ο χρονισμός είναι σωστός, γιατί βλέπουμε ότι παίρνονται και λαμβάνονται ιδιαίτερα μέτρα και για τους ηλικιωμένους συμπολίτες μας, οι οποίοι επιστρέφουν στη δουλειά με την πολύ θετική μέριμνα, του να μην παρακρατείται κομμάτι της σύνταξής τους. Όπως, επίσης, προωθούμε και προγράμματα που αφορούν το κομμάτι της ενεργούς και υγιούς γήρανσης.**

 **Και βέβαια, η υποστήριξη των νέων και η αντιμετώπιση του Brain drain. Όταν συντάχθηκε η συγκεκριμένη Έκθεση, το ζήτημα της απώλειας και της διαρροής αυτής της πολύ σημαντικής και δυναμικής ομάδας, ήταν ακόμη πιο φλέγον. Βλέπουμε, σιγά σιγά, μία τάση επιστροφής των νέων συμπολιτών, οι οποίοι σε πολύ δυναμική και αναπαραγωγικά δυναμική ηλικία έφυγαν από τη χώρα. Πραγματικά, έχουν θεσπιστεί μέτρα τα οποία ξέρετε ότι, ούτως ή άλλως, ποικίλλουν από τις θετικές φορολογικές πρόνοιες για την επιστροφή φορολογικής έδρας μιας επιχείρησης, η οποία έρχεται από το εξωτερικό, ειδικό φορολογικό καθεστώς, για κάποιον που επιστρέφει και προσπαθούμε συνεχώς, να μεταφέρουμε το μήνυμα μιας χώρας η οποία έχει περισσότερη προοπτική και σταθερότητα, έτσι ώστε να μπορεί κάποιος να επιστρέψει και ειδικά ως προς το κομμάτι του Brain drain.**

 **Δεν ξεχνάμε την ευαισθητοποίηση, επανέρχομαι σε αυτό το θέμα γιατί είναι πάρα πολύ καίριο, ζητήματα γνώσης που λείπουν από πολύ μεγάλα κομμάτια του πληθυσμού, το αναφέρει και μέσα και η Έκθεση η δικομματική, την οποία έχει εγκρίνει η Ελληνική Βουλή και για αυτό πρόκειται να ξεκινήσουμε μια καμπάνια ενημέρωσης και ευαισθητοποίησης, το «all** about my child», **για τη στήριξη οικογενειών που μέσα θα έχει πληρότητα πληροφοριών.**

**Δεν αφήνω τελευταία την τοπική ανάπτυξη, γιατί την θεωρώ λιγότερο σημαντική, αντιθέτως, την θεωρώ από τις πιο σημαντικές εκφάνσεις αυτής της προσπάθειας. Έρχεται και συνδέεται και με αυτές τις παρουσιάσεις που κάνουμε πλέον μαζί με πλειάδα εκπροσώπων της κυβερνητικής αποστολής σε όλη την Ελλάδα. Το τοπικό στοιχείο και το πώς αυτό συνδέεται με το Δημογραφικό, δεν μπορεί να θεωρηθεί ότι μία λύση καλύπτει όλη την Ελλάδα.**

**Προφανώς, αυτό το οποίο συντάξαμε και εκφωνήσαμε, αυτό το δυναμικό σχέδιο όπως σας είπα, έχει γενικές αρχές. Από εδώ και πέρα, όμως, αρχίζουμε και επικεντρωνόμαστε πιο πολύ στα τοπικά χαρακτηριστικά. Και ούτως η άλλως, θα αναφερθεί και ο Γενικός Γραμματέας μας στο πως θα εξειδικευτούμε περαιτέρω. Αυτή τη στιγμή, λοιπόν, έχουμε διακινήσει το κείμενο σε όλα τα Υπουργεία και αναμένουμε τις τελικές σημειώσεις επί του σχεδίου δράσης, το οποίο θα αναρτηθεί σε δημόσια διαβούλευση. Αυτό θα γίνει υπολογίζω αρχές Δεκεμβρίου, έτσι ώστε να μπορούν να τοποθετηθούν και όλοι οι συμπολίτες μας. Θα αξιολογηθούν, θα ενσωματωθούν, τα σχόλια και οι παρατηρήσεις και θα παρουσιαστεί, προφανώς, ξανά στο κοινό.**

 **Σας μίλησα, για το παρατηρητήριο από την αρχή, γιατί είναι σημαντικό να διασφαλιστεί η συνέχεια όλης αυτής της προσπάθειας. Έχουμε ήδη καταθέσει το τεχνικό δελτίο εξειδίκευσης στο ΕΣΠΑ και το αναμένουμε το πρώτο τρίμηνο του 2025. Να παρακολουθούμε τις δράσεις και να αξιολογούμε βάσει των δεικτών παρακολούθησης όλα αυτά που έχουν προβλεφθεί στο σχέδιο δράσης. Ακόμη, έχουμε υποβάλει και αίτημα, στον φετινό κύκλο τεχνικής βοήθειας αυτό που λέμε TSI στη Γενική Διεύθυνση Διαρθρωτικών Μεταρρυθμίσεων της Ευρωπαϊκής Επιτροπής. Ένα αίτημα έτσι ώστε να αποκτήσουμε έναν εύρωστο μηχανισμό παρακολούθησης και αξιολόγησης, να αναπτύξουμε τη μεθοδολογία μας και να μεταφράσουμε το εθνικό σχέδιο δράσης σε 13 περιφερειακά σχέδια λαμβάνοντας υπόψη ανάγκες, ιδιαιτερότητες, αλλά και συγκριτικά πλεονεκτήματα των περιφερειών.**

Αξιότιμα μέλη των Επιτροπών, η δημογραφική πρόκληση που αντιμετωπίζουμε απαιτεί θάρρος, ρεαλισμό, πραγματισμό, θα προσθέσω επίσης συνεργασία και μακροπρόθεσμο σχεδιασμό. Είναι πολύ πιο πάνω από τα κόμματα και πολύ πιο πάνω αν θέλετε από διαιρετικές τομές που κάποιοι θέλουνε πολλές φορές να καλλιεργήσουν. Είναι μόνο η αρχή μιας απάντησης σε μία διαχείριση μιας σύγχρονης δημογραφικής απειλής, η οποία, τουλάχιστον για μένα που θεωρώ ότι είμαι πραγματίστρια, δεν θεωρώ ότι μπορεί εύκολα να αντιστραφεί, δεν μπορούν να αντιστραφούν τα στοιχεία τόσων χρόνων.

Σίγουρα, όμως, μπορούμε να αρχίσουμε να καλλιεργούμε αυτό που λέμε ένα καλύτερο πλαίσιο, έτσι ώστε να νιώθει μεγαλύτερη σιγουριά ένας νέος άνθρωπος οπουδήποτε και να διαμένει στην Ελλάδα, ότι μπορεί και αξίζει ένα καλύτερο μέλλον για αυτόν και την οικογένεια που θέλει να αναπτύξει. Με συμμετοχή και συνεργασία όλων, πιστεύουμε σε αυτό σχέδιο, πιστεύουμε πως μπορούμε να μετριάσουμε τις επιπτώσεις και να δημιουργήσουμε τις συνθήκες για ανάπτυξη και την πολύ σημαντική κοινωνική συνοχή. Σας ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστούμε, κυρία Υπουργέ.

Κύριε Γενικέ, έχετε το λόγο.

**ΚΩΝΣΤΑΝΤΙΝΟΣ ΓΛΟΥΜΗΣ – ΑΤΣΑΛΑΚΗΣ (Γενικός Γραμματέας Δημογραφικής και Στεγαστικής Πολιτικής):** Ευχαριστώ, κύριε Πρόεδρε. Αξιότιμοι βουλευτές, θα συνεχίσω την παρουσίαση με μια σύντομη επισκόπηση των σημαντικότερων δράσεων που υπάρχουν ανά άξονα. Όπως ανέφερε και η Υπουργός είναι ένα ολιστικό σχέδιο δράσης που περιλαμβάνει πέντε άξονες, οι οποίοι έχουν στόχους που προωθούνται μέσα από συγκεκριμένες δράσεις. Να πούμε, επίσης, ότι απ’ όλες αυτές τις δράσεις ορισμένες ήδη υλοποιούνται, έχουν ήδη ξεκινήσει, κάποιες εξαγγέλθηκαν στο πλαίσιο της Δ.Ε.Θ. και των ανακοινώσεων του Σεπτεμβρίου και κάποιες άλλες προγραμματίζεται να υλοποιηθούν αργότερα, είναι ένα δεκαετές σχέδιο δράσης μέχρι το 2035.

Ο πρώτος άξονας, λοιπόν, είναι η ενίσχυση των γεννήσεων και η στήριξη της οικογένειας, περιλαμβάνει 17 δράσεις σε συνεργασία με 7 Υπουργεία και διαθέτει εκτιμώμενο ετήσιο κόστος 280 εκατομμύρια. Στον άξονα αυτό έχουμε δράσεις, όπως είναι το πρόγραμμα του προγεννητικού ελέγχου για τη γονιμότητα σε γυναίκες 30 - 35 ετών, οι εξετάσεις ΑΜΗ, καθώς και η απλοποίηση των διαδικασιών για την ιατρικώς υποβοηθούμενη αναπαραγωγή.

Είναι το πρόγραμμα της πρώιμης παρέμβασης, που βοηθάει στην σχολική και κοινωνική ένταξη παιδιών με αναπηρία, με αναπτυξιακή καθυστέρηση, με δυσκολίες στην ένταξή τους στο σχολικό περιβάλλον και στην κοινωνία, είναι 35 εκατομμύρια ευρώ το πρόγραμμα και χρηματοδοτείται από το Ταμείο Ανάκαμψης. Υπάρχει το πλαίσιο της ευνοϊκής φορολόγησης των οικειοθελών παροχών που ανακοινώθηκε και αυτό στο πλαίσιο της Δ.Ε.Θ., έχουμε απαλλαγή από φορολόγηση για παροχές μέχρι 5.000 ευρώ ανά παιδί, που δίνουν οι επιχειρήσεις σε νέους γονείς.

Έχουμε το πρόγραμμα «νταντάδες της γειτονιάς» που ανέφερε και η Υπουργός, έχουμε μια σημαντική χρηματοδότηση με ένταξη του προγράμματος στο ΕΣΠΑ για τα επόμενα χρόνια, έχουμε την αύξηση των εισοδηματικών ορίων για τα voucher και τη συνολική διεύρυνση του προγράμματος. Όπως ανέφερε και η Υπουργός, από τα 270 εκατομμύρια, που ήταν το κόστος του προγράμματος το 2018, πλέον έχει φτάσει τα 379 εκατομμύρια ευρώ ετησίως για βρεφονηπιακούς σταθμούς, κέντρα δημιουργικής απασχόλησης και κέντρα δημιουργικής απασχόλησης παιδιών και ατόμων με αναπηρία. Έχουμε, επίσης, την αύξηση του επιδόματος παιδιού, την αναπροσαρμογή των κριτηρίων, προκειμένου να ενισχυθούν οι οικογένειες που πραγματικά το έχουν ανάγκη και είναι κάτι το οποίο έρχεται από τις αρχές του 2025.

Σημαντικό πρόγραμμα είναι η αύξηση των θέσεων σε βρεφικούς σταθμούς, είναι το πρόγραμμα που χρηματοδοτείται από το Ταμείο Ανάκαμψης με 70 εκατομμύρια και θα μπορέσει να προσφέρει 20.000 θέσεις σε βρέφη, σε βρεφονηπιακούς σταθμούς. Το συγκεκριμένο πρόγραμμα είναι πολύ σημαντικό, διότι αυτό που έχουμε δει από τα στοιχεία είναι ότι υπάρχει έλλειψη σε θέσεις για τα βρέφη στους σταθμούς από ότι για νήπια.

Έχουμε, επίσης, προγράμματα για τη δημιουργία παιδικού σταθμού στο χώρο εργασίας προκειμένου να διευκολύνονται οι γονείς και να μπορέσουμε να έχουμε την εξισορρόπηση μεταξύ επαγγελματικής και οικογενειακής ζωής. Τη διεύρυνση του ολοήμερου σχολείου, την ενισχυτική διδασκαλία, το ψηφιακό φροντιστήριο και η ενίσχυση των παραπάνω με προγράμματα εξωσχολικών δραστηριοτήτων. Έχουμε επίσης την κατάργηση του φόρου για τα ασφάλιστρα υγείας στα παιδιά έως 18 ετών, που είναι 15% αυτή τη στιγμή όπως εξαγγέλθηκε.

Υπάρχει, επίσης, ένα συνολικό πλαίσιο που εντάσσεται στον πρώτο άξονα για τη στρατηγική και τη στεγαστική πολιτική, το οποίο είναι πάρα πολύ σημαντικό. Μ’ αυτό τον τρόπο προσπαθούμε να ενισχύσουμε, κυρίως νέα ζευγάρια, νέους ανθρώπους για να μπορέσουν είτε να αγοράσουν την πρώτη τους κατοικία, όπως είναι τα προγράμματα το «Σπίτι μου 1» και το «Σπίτι μου 2», προγράμματα που απευθύνονται σε 30.000 πολίτες.

Ήδη, έχει υλοποιηθεί το πρόγραμμα «Σπίτι μου 1» με 10.000 νοικοκυριά και έρχεται το «Σπίτι μου 2» από τις αρχές του 2025. Συνολικά 3 δισεκατομμύρια ευρώ η χρηματοδότηση γι’ αυτά. Συνεχίζουμε, προφανώς, με το Πρόγραμμα Επιδότησης Ενοικίου, το Πρόγραμμα «Κάλυψη», το «Στέγαση και Εργασία» για τους αστέγους, προγράμματα ιδιαιτέρως σημαντικά, τα οποία εντάσσονται στο πλαίσιο αυτό. Έχουμε επίσης την αναγνώριση της ιδιότητας του τριτέκνου εφ’ όρου ζωής, καθώς και το πλαίσιο για τις μεταγραφές και για την είσοδο αυτών στο δημόσιο μέσω του ΑΣΕΠ, με την αυξημένη μοριοδότηση.

Ο δεύτερος άξονας αφορά την ενίσχυση της απασχόλησης. Εδώ, στοχεύουμε στην ενίσχυση της απασχόλησης και σε ειδικότερες ομάδες του πληθυσμού, όπως είναι η ενίσχυση της απασχόλησης των γυναικών, των νέων, ιδίως των νέων κάτω από 30 ετών, των ατόμων με αναπηρία αλλά και των ατόμων πάνω από τα 55 έτη, με την παροχή κινήτρων σε εργοδότες και προγράμματα, όπως ήταν αυτά τα πολύ επιτυχημένα προγράμματα που έτρεξαν μέσω της Δ.ΥΠ.Α. για τους ανθρώπους 55 έως 67.

Υπάρχουν, επίσης, συγκεκριμένα κίνητρα για την ανατροπή του Brain Drain. Έχουμε φορολογικά κατά κύριο λόγο και κίνητρα για την επιστροφή όλων όσων έφυγαν τα χρόνια της κρίσης στο εξωτερικό και βλέπουμε, ήδη, πως η επιστροφή αυτή επιτυγχάνεται. Τα τελευταία χρόνια, έχουν επιστρέψει πάνω από 300.000. Και φυσικά, για την δημιουργία των προγραμμάτων απασχόλησης, θα αξιοποιηθεί και ο μηχανισμός διάγνωσης των αναγκών εργασίας που παρουσιάζει η αγορά εργασίας από το Υπουργείο Εργασίας.

Στον τρίτο άξονα έχουμε το κομμάτι της διαχείρισης της μακροζωίας. Περιλαμβάνει 7 δράσεις σε συνεργασία με 4 Υπουργεία και με εκτιμώμενο ετήσιο έτος πάνω από 4,5 εκατομμύρια ευρώ. Είναι πάρα πολύ σημαντικό να πούμε - δεν θα αναφέρω πολλά νούμερα, θα τα πει η Καθηγήτρια, η κυρία Τραγάκη, που τα ξέρει πολύ καλύτερα – αλλά αυτή τη στιγμή, αλλάζει συνολικά η δομή όλης της κοινωνίας και έχει ήδη διαμορφωθεί αυτό σε ένα πολύ μεγάλο βαθμό. Δεν μπορούμε απλά να στοχεύουμε στην αντιστροφή των γεννήσεων μέσω του εθνικού σχεδίου δράσης, πρέπει να μπορέσουμε να καλύψουμε τις ανάγκες που έχουν όλες οι ηλικιακές ομάδες.

Είναι σημαντικό, θα αναφέρω απλώς τα νούμερα, ότι οι γυναίκες ηλικίας 20 έως 40 ετών έχουν μειωθεί από το 2000 κατά 31%, 500.000 λιγότερες, αλλά είναι δεδομένο ότι δεν μπορούμε να περιμένουμε ότι θα υπάρχει αντιστροφή των γεννήσεων και του φυσικού ισοζυγίου άμεσα τα επόμενα χρόνια. Πρέπει να κοιτάξουμε όμως, συνολικά την αλλαγή στη δομή της κοινωνίας με προγράμματα για την υγιή γήρανση, που είναι πάρα πολύ σημαντικό, καθότι το μεγαλύτερο κομμάτι του πληθυσμού θα είναι άτομα ηλικίας άνω των 50 ετών και την ενεργό γήρανση.

Στις δράσεις λοιπόν αυτές έχουμε το πολύ εμβληματικό Project της Μακροχρόνιας Φροντίδας, το οποίο τα τελευταία χρόνια, πολύ μεθοδικά, επεξεργάζεται το Υπουργείο. Προβλέπει την έγκαιρη λήψη μέτρων για την αποτροπή ζητημάτων που θα έχουμε την επόμενη δεκαετία, με τη διόγκωση των πολιτών 80 ετών και άνω. Προβλέπει το πρόγραμμα του φροντιστή και την επαγγελματική κατοχύρωση του φροντιστή επίσης, που είναι πάρα πολύ σημαντικό και αποτελεί, ουσιαστικά, το επάγγελμα του μέλλοντος και η ανάγκη της κοινωνίας στο μέλλον. Υπάρχουν, επίσης, προγράμματα, όπως η θεσμοθέτηση της βιοϊατρικής στην ολιστική αντιμετώπιση της πολυνοσηρότητας των ηλικιωμένων, η αναβάθμιση των ΚΑΠΗ, η προληπτική ιατρική, η επέκταση του Προγράμματος «Βοήθεια στο Σπίτι», καθώς και η δια βίου εκπαίδευση και ψηφιακή εκπαίδευση των ατόμων της τρίτης ηλικίας.

Στον τέταρτο άξονα εντάσσεται η τοπική ανάπτυξη και η προώθηση της καινοτομίας. Περιλαμβάνει 9 δράσεις σε συνεργασία με 6 Υπουργεία με εκτιμώμενο κόστος 710 εκατομμύρια μέχρι το 2030. Στο πλαίσιο του άξονα αυτού, προσπαθούμε να δούμε πώς μπορούμε να δημιουργήσουμε κοινότητες, φιλικές προς όλες τις ηλικίες, εξασφαλίζοντας συμμετοχικούς και δραστήριους πολίτες.

Εξαιρετικά σημαντική διάσταση του άξονα αυτού είναι τα 13 περιφερειακά σχέδια δράσης για το Δημογραφικό, στα οποία θα προχωρήσουμε το επόμενο διάστημα, όπως ανέφερε και η Υπουργός. Είναι πολύ σημαντικό να δούμε πώς ανταποκρινόμαστε στις εξατομικευμένες και ειδικές ανάγκες που υπάρχουν ανά περιφέρεια, λαμβάνοντας υπόψη των ειδικών γεωγραφικών και κοινωνικών τους χαρακτηριστικών.

Υπάρχει, επίσης, το Πρόγραμμα των Σύγχρονων Φοιτητικών Εστιών που είναι ένα πολύ μεγάλο κομμάτι χρηματοδότησης μέσω Σ.Δ.Ι.Τ. για τη δημιουργία φοιτητικών εστιών, την τηλεϊατρική, την εντοπιότητα στους διαγωνισμούς του ΑΣΕΠ, κάτι το οποίο εισήχθη με το τελευταίο νομοσχέδιο του Υπουργείου Εσωτερικών και τέλος, την αναβάθμιση της προσβασιμότητας των κτιρίων. Εδώ ενσωματώνεται κι ένα πάρα πολύ σημαντικό πρόγραμμα που χρηματοδοτείται από το Ταμείο Ανάκαμψης του Υπουργείου Κοινωνικής Συνοχής και Οικογένειας, το οποίο προβλέπει την δημιουργία υποδομών προσβασιμότητας σε σπίτια και χώρους εργασίας για τα άτομα με αναπηρία, σίγουρα, όμως, το πρόγραμμα αυτό είναι σημαντική διάσταση και για τους ηλικιωμένους. Το πρόγραμμα αυτό αποσκοπεί ακόμα στην ανάπτυξη των ψηφιακών δεξιοτήτων και στη θέσπιση βραβείου προσβάσιμης πόλης.

Τέλος, ο πέμπτος άξονας αφορά την ενημέρωση, την ευαισθητοποίηση και την έρευνα. Πρέπει να επαναπροσδιορίσουμε, ουσιαστικά, το αφήγημα και τα πρότυπα, και να προωθήσουμε ξανά την αξία της οικογένειας, μέσα από ένα θετικό πρόσημο και να ενεργοποιήσουμε φυσικά, όλους τους κοινωνικούς φορείς, για το πώς θα αντιμετωπίσουμε αυτό το πολύ σημαντικό εθνικό, οικονομικό και κοινωνικό ζήτημα.

Σημαντική δράση στον άξονα 5 είναι το παρατηρητήριο για το δημογραφικό, που ανέφερε η Υπουργός. Να μπορούμε να παρακολουθούμε και τις τάσεις που υπάρχουν τις δημογραφικές, αλλά να παρακολουθούμε την υλοποίηση και να τις αξιοποιούμε στην πορεία όλες των πολιτικές που εφαρμόζουν όλα τα Υπουργεία, συνολικά το κράτος ως προς το δημογραφικό.

Σημαντική είναι και η πλατφόρμα «all about my child», η οποία θα έχει κάθε πληροφορία για το παιδί, ώστε να είναι προσβάσιμη στους γονείς, και θα εμπεριέχει και όλα τα προγράμματα που θα τεθούν από το δημόσιο, καθώς και τις αναγκαίες πληροφορίες που χρειάζονται οι γονείς για τα παιδιά. Θα έχουμε το σήμα «φιλική προς την οικογένεια εταιρεία» και προβλέπεται και η συμμετοχή σε ευρωπαϊκές έρευνες διεθνών οργανισμών. Αυτά από τη δική μου μεριά. Σας ευχαριστώ κύριε Πρόεδρε.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Κύριε Γενικέ, ευχαριστούμε πάρα πολύ. Συγγνώμη που δεν σας προσφώνησα, ότι είστε Γενικός Γραμματέας Δημογραφικής και Στεγαστικής Πολιτικής.

Συνεχίζουμε τώρα με την καθηγήτρια της οικονομικής δημογραφίας του Χαροκοπείου Πανεπιστημίου, την κυρία Τραγάκη. Σας ακούμε.

**ΑΛΕΞΑΝΔΡΑ ΤΡΑΓΑΚΗ (Καθηγήτρια Οικονομικής Δημογραφίας στο Χαροκόπειο Πανεπιστήμιο):** Σας ευχαριστώ πάρα πολύ. Είναι ιδιαίτερα τιμητική η πρόσκληση συμμετοχής στη σημερινή συνεδρίαση. Θέλω να ευχαριστήσω θερμά την Υπουργό για την εμπιστοσύνη, στο να μου ανατεθεί η επιστημονική ευθύνη και η επιμέλεια του σχεδιασμού του Εθνικού Σχεδίου Δράσης. Θέλω να ζητήσω συγγνώμη για τη βραχνιασμένη φωνή. Είναι ότι απέμεινε από το covid που με ταλαιπώρησε το προηγούμενο 10ήμερο. Η παρουσίασή μου θα είναι πολύ συνοπτική και θα ήθελα να δώσω μερικές βασικές αρχές στη διαδικασία υλοποίησης αυτού του σχεδίου δράσης.

Ανέφερε αναλυτικά, τόσο η Υπουργός όσο και ο Γενικός Γραμματέας, τους άξονες πάνω στους οποίους θεμελιώθηκε το Εθνικό Σχέδιο Δράσης. Αυτοί οι άξονες αποτέλεσαν το πρώτο βήμα στην κατάρτισή του. Ήταν από τα πρώτα πράγματα που συμφωνήσαμε όταν ξεκίνησε η υλοποίηση αυτού του σχεδίου δράσης και στηρίζονται απόλυτα στη διεθνή βιβλιογραφία και στην αποτύπωση των συνεπειών του δημογραφικού ζητήματος.

Είναι πολύ σημαντικό να γνωρίζουμε ότι μπορεί η απαρχή του δημογραφικού ζητήματος, τόσο στη χώρα μας όσο και σε όλη την Ευρώπη, να είναι η μείωση των γεννήσεων και η εξαιρετικά χαμηλή γονιμότητα τις τελευταίες δεκαετίες. Η ουσία, όμως, είναι ότι ακριβώς λόγω της παρατεταμένης αυτής χαμηλής γονιμότητας και της απραξίας ομολογουμένως, όχι μόνο των ελληνικών αλλά και των άλλων ευρωπαϊκών κυβερνήσεων, στην προσπάθειά τους να ανατρέψουν αυτή τη χαμηλή γονιμότητα, το δημογραφικό, τελικά, φαίνεται να διαθέτει πολύ περισσότερες διαστάσεις και να έχει πολύ μεγαλύτερες επιπτώσεις.

Μία σημαντική επίπτωση είναι η μείωση του εργατικού δυναμικού, με τις συνέπειες τις οποίες βλέπουμε, ήδη, σε διάφορους τομείς της οικονομίας. Μια άλλη πολύ σημαντική επίπτωση είναι η γήρανση του πληθυσμού, η μείωση του πληθυσμού και η ερημοποίηση συγκεκριμένων περιοχών.

Έτσι, η απαρχή αυτής της προσπάθειας δημιουργίας του Εθνικού Σχεδίου Δράσης ήταν η ολιστική προσέγγιση του δημογραφικού ζητήματος. Δεν εστιάσαμε μόνο στην ανάκαμψη των γεννήσεων, αλλά προσπαθήσαμε να δώσουμε το κατάλληλο περιβάλλον και να προταθούν λύσεις και μέτρα, ώστε να αντιμετωπιστούν όλες οι άλλες συνέπειες των δημογραφικών εξελίξεων. Είναι κάτι το οποίο συμβαίνει για πρώτη φορά, όχι μόνο στην Ελλάδα αλλά και στα ευρωπαϊκά δεδομένα.

Είναι η πρώτη φορά που παρουσιάζεται ένα σχέδιο δράσης, το οποίο αντιμετωπίζει το ζήτημα όχι αποσπασματικά αλλά ολιστικά. Τι σημαίνει αυτό; Σημαίνει ότι το σχέδιο δράσης θα λύσει το δημογραφικό; Σε καμία περίπτωση. Προτείνει, όμως, ένα πλαίσιο συντονισμού.

Είναι ένα εργαλείο που αναδεικνύει τη σημασία των δημογραφικών προκλήσεων, τη σημασία των δημογραφικών πρωτοβουλιών και συντονίζει μεταξύ τους τις δράσεις, ώστε να είναι διαρκώς στο επίκεντρο ο δημογραφικός αντίκτυπος που μπορεί να έχουνε μέτρα ή προτάσεις και να μπορούν να «κουμπώνουν» σωστά μεταξύ τους και να μην αντιπαραβάλλονται.

Το έναυσμα προφανώς είναι οι πολύ δυσμενείς δημογραφικές εξελίξεις. Τις τελευταίες δύο δεκαετίες ο πληθυσμός έχει συρρικνωθεί κατά 5%, ενώ οι γεννήσεις σε σχέση με το 2000 έχουν υποστεί μείωση 25%. Ο πληθυσμός μπορεί να μειώθηκε συνολικά κατά 5% αλλά σε ειδικές ηλικιακές ομάδες η μείωση είναι πολύ εντονότερη. Τα παιδιά έχουν μειωθεί κατά 18%, οι γυναίκες σε ηλικία αναπαραγωγική έχουν μειωθεί κατά 500.000. Από την άλλη μεριά, ο αριθμός των ατόμων άνω των 80 ετών έχει αυξηθεί κατά 132%. Όλο αυτό μας δείχνει το νέο ζήτημα που έχουμε μπροστά μας.

Έχουμε μπροστά μας μια σειρά από προκλήσεις, οι οποίες πια δεν συνοψίζονται στο να αυξήσουμε τις γεννήσεις αλλά συγχρόνως, να αντιμετωπίσουμε κενά στην αγορά εργασίας, να θέσουμε θέματα μακροζωίας και διαχείρισης του αυξανόμενου αριθμού ηλικιωμένων κι όλα αυτά δεν μπορούν να γίνουν, ούτε με επιδόματα, ούτε με πολιτικές ευκαιριακές ή αποσπασματικές. Χρειάζεται ένα νέο περιβάλλον.

Η αλήθεια είναι ότι ζούμε σε πολύ ενδιαφέροντες καιρούς, σε καιρούς με ραγδαίες εξελίξεις. Είναι η πρώτη φορά που η Ευρώπη ιδία βουλήσει μειώνει τον πληθυσμό της. Χωρίς πανδημίες, χωρίς πολέμους, ο πληθυσμός της Ευρώπης μειώνεται. Αυτό το πράγμα, προφανώς, εμπεριέχει μια τεράστια κοινωνική και ιδεολογική αλλαγή. Η Γαλλία χθες, τις προάλλες ανακοίνωσε μείωση των γεννήσεων της κατά 6,6%, τη μεγαλύτερη μείωση από το Β΄ Παγκόσμιο Πόλεμο. Η Γαλλία, την οποία μέχρι πρότινος την είχαμε ως πρότυπο στις πολιτικές για τη στήριξη των γεννήσεων και τη στήριξη της οικογένειας.

 Το ζήτημα είναι πολύ μεγάλο, πολύ ευρύτερο, είναι πολύπλευρο και πολυπαραγοντικό. Ξεπερνάει τις απλές πολιτικές επιδοματικές ή των απλών παροχών και έτσι προσπαθεί να το αντιμετωπίσει το Εθνικό Σχέδιο Δράσης. Προσπαθεί να δημιουργήσει την απαραίτητη στρατηγική, να καθορίσει στόχους, να διαμορφώσει πολιτικές και να εφαρμόσει κατά το δυνατόν τα κατάλληλα μέτρα, ώστε να δημιουργηθεί ένα νέο πλαίσιο, υποστηρικτικό στον άνθρωπο, σε όλες τις φάσεις, όλες τις ηλικίες, όλο τον κύκλο της ζωής του.

Η διαβούλευση ήταν ένα από τα κεντρικά ζητήματα που μας απασχόλησε, γι΄ αυτό και μετά τον καθορισμό των πέντε αξόνων που στηρίχτηκε στη βιβλιογραφία, στις διεθνείς αναφορές, στις προτάσεις και στις εξειδικεύσεις που κάνει η Ευρωπαϊκή Ένωση, προχωρήσαμε σε διαβούλευση με διαφορετικούς επαγγελματικούς, επιστημονικούς, κοινωνικούς φορείς, προσπαθώντας να έχουμε από κάθε διαφορετική πλευρά της κοινωνίας, όσο το δυνατόν μεγαλύτερη βοήθεια και συμβολή στα προβλήματα ή στις προτεραιότητες που κάθε ομάδα αντιμετωπίζει. Τα Υπουργεία και τα κόμματα εκλήθησαν να συμβάλουν το καθένα από την πλευρά του.

Τα μέτρα που παρουσιάζονται είναι πολλά. Είναι δράσεις που άλλες ξεκινούν συντομότερα και άλλες αργότερα την υλοποίησή τους. Ένας είναι ο στόχος των δράσεων, να δημιουργήσουν αυτές τις προοπτικές, να διαμορφώσουν ένα κατάλληλο περιβάλλον και, φυσικά, να αλλάξουν τη νοοτροπία, τον τρόπο με τον οποίον προσεγγίζουμε το δημογραφικό ζήτημα. Η διαβούλευση είναι κάτι που θα συνεχιστεί και, στη συνέχεια, μετά τις προτάσεις που θα έρθουν από τα Υπουργεία, θεωρείται ένας κομβικός παράγοντας για την βιωσιμότητα και τη μακροζωία του Εθνικού Σχεδίου Δράσης, προκειμένου να διασφαλιστεί η συνέχειά του.

Όπως ανέφερε η κυρία Υπουργός, ένας άλλος παράγοντας που θεωρούμε ότι μπορεί να εξασφαλίσει αυτή τη βιωσιμότητα του συστήματος, είναι το Παρατηρητήριο για το Δημογραφικό, παράλληλα, με τις ειδικές δράσεις και τα ειδικά μικρά δημογραφικά που θα υλοποιηθούν για κάθε περιφέρεια.

Στόχος είναι να μπει το Δημογραφικό, η δημογραφική διάσταση, να αποτελεί ένα κομβικό κομμάτι κάθε πολιτικής σε απόλυτη αντιστοιχία με το τι είχαμε κάνει για την κλιματική αλλαγή και τα περιβαλλοντικά θέματα, να υπάρχει η δημογραφική διάσταση σε κάθε πολιτική, ώστε να είμαστε σε θέση να βάλουμε το Δημογραφικό στη θέση που του αξίζει, αποτελεί κομβικό σημείο της γενικότερης πολιτικής. Σας ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Κυρία Τραγάκη, σας ευχαριστούμε εξαιρετικά. Θα ξεκινήσουμε τώρα την ανάγνωση του καταλόγου των ομιλητών και θα ξεκινήσουμε με τους εκπροσώπους των κομμάτων.

Το λόγο έχει η εκπρόσωπος της Νέας Δημοκρατίας, κυρία Χατζηιωαννίδου.

**ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ:** Σας ευχαριστώ, κύριε Πρόεδρε. Θα ήθελα να σας καλωσορίσω και εγώ με τη σειρά μου στην Επιτροπή μας σήμερα και να σας ευχαριστήσω για την παρουσίασή σας. Το Δημογραφικό είναι μια δυσεπίλυτη πρόκληση σε παγκόσμιο επίπεδο και αυτό το γνωρίζουμε καλά. Είναι και ένα ζήτημα που για τη χώρα μας δεν έχει ανακύψει τώρα αλλά μας απασχολεί από τις αρχές του 1980. Ωστόσο, τα αποτελέσματα της δημογραφικής κρίσης φαίνονται τα τελευταία χρόνια πιο έντονα από ποτέ. Η Ελλάδα έχει τους χαμηλότερους ρυθμούς γεννήσεων στην Ευρώπη και μάλιστα, το 2022 κατέγραψε το χαμηλότερο αριθμό γεννήσεων σε 92 χρόνια.

Στο πλαίσιο αυτό, λοιπόν, η κυβέρνηση από την πρώτη στιγμή έχει αναγνωρίσει όντως το μέγεθος του προβλήματος, ακόμα και με τη σύσταση του αυτοτελούς Υπουργείου, του δικού σας Υπουργείου, που αποτελεί πυλώνα για την αντιμετώπιση του Δημογραφικού, ενοποιώντας όλα τα ζητήματα που άπτονται της οικογενειακής πολιτικής για την εξεύρεση αποτελεσματικότερης αντιμετώπισης του Δημογραφικού.

Χαίρομαι πολύ που, ειδικά η Υπουργός, όταν μιλάει για το Δημογραφικό, μιλάει για αντιμετώπιση του προβλήματος και όχι για λύση. Όπως έχει τονίσει πολλές φορές, όποιος μιλάει για λύσεις, ουσιαστικά κοροϊδεύει τους πολίτες, καθώς μιλάμε για την έγκαιρη αντιμετώπισή του, ώστε να μειώσουμε τα έντονα αποτελέσματά του. Ξέρετε, όσο και να λέμε ότι αντιλαμβανόμαστε το πρόβλημα του Δημογραφικού και το γνωρίζουμε, πολλές φορές, δεν κατανοούμε πλήρως τις προκλήσεις που συνεπάγονται, με αυτές που αφορούν είτε το παρόν είτε το μέλλον, όπως επίσης και όλες τις πληθυσμιακές ομάδες, τις οποίες αφορά άμεσα.

Έτσι, είμαι ιδιαίτερα χαρούμενη που το Εθνικό Σχέδιο Δράσης (Ε.Σ.Δ.) έχει έναν στόχο ρεαλιστικό, ώστε να μετριαστούν οι συνέπειες των δυσμενών δημογραφικών εξελίξεων, το οποίο δεν περιορίζεται απλά στην προσπάθεια ανάκαμψης των γεννήσεων, αλλά προσβλέπει και στη συνολική διαχείριση των επιπτώσεων της αλλαγής που έχει επέλθει στη συνολική δομή του πληθυσμού και εστιάζει, γενικά, στη συνολικότερη στήριξη της οικογένειας, την ενίσχυση της απασχόλησης, τη διαχείριση της μακροζωίας και την τοπική ανάπτυξη.

Το Δημογραφικό, λοιπόν, ενώ είναι μια βόμβα στα θεμέλια της χώρας μας και είναι ένα από τα κορυφαία προβλήματα της σημερινής Ελλάδας, νομίζω ότι γίνεται μια πρώτη εθνική προσπάθεια, ώστε να είμαστε όλοι συμμέτοχοι σε αυτή την αντιμετώπισή του. Έτσι, λοιπόν, θα ήθελα κλείνοντας να κάνω κάποιες ερωτήσεις στην κυρία Υπουργό, δύο συγκεκριμένα. Παρόλο, που η Ελλάδα αναπτύσσεται συνολικά, σε κάθε γωνιά της βλέπουμε τοπικές αναπτύξεις και κάθε περιοχή εξελίσσεται διαφορετικά.

Θα ήθελα να ρωτήσω πώς εστιάζει το Εθνικό Σχέδιο Δράσης (Ε.Σ.Δ.) σε αυτές τις διαφορετικές εξελίξεις και στη διαφορετική ανάπτυξη που έχει η κάθε περιοχή, καθώς θεωρώ ότι κάθε πληθυσμιακή ομάδα σε κάθε διαφορετική γεωγραφική περιοχή της Ελλάδας εξελίσσεται διαφορετικά, άρα, αντιμετωπίζει διαφορετικά τη δημογραφική κρίση. Η δεύτερη ερώτηση είναι, αν πιστεύετε ότι τα υπόλοιπα Υπουργεία μπορούν να έχουν ως προτεραιότητα στην ατζέντα τους το Δημογραφικό, όπως έχει το δικό σας Υπουργείο. Σας ευχαριστώ πάρα πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστούμε και εμείς για τη συντομία του χρόνου κυρία Χατζηιωαννίδου.

Θα συνεχίσουμε τώρα με την εκπρόσωπο του ΣΥ.ΡΙΖ.Α., την κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κύριε Πρόεδρε. Καλημέρα και από μένα. Θα προσπαθήσω να είμαι σύντομη, δεν είναι εύκολο, γιατί είναι πολυεπίπεδο και πολυσχιδές το ζήτημα και εξαιρετικά κρίσιμο. Είναι πολύ μεγάλο πρόκληση για όλες τις ευρωπαϊκές χώρες, αλλά και εθνική πρόκληση για τη χώρα μας. Με αίσθημα ευθύνης, λοιπόν, και με απόλυτο σεβασμό στις πολιτικές ισότητας και στις προσωπικές επιλογές της γυναίκας και με κατανόηση των πολλών επιπτώσεων που έχει στην οικονομία και στην κοινωνική συνοχή το Δημογραφικό, θα ήθελα να σταθώ επιγραμματικά σε κάποιες πολύ ανησυχητικές εξελίξεις, που ήδη αναφέρατε.

Συνεχές μείωση του πληθυσμού από την απογραφή του 2021, μεγάλη πληθυσμιακή γήρανση, πολύ χαμηλή γονιμότητα συγκριτικά με άλλες ευρωπαϊκές χώρες, προοδευτική μείωση του ποσοστού του ενεργού πληθυσμού της χώρας και γεωγραφική και χωρική ανομοιομορφία σε σχέση με τις εξελίξεις του Δημογραφικού.

Γνωρίζουμε πως είναι άλλο πράγμα ο δείκτης γονιμότητας να είναι 1,9 ή 1,3 παιδιά ανά γυναίκα και γνωρίζουμε πως σε χώρες ευρωπαϊκές που έχουν ένα ισχυρό κράτος πρόνοιας και πολιτικές συμπερίληψης και στήριξης της κοινωνίας, προφανώς, τα πράγματα είναι πολύ καλύτερα, έχουν ένα πολύ πιο φιλικό περιβάλλον για την οικογένεια και το παιδί, πράγμα που δεν είναι κοινωνική πραγματικότητα για τους Έλληνες πολίτες.

 Αν μιλήσουμε με βάση την ανακοίνωση της Ευρωπαϊκής Επιτροπής για το 2023 με θέμα «Δημογραφική αλλαγή στην Ευρώπη» και την εργαλειοθήκη που καταφέρει για τη δράση θα αναφέρουμε τέσσερις πυλώνες: Στήριξη των γονέων, στήριξη και ενδυνάμωση νεότερων γενεών, ενίσχυση των παλαιότερων γενεών και αντιμετώπιση των ελλείψεων εργατικού δυναμικού μέσω της διαχείρισης νόμιμης μετανάστευσης.

 Εγώ θέλω, κυρία Υπουργέ, να σας επισημάνω πως διανύεται τον έκτο χρόνο διακυβέρνησής σας, της διακυβέρνησης Μητσοτάκη. Η Έκθεση της Διακομματικής Επιτροπής της Βουλής για το θέμα αυτό υπάρχει από το 2017. Η καθυστέρηση είναι τρομακτική και θα πρέπει να μας δώσετε κάποιες εξηγήσεις.

 Έστω και σήμερα, λοιπόν, μαθαίνουμε πώς αξιοποιούνται οι πυλώνες αυτής της Έκθεσης και αυτό είναι εξαιρετικά θετικό. Μιλάτε, όμως, για στήριξη της οικογένειας τη στιγμή που γνωρίζουμε και έχουμε συζητήσει πολλές φορές και μαζί πως δεκάδες χιλιάδες παιδιά έμειναν εκτός Κ.Δ.ΑΠ. Γνωρίζουμε πως η ακρίβεια «ροκανίζει» το οικογενειακό εισόδημα, το κατά κεφαλήν Α.Ε.Π. με όρους αγοραστικής δύναμης είναι το δεύτερο πιο χαμηλό στην Ευρωπαϊκή Ένωση, περνάει ανεκμετάλλευτο το Ταμείο Ανάκαμψης για τη δημιουργία κοινωνικής κατοικίας στη χώρα.

Έχουμε επισημάνει πάρα πολλές φορές πως τα Προγράμματα Στέγης είναι εξαιρετικά ανεπαρκή, ειδικά τη στιγμή που η Πορτογαλία, για παράδειγμα, έχει καταθέσει 2.000 φορές μεγαλύτερη πρόταση και η Ισπανία 1.000 φορές μεγαλύτερη πρόταση από ό,τι εμείς για την ανάπτυξη κοινωνικής κατοικίας.

 Μιλάτε για ενίσχυση εργατικού δυναμικού και απασχόλησης των νέων, όταν έχετε φέρει πλήρη απορρύθμιση της αγοράς, κατάργηση επί της ουσίας του Σ.Ε.Π.Ε. και των ελεγκτικών μηχανισμών και κατάργηση συλλογικών συμβάσεων εργασίας. Είμαστε στη χαμηλότερη στάθμη της Ευρώπης. Το αίσθημα εργασιακής ανασφάλειας γιγαντώνεται.

 Με βάση τα αποτελέσματα της Eurostat, το ποσοστό των νέων ηλικίας 15 έως 29 ετών δεν εργάζονται, ούτε συμμετέχουν σε εκπαίδευση και κατάρτιση είναι 16%, το υψηλότερο στην Ευρωπαϊκή Ένωση.

 Μιλάτε για διαχείριση μακροβιότητας και γήρανσης του πληθυσμού, όταν αποδυναμώνεται διαρκώς το Εθνικό Σύστημα Υγείας, 17% είναι οι ανεκπλήρωτες ανάγκες υγείας στη χώρα μας, πολύ χαμηλότερες οι δαπάνες για την υγεία στη χώρα μας από τον ευρωπαϊκό μέσο όρο και 7.500 άνθρωποι προσωπικό έφυγαν από το Εθνικό Σύστημα Υγείας και δεν αναπληρώθηκαν.

 Γιατί τα λέω αυτά; Διότι έχουμε μια τελείως διαφορετική προσέγγιση στην αντιμετώπιση του Δημογραφικού. Προφανώς και θα μας βρείτε σύμφωνους σε πολιτικές επιμέρους στήριξης, επιδοματικές πολιτικές που έχετε αναφέρει ή άλλες πολιτικές. Από την άλλη μεριά, όμως, δεν θα μας βρείτε σύμφωνους σε καμία περίπτωση σε αυτήν τη φιλοσοφία διάλυσης του κοινωνικού κράτους. Διότι όλα αυτά που παρουσιάζετε στο Εθνικό Σχέδιο Δράσης θα τα ακούγαμε με μεγάλη προσοχή και μπορεί να τα πιστεύαμε κιόλας, αν δεν είχατε καταθέσει προσχέδιο του Προϋπολογισμού, το οποίο φέρνει περαιτέρω φοροαφαίμαξη της ελληνικής κοινωνίας. Άρα, δεν μπορείτε να μιλάτε για ένα καθαρό φιλικό περιβάλλον για τους ανθρώπους που επιλέγουν να κάνουν ένα παιδί, που θέλουν να κάνουν ένα παιδί, όταν δεν μπορείτε να δώσετε ούτε πρόσβαση σε κοινωνικές δομές, ούτε σε υποδομές, ούτε ένα στοιχειωδώς αξιοπρεπή τρόπο ζωής.

Το Δημογραφικό, προφανώς, δεν μπορεί να αντιμετωπιστεί μόνο από το δικό σας Υπουργείο. Θα περίμενα σήμερα μια Διυπουργική Επιτροπή που να μας παρουσιάσει το πώς όλα τα Υπουργεία θα συνδράμουν τη δική σας προσπάθεια, το Υπουργείο Υγείας, το Υπουργείο Παιδείας, το Υπουργείο Περιβάλλοντος κ.λπ..

 Θα μείνω εδώ, γιατί καταλαβαίνω ότι έχει περάσει ο χρόνος. Γνωρίζετε ότι υπάρχουν σοβαρά ζητήματα ακόμα και με το Επίδομα Μητρότητας, πως πρέπει να υπάρχει ενεργή σύμβαση και 200 ένσημα, άρα δεν αφορά στην πραγματικότητα όλες τις μητέρες. Αν, λοιπόν, θέλουμε να αποκτήσουμε μια πραγματική στρατηγική για το Δημογραφικό χρειαζόμαστε ένα νέο αναπτυξιακό μοντέλο, παραγωγική ανασυγκρότηση, αποκέντρωση και κυρίως ένα ισχυρό κοινωνικό κράτος.

 Άφησα για το τέλος το στοίχημα για την ένταξη στην αγορά εργασίας των συμπολιτών μας που βρίσκονται σε παραγωγικές ηλικίες, ιδιαίτερα των γυναικών, σε πρώτη προτεραιότητα. Η δημογραφική γήρανση, προφανώς, είναι μη αναστρέψιμη. Ο μόνος τρόπος αντιμετώπισης του είναι, κυρίως, ο μετριασμός των συνεπειών της και κάποια στιγμή, πρέπει να σταματήσετε να αντιμετωπίζετε με υποκριτικό τρόπο και το μεταναστευτικό, διότι γνωρίζουμε ότι δεν βρίσκονται ούτε εργατικά χέρια, ούτε εργαζόμενοι και στον πρωτογενή τομέα, το αντιμετωπίζουμε κάθε χρόνο.

Από την άλλη μεριά, με την ρητορική της κυβέρνησής σας «χαϊδεύεται» διαρκώς τα αυτιά της ακροδεξιάς, αντί να παρουσιάζετε πραγματικά βιώσιμες λύσεις. Είμαστε εδώ για να υποστηρίξουμε θετικές πολιτικές, αλλά είμαστε εδώ και για να επισημάνουμε πως το Δημογραφικό απαιτεί συναίνεση και πραγματική βούληση για ένα ισχυρό κοινωνικό κράτος.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστούμε, κυρία Νοτοπούλου.

Συνεχίζουμε με τον εκπρόσωπο του ΠΑΣΟΚ-ΚΙΝΑΛ, κ. Δημήτριο Μπιάγκη.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κ. Πρόεδρε. Κυρία Υπουργέ, ευχαριστούμε πολύ κι εσάς και τους συνεργάτες σας για την παρουσία σας σήμερα και την ενημέρωσή σας στην Επιτροπή μας. Θεωρούμε ότι το Δημογραφικό αποτελεί μια από τις μεγαλύτερες προκλήσεις που αντιμετωπίζει η χώρα μας. Δεν είναι μόνο ένα ζήτημα στατιστικής ή πολιτικής, αλλά είναι ένα εθνικό ζήτημα. Επηρεάζει την κοινωνική συνοχή και την οικονομική ανάπτυξη, αλλά και τη διαχρονική επιβίωση του ίδιου του ελληνικού λαού.

Η συρρίκνωση του πληθυσμού μας και η γήρανση της κοινωνίας μας είναι φαινόμενα που απαιτούν άμεση, συντονισμένη και πολυεπίπεδη δράση. Η σημασία του προβλήματος δεν μπορεί να υποτιμηθεί. Η Ελλάδα βρίσκεται σε ένα κρίσιμο σταυροδρόμι με τη μείωση του πληθυσμού κατά περίπου 450.000 άτομα ανά δεκαετία, σε συνδυασμό με τη μετανάστευση του μισού και πλέον εκατομμυρίου νέων επιστημόνων και επαγγελματιών από την έναρξη της οικονομικής κρίσης αποδυναμώνει την παραγωγική βάση της χώρας. Ενώ ο δείκτης γονιμότητας παραμένει σταθερά χαμηλός, κοντά στο ενάμισι, πολύ κάτω από το επίπεδο αναπλήρωσης του πληθυσμού που είναι το 2,1 αν δεν κάνω λάθος.

 Δεν μπορούμε να συνεχίσουμε λοιπόν χωρίς ουσιαστική δράση. Η αδράνεια και η έλλειψη σχεδιασμού θα οδηγήσουν σε βαθιά κοινωνική και οικονομική κρίση, καθώς το Δημογραφικό όχι μόνο επηρεάζει το παρόν, αλλά και το μέλλον της πατρίδας μας. Απαιτείται, λοιπόν, μια νέα μακροπρόθεσμη στρατηγική που θα θέτει στο επίκεντρο τις ανάγκες των πολιτών, τις ευκαιρίες για τους νέους και τις προοπτικές μιας βιώσιμης κοινωνίας.

Κυρία Υπουργέ, το ΠΑΣΟΚ έχει αποδείξει ότι αντιλαμβάνεται τη σημασία του προβλήματος και έχει πρωτοστατήσει σε προσπάθειες να τεθεί σε πολιτική προτεραιότητα. Το 2017, παραδείγματος χάρη, υπό την ηγεσία τότε της αείμνηστης Φώφης Γεννηματά, η παράταξή μας πρότεινε και πέτυχε τη σύσταση διακομματικής επιτροπής για το Δημογραφικό. Το πόρισμα εκείνης της επιτροπής υιοθετήθηκε από τη συντριπτική πλειοψηφία και αποτελούσε μια πρώτη προσπάθεια για τη διαμόρφωση ενός εθνικού πλαισίου πολιτικής.

Ωστόσο, από τότε μέχρι σήμερα, λίγα έχουν γίνει από την υλοποίηση εκείνων των προτάσεων. Η χώρα μας εξακολουθεί να μην έχει έναν ολοκληρωμένο σχεδιασμό για την αντιμετώπιση του προβλήματος. Προτού όμως περάσουμε στο επόμενο βήμα, δεν θα πρέπει να ερευνήσουμε και να μελετήσουμε, αν θέλετε, να αξιοποιήσουμε και τα πορίσματα εκείνης της διακομματικής επιτροπής του 2017; Να μελετήσουμε, αν θέλετε, και να αξιολογήσουμε τί έγινε, τί θα έπρεπε ενδεχομένως να είχε γίνει και τί απόδωσαν τα συγκεκριμένα μέτρα.

Εμείς, ως ΠΑΣΟΚ-ΚΙΝΗΜΑ ΑΛΛΑΓΗΣ, πιστεύουμε ότι πρώτα πρέπει να αξιολογήσουμε τα δεδομένα και στη συνέχεια, να προχωρήσουμε σε συγκεκριμένες στοχευμένες και εφαρμόσιμες λύσεις. Η δημιουργία και η υποστήριξη οικογενειών πρέπει να είναι προτεραιότητα. Θα πρέπει, επίσης, να δώσουμε ιδιαίτερη προσοχή και βαρύτητα στη στεγαστική πολιτική. Το κόστος στέγασης είναι ένας από τους βασικούς λόγους που αποθαρρύνουν τα νέα ζευγάρια από το να κάνουν οικογένεια.

Προτείνουμε, λοιπόν, να δούμε τη δημιουργία προγράμματος κοινωνικής κατοικίας, χρηματοδοτούμενο από το Ταμείο Ανάκαμψης, για τις νέες οικογένειες. Αρχικά, με την ανακαίνιση παλαιών κατοικιών με φορολογικά κίνητρα, ώστε να προσφερθούν ως ενοικιαζόμενες κατοικίες με χαμηλό κόστος, την παροχή στεγαστικών δανείων χαμηλού επιτοκίου για τους νέους.

Επιπλέον, προτείνουμε ειδικά φορολογικά κίνητρα, όπως ο επανασχεδιασμός του φορολογικού συστήματος, ώστε να ευνοούνται οι οικογένειες με τα παιδιά. Σήμερα, δεν υπάρχει καμία ιδιαίτερη φορολογική διαφορά μεταξύ οικογενειών με δύο παιδιά και εκείνων χωρίς παιδιά και αυτό πρέπει, επιτέλους, κάποια στιγμή να το δούμε. Πρέπει επίσης να ενταχθεί και η εισαγωγή φοροαπαλλαγών για έξοδα που σχετίζονται με την ανατροφή των παιδιών όπως σχολικά δίδακτρα, δραστηριότητες και εξοπλισμός.

Η γήρανση του πληθυσμού, επίσης, δημιουργεί σημαντικές πιέσεις στα ασφαλιστικά συστήματα και τις υπηρεσίες υγείας. Προτείνουμε, λοιπόν, επένδυση σε υπηρεσίες φροντίδας ηλικιωμένων και προγράμματα ενεργού γήρανσης, υποστήριξης οικογενειών που φροντίζουν ηλικιωμένα μέλη.

Η γεωγραφική ανισότητα στις γεννήσεις, απαιτεί όπως πολύ καλά είπατε και εσείς, στοχευμένη παρέμβαση. Προτείνουμε, ενίσχυση των υποδομών Υγείας, Πρόνοιας και Εκπαίδευσης στις απομακρυσμένες περιοχές. Είναι πάρα πολύ σημαντικό με αυτό τον τρόπο να κρατήσουμε τον κόσμο στα σπίτια του. Παροχή κινήτρων για νέες οικογένειες που επιλέγουν να εγκατασταθούν σε αγροτικές και νησιωτικές περιοχές. Είναι διπλό το αποτέλεσμα και ο στόχος μας.

Κλείνοντας, κύριε Υπουργέ, κυρίες και κύριοι συνάδελφοι, το Δημογραφικό δεν είναι απλώς ένα αριθμητικό πρόβλημα, είναι πρόβλημα ταυτότητας κοινωνικής και εθνικής προοπτικής και απαιτεί συντονισμένη δράση, πολιτική βούληση και διακομματική συνεργασία. Η Ελλάδα μπορεί, κατά τη γνώμη μας να αντιστρέψει τη δημογραφική της πτώση, αλλά μόνο αν επενδύσει στους ανθρώπους της. Ας αναλάβουμε όλοι την ευθύνη που μας αναλογεί και ας συνεργαστούμε για ένα βιώσιμο μέλλον, με την κοινωνία στο επίκεντρο και τον άνθρωπο σημείο αναφοράς. Ευχαριστώ πολύ κύριε Πρόεδρε.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστώ πάρα πολύ που μείνατε εντός χρονικού πλαισίου. Συνεχίζουμε με την εκπρόσωπο του «Κομμουνιστικού Κόμματος Ελλάδος» την κυρία Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ουσιαστικά, όπως έχουμε επισημάνει ξανά, στο Δημογραφικό αλληλοεπιδρούν οικονομικοί, κοινωνικοί, πολιτικοί και πολιτιστικοί παράγοντες, είναι ένα πολύ σύνθετο ζήτημα. Όμως ταυτόχρονα, καθοριστικό ζήτημα είναι και οι συνθήκες ζωής και εργασίας, οι συνθήκες εκπαίδευσης των νέων ανθρώπων, των εργατικών λαϊκών οικογενειών σε συνθήκες που συνεχώς επιδεινώνονται. Αυτοί οι όροι, για τους εργαζόμενους και τις εργαζόμενες, για τα λαϊκά στρώματα, τους νέους και τις νέες σε κάθε κράτος-μέλος της Ευρωπαϊκής Ένωσης, αφήνει ένα πολύ βαρύ αποτύπωμα και στις δημογραφικές εξελίξεις που παρουσιάζονται.

Θα δούμε και αναλυτικά το Εθνικό σχέδιο δράσης, όπως κατατεθεί και στη Διαβούλευση. Επιβεβαιώνεται, όμως, ότι οι βασικοί άξονές του κινούνται με βάση την εργαλειοθήκη της Ευρωπαϊκής Ένωσης και τους συγκεκριμένους άξονες και ως πυρήνα έχει το βασικό κίνητρο, που ποιο είναι; Ότι η μείωση του πληθυσμού της Ευρωπαϊκής Ένωσης θα έχει σοβαρές επιπτώσεις όπως επισημαίνεται, πρώτα και κύρια στην ανταγωνιστικότητα, δηλαδή των ευρωπαϊκών μονοπωλίων, στον ανελέητο ανταγωνισμό με τα άλλα κράτη, με τα αμερικάνικα, με τα ρωσικά, με τα κινέζικα μονοπώλια κτλ. Άλλωστε, από αυτή τη σκοπιά εξετάζεται και από άλλα ισχυρά ιμπεριαλιστικά κέντρα και παίκτες όπως είναι οι Η.Π.Α., όπως είναι η Κίνα, που βλέπει ότι μπορεί να έχει σοβαρές συνέπειες στον ανταγωνισμό με άλλα κράτη, όπως η Ινδία.

Συνεπώς, αυτό που καταρχήν απασχολεί τα επιτελεία της Ευρωπαϊκής Ένωσης και από αυτή τη σκοπιά προσεγγίζεται και από την Κυβέρνηση της Νέας Δημοκρατίας, είναι ότι η μείωση του πληθυσμού θα έχει επιπτώσεις στη μείωση του μεριδίου της Ευρωπαϊκής Ένωσης στον παγκόσμιο πληθυσμό και θα έχει συνέπειες στο ρόλο της Ευρωπαϊκής Ένωσης στην Παγκόσμια Οικονομία και στη γεωπολιτική της επιρροή, σε συνθήκες που οξύνονται οι ανελέητοι ανταγωνισμοί με τη φωτιά του πολέμου στην Ουκρανία και στη Μέση Ανατολή, να επεκτείνεται ακόμη περισσότερο.

Δηλαδή, το Δημογραφικό με βάση την εργαλειοθήκη της Ευρωπαϊκής Ένωσης που καλείται εδώ η Κυβέρνηση να την εξειδικεύσει, αφορά στο πώς θα αντιμετωπίζονται ως ευκαιρίες για την ένταση της εκμετάλλευσης των εργαζομένων στην εποχή της Ψηφιακής Οικονομίας και της Πράσινης Ανάπτυξης, που αποδεδειγμένα είναι μαύρη για τους λαούς με τα νέα χαράτσια, τη φοροληστεία και την ενεργειακή φτώχεια.

Ένας από τους βασικούς άξονες λοιπόν, που αναφέρθηκε και στην παρουσίαση του σχεδίου δράσης, είναι η αύξηση του εργατικού δυναμικού και τί μέτρα θα παρθούν. Σε αυτά τα πλαίσια, προσπαθείτε να αξιοποιήσετε αυτή την ανεκμετάλλευτη να το πω και έτσι, δεξαμενή του γυναικείου πληθυσμού που βρίσκεται εκτός εργασίας. Όχι όμως με κριτήριο όντως τη σύγχρονη ανάγκη της γυναίκας να συμμετέχει στην κοινωνική εργασία, ώστε να εξασφαλίσει την οικονομική της ανεξαρτησία, με αντίστοιχα μέτρα ολόπλευρης προστασίας της μητρότητας, της οικογένειας, δηλαδή των εξαρτώμενων μελών των ατόμων με ειδικές ανάγκες, αλλά με το βασικό κριτήριο που είναι ότι πηγή του κέρδους αποτελεί η εκμετάλλευση της ιδίας της εργατικής δύναμης.

Στην ουσία, τα μέτρα περί συμφιλίωσης οικογενειακής και επαγγελματικής ζωής που δίνεται συνέχεια, χτίζονται πάνω σε αυτό το αντεργατικό πλαίσιο που έχουν διαμορφώσει διαχρονικά οι κυβερνήσεις και, κυριολεκτικά, μιλάμε για μια αγορά εργασίας με ακόμη μεγαλύτερη ευελιξία στις εργασιακές σχέσεις.

Μία από αυτές τις πλευρές είναι το ζήτημα για την κατάργηση των συλλογικών συμβάσεων εργασίας. Βέβαια, πατάτε πάνω στο αντεργατικό πλαίσιο που έχει διαμορφωθεί διαχρονικά από τις κυβερνήσεις ΣΥΡΙΖΑ, ΠΑΣΟΚ κλπ. Αντί λοιπόν, να παρέχονται σύγχρονες, αποκλειστικά δημόσιες και δωρεάν υπηρεσίες υγείας, προσχολικής αγωγής, παιδείας, ειδικής αγωγής, πρόνοιας, φροντίδας ηλικιωμένων κ.τ.λ., η Ε.Ε. και άρα και η εξειδίκευση που κάνετε, μιλάει για προσβάσιμες και οικονομικά προσιτές υπηρεσίες, ακριβώς προσαρμοσμένες στα ευέλικτα μοντέλα της εργασιακής ζούγκλας της Ε.Ε., όπως ισχύουν και στη χώρα μας. Είναι ένα δίκτυο υποβαθμισμένων, αν θέλετε και εμπορευματοποιημένων υπηρεσιών, που έχουν ως βασικό πυρήνα ότι λογαριάζοντας κόστος για το κράτος και με κριτήριο το πώς θα ανοίξουν νέα πεδία κερδοφορίας για ιδιώτες, επιχειρηματικούς ομίλους, Μ.Κ.Ο., στο τομέα της φροντίδας.

Εδώ, λοιπόν, να προσθέσουμε και μια ουσιαστική πλευρά πώς μπορούμε να μιλάμε για τη διασφάλιση στέγης στα νέα ζευγάρια, όταν παραμένει αυτό το άθλιο νομοθετικό πλαίσιο, που επιτρέπει πλειστηριασμούς εργατικών λαϊκών κατοικιών, ακόμα και οικογενειών με άτομα με ειδικές ανάγκες, που χτίζεται καθημερινά μία ασπίδα προστασίας από μαζικούς φορείς, από τα εργατικά σωματεία, για να παραμείνουν στα σπίτια τους. Πώς μπορούμε να μιλάμε για ασφάλεια των νέων ζευγαριών με αυτούς τους μισθούς που τελειώνουν στις 15 του μήνα, όταν η στέγη είναι εμπόρευμα και βέβαια, όταν έχουν εκτοξευθεί και τα ενοίκια, ιδιαίτερα στις μεγάλες πόλεις.

Αντίστοιχη ανασφάλεια παρουσιάζεται και στους φοιτητές και τις φοιτήτριες, όταν μόλις ένα πολύ μικρό ποσοστό φοιτητών και φοιτητριών μπορούν να βρουν ένα δωμάτιο στις φοιτητικές εστίες. Δηλαδή, διαμορφώνεται ένα περιβάλλον, που μόνο ευνοϊκό δεν είναι, με την εκτόξευση της ακρίβειας, την εκτίναξη των ενοικίων, το τεράστιο κόστος σε σχέση με την αναπαραγωγική υγεία των γυναικών στα πλαίσια της εμπορευματοποίησης, ιδιαίτερα της ιατρικώς υποβοηθούμενης αναπαραγωγής και το καταλαβαίνετε πολύ καλύτερα, ότι μία διαγνωστική εξέταση δωρεάν, όπως η AMH, δεν μπορεί να δώσει τις συνολικές ανάγκες του γυναικείου οργανισμού, δεν μπορεί να εξασφαλίσει τη προστασία της μητρότητας και όλα αυτά διαμορφώνουν τις συνθήκες ώστε να αναβάλλεται και η δημιουργία οικογένειας, με τη σφραγίδα, προφανώς, της πολιτικής της Ε.Ε. και των κυβερνήσεων.

Με αυτή την έννοια, δεν μπορούμε να μιλάμε για ολόπλευρη στήριξη της μητρότητας, όταν είναι πρόσφατες και οι καταγγελίες, ακόμα και από αθλήτριες, που ασχολούνται με τον επαγγελματικό αθλητισμό και αναφέρανε, ότι υπάρχει υποχρέωση στο συμβόλαιό τους να μη μείνουν έγκυες για να μπορέσουν να συνεχίσουν τη σταδιοδρομία τους, δηλαδή, αυτόματα ακυρώνεται το συμβόλαιό τους. Αυτό έρχεται να προστεθεί στην ανασφάλεια της εργαζόμενης μητέρας, ακόμα και όταν μεγαλώσει το παιδί της. Γιατί πως με αυτά τα άστατα ωράρια, την λάστιχο-ζωή να προλάβει, όχι μόνο να φροντίσει για τις στοιχειώδεις ανάγκες ανατροφής του αλλά και να εξασφαλίσει το αναγκαίο εισόδημα, για να χρυσοπληρώνει για τη δημιουργική απασχόληση, όταν είναι εμπορευματοποιημένος ο αθλητισμός, ο πολιτισμός και άλλες πλευρές.

Για να κλείσω, εξίσου σε αντιδραστική κατεύθυνση είναι και ο τρίτος πυλώνας της Ε.Ε. περί ενεργού γήρανσης. Ουσιαστικά, προσπαθούν η Ε.Ε. και το κάθε κράτος-μέλος της, με τις κυβερνήσεις του να διαχειριστούν ένα υπαρκτό δεδομένο, ότι από τη μία αυξάνεται το προσδόκιμο ζωής, αλλά αυτό αντί να εξασφαλίσει αξιοπρεπείς συνθήκες διαβίωσης για τους απόμαχους της δουλειάς, παίρνονται μια σειρά αντιλαϊκά μέτρα, προκειμένου οι ηλικιωμένοι και οι συνταξιούχοι να λαμβάνουν συντάξεις πείνας απλά ως συμπλήρωμα, και να εξαναγκάζονται, κατ’ επέκταση, να συνεχίζουν τη δουλειά για να μπορέσουν να επιβιώσουν.

Κατά τη γνώμη μας, αυτό που είναι αναγκαίο για τη μακροχρόνια φροντίδα ηλικιωμένων και άλλων εξαρτώμενων μελών, είναι, να διαμορφωθεί ένα δίκτυο αποκλειστικά δημοσίων και δωρεάν υποδομών, γιατί η φροντίδα σε αυτή την κρίσιμη ηλικία δεν μπορεί να γίνεται από ένα μεμονωμένο άτομο-φροντιστή, χρειάζεται εξειδικευμένες υπηρεσίες, γιατρούς, νοσηλευτές, ψυχολόγους, κοινωνικούς λειτουργούς και αυτά αντικειμενικά περιορίζονται με τις κατευθύνσεις που υπάρχουν.

Αντίστοιχη όμως, αντιδραστική είναι και η κατεύθυνση της Ευρωπαϊκής Ένωσης σε σχέση με την αξιοποίηση των μεταναστευτικών και προσφυγικών ροών, για να μπορέσει να αυξηθεί ουσιαστικά το εργατικό δυναμικό με βάση τις ανάγκες των επιχειρηματικών κολοσσών στην Ευρωπαϊκή Ένωση, κατ’ απαίτηση των συμφερόντων τους και βέβαια με βάση, κάθε φορά, τις ανάγκες της καπιταλιστικής οικονομίας. Είναι πρόκληση, ο θύτης, δηλαδή η Ευρωπαϊκή Ένωση, των χιλιάδων ξεριζωμένων προσφύγων και μεταναστών μαζί με το ΝΑΤΟ, να παρουσιάζεται με το πρόσωπο -και καλά- της στήριξης των προσφύγων και μεταναστών, ιδιαίτερα σε συνθήκες που «τρέχουν» όλες αυτές οι επικίνδυνες εξελίξεις, με τη φωτιά του πολέμου να καίει, με τη γενοκτονία του παλαιστινιακού λαού από το κράτος-δολοφόνο του Ισραήλ και προφανώς με τις άθλιες συμφωνίες της Ευρωπαϊκής Ένωσης, με τα μέτρα άγριας καταστολής, τους φράχτες, τις επαναπροωθήσεις, τις απελάσεις, τα στρατόπεδα μεταναστών και προσφύγων, αυτές είναι που ουσιαστικά διαιωνίζουν τη μετατροπή των λεγόμενων χωρών πρώτης υποδοχής σε αποθήκες ανθρώπινων ψυχών.

Ολοκληρώνω, κύριε Πρόεδρε και σας ευχαριστώ, για τον χρόνο. Το Κ.Κ.Ε. έχει καταθέσει ολοκληρωμένες προτάσεις σε σχέση με τις δημογραφικές εξελίξεις, που προφανώς βρίσκονται στην αντίπερα όχθη από την ταξική προσέγγιση που κάνει η Ευρωπαϊκή Ένωση της εκμετάλλευσης, της καταπίεσης, της φτώχειας, των πολέμων, μέσα στην οποία δεν χωράνε οι σύγχρονες ανάγκες των εργαζομένων του λαού, ιδιαίτερα, της νεολαίας μας. Όσες διακηρύξεις και σχέδια καταγράφονται για τη διαχείρισή της, γι’ αυτό είναι αναγκαίο, κατά τη γνώμη μας, να δυναμώσει αυτό το ρεύμα αμφισβήτησης της κυρίαρχης πολιτικής της Ευρωπαϊκής Ένωσης των κυβερνήσεων, αλλά και των κομμάτων που υποστηρίζουν τη στρατηγική του κεφαλαίου. Είναι ανάγκη να βαδίσουμε έναν δρόμο που θα βάλει στο επίκεντρο τα σύγχρονα δικαιώματα, με ριζικές ανατροπές στην οικονομία και στην κοινωνία.

Απέναντι, λοιπόν, σε αυτή τη βαρβαρότητα που πνίγει καθημερινά τις ζωές των εργαζομένων, του λαού και της νεολαίας, η απάντηση θα δοθεί και αύριο στην απεργία στις 20 Νοέμβρη, με σύνθημα, «Δώστε λεφτά για μισθούς, συντάξεις, υγεία, παιδεία, έξω η Ελλάδα από του πολέμου τα σφαγεία». Σας ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Σας ευχαριστούμε πολύ, κυρία Δάγκα, τα είπατε όλα και ελπίζω κύριε Βιλιάρδο, να είστε πιο σύντομος, ο λόγος σε εσάς, να είστε καλά.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Σας ευχαριστώ πολύ, κύριε Πρόεδρε, θα πω αυτά που πρέπει να πω, αυτά που θεωρούμε ότι είναι σωστά. Κατ’ αρχήν, θεωρούμε πολύ σημαντικό το ότι μας δίνεται η ευκαιρία μιας συζήτησης για το Δημογραφικό, ελπίζοντας να ακολουθήσουν και άλλες, αφού πρόκειται για ένα θέμα ζωτικής σημασίας για τη χώρα μας, που κυριολεκτικά πεθαίνει. Το λέμε χωρίς καμία διάθεση υπερβολής, με κριτήριο τα στοιχεία της ΕΛ.ΣΤΑΤ., σύμφωνα με τα οποία, από 188.514 μέσο όρο γεννήσεων τη δεκαετία 1932 έως 1940, έχουμε φτάσει στις 82.068 (γεννήσεις) την περίοδο 2020 έως το 2023, ενώ το 2023 είχαμε σχεδόν διπλάσιους θανάτους από γεννήσεις.

Εν προκειμένω, τα μνημόνια δεν κατέστρεψαν μόνο την οικονομία μας προξενώντας τεράστιες ζημιές που θα πληρώνουν πολλές γενιές Ελλήνων, διόγκωσαν επιπλέον το δημογραφικό μας πρόβλημα, όπως έχει συμβεί και σε άλλες χώρες με προγράμματα Δ.Ν.Τ., αφού μετά το 2011 άρχισαν να αυξάνονται περισσότερο οι θάνατοι παρά γεννήσεις, καταθέτοντας για όλα όσα λέμε, πίνακες στα πρακτικά.

Εάν τώρα παραπάνω προσθέσουμε στα παραπάνω και τη μετανάστευση 1.080.000 Ελλήνων, από το 2010 έως το 2022, από τους οποίους ένα μόνο μέρος επέστρεψε, καθώς επίσης, τους 159.000 επιπλέον που έφυγαν το 2023, θα συνειδητοποιήσουμε πως η Ελλάδα οδηγείται στον αφανισμό του γηγενούς πληθυσμού της, με οδυνηρά αποτελέσματα για το μέλλον της.

Σε κάθε περίπτωση, εμείς τοποθετούμε το Δημογραφικό στην κορυφή των προτεραιοτήτων μας, ενώ η Κυβέρνηση και κατ’ επέκταση οι Ευρωπαϊκές κυβερνήσεις, στο κείμενο που μας δώσατε, δεν κάνουν ειλικρινή βήματα προς την επίλυσή του. Φαίνεται άλλωστε καθαρά, το ότι έχει καταρρεύσει ο δείκτης γονιμότητας στην Ελλάδα, στην Ευρώπη και στη Δύση, γενικότερα, όπου η ελάχιστη τιμή του δείκτη που απαιτείται για την αναπλήρωση του πληθυσμού μιας χώρας είναι 2,1 παιδιά ανά γυναίκα. Εν προκειμένω, το 2008 και 2009, η τιμή του δείκτη στη χώρα μας, ήταν στο 1,5, ενώ το 2022 μειώθηκε στο 1,32 παιδιά ανά γυναίκα. Επομένως, ευρίσκεται πολύ πιο κάτω από αυτόν που απαιτείται για την αναπλήρωση του πληθυσμού μας. Επιπλέον, διαπιστώνεται καθυστέρηση στην τεκνογονία με την έννοια πως έχουμε από τις πιο μεγάλης ηλικίας μητέρες, στα 31,5 έτη κατά μέσον όρο, κάτι που σωρευτικά μειώνει τον πληθυσμό, καθώς, επίσης, τις πιθανότητες τεκνογονίας.

 Συνεχίζοντας, το Δημογραφικό, θεωρείται σοβαρή απειλή για τη διατήρηση του πολιτισμού, όχι μόνο για την Οικονομία και το Ασφαλιστικό, όπως, συνήθως, αναφέρεται. Ο λόγος είναι ότι μελλοντικά, η δρομολογημένη αυτοματικοποίηση, θα δώσει λύσεις στην έλλειψη εργατικού δυναμικού, ενώ η αντικατάσταση του πληθυσμού με την εισαγωγή εργαζομένων από τρίτες χώρες, δεν αποτελεί λύση, αφού ‘έτσι, δεν διατηρείται ο εκάστοτε πολιτισμός και το έθνος. Γεγονός που βλέπουμε πολύ καθαρά στην Ευρώπη. Περαιτέρω, είναι δεδομένο πως η σημερινή Woke κουλτούρα που κυριαρχεί στη Δύση, προωθεί μηνύματα κατά της οικογένειας και της μητρότητας, μεταξύ άλλων ως εξής:

Πρώτον, θεωρείται πως η μητρότητα αποτελεί ένα βάρος που στερεί την καριέρα ή δημιουργεί απαιτήσεις. Με την υπόθεση ότι η εργασία είναι το φυσικό και η μητρότητα η αγγαρεία. Δεύτερον, προωθούνται δικαιωματιστικές αντιλήψεις για τεκνογονία, όπως η απόσυρση διαφημίσεων του Συνεδρίου Γονιμότητας που έλεγε το προφανές, το ότι δηλαδή η καθυστέρηση της τεκνογονίας μειώνει τις πιθανότητες. Τρίτον, θεωρείται ότι η τεκνογονία, απειλεί τον πλανήτη λόγω εξάντλησης πόρων και CO2. Αν είναι δυνατόν, CO2;

Για όλα αυτά και πολλά άλλα, υπάρχει πρόσφατη έρευνα στις Ηνωμένες Πολιτείες που τεκμηριώνει την απροθυμία για τεκνογονία, όπως θα καταθέσουμε στα πρακτικά. Για την Ελλάδα, υπάρχει έρευνα της «diaNEOsis», όπου σε σχετική ερώτηση για τα εμπόδια που αντιμετωπίζουν οι νέοι στη δημιουργία οικογένειας, στις συνολικές αναφορές, προηγούνται η οικονομική δυσκολία και η ανασφάλεια, με 80,2%. Το ποσοστό είναι τεράστιο.

Σχεδόν ένας στους τρεις, αναφέρει την έλλειψη σχετικών υποδομών, όπως είναι οι βρεφονηπιακοί σταθμοί, ενώ ένας στους τέσσερις, τονίζει τις δυσκολίες συνδυασμού μητρότητας και επαγγελματικής ζωής, η οποία συνδέεται επίσης, με την προηγούμενη απάντηση. Αντίστοιχα ποσοστά, το 23,7%, έχουν εκείνοι που θεωρούν ότι τα ζευγάρια σήμερα έχουν άλλες προτεραιότητες. Επίσης ποσοστό 24,4%, αυτοί που θεωρούν πως τα νέα ζευγάρια κάνουν λιγότερα παιδιά, επειδή φοβούνται σε τί κόσμο θα μεγαλώσουν.

 Διαβάζοντας τώρα τις προτάσεις της Ευρωπαϊκής Ένωσης στο κείμενο που μας δώσατε, διαπιστώσαμε τις εξής κατευθύνσεις: Πρώτα, συνδυασμός οικογενειακών προσδοκιών και αμειβόμενης εργασίας. Για παράδειγμα, παροχές άδειας στον χώρο εργασίας και βρεφονηπιακοί σταθμοί. Δεύτερον, στήριξη και ενδυνάμωση των νεότερων γενεών με επιδόματα για στεγαστικά δάνεια και επανεκπαίδευση.

Τρίτον, ενδυνάμωση των παλαιοτέρων γενεών και διατήρηση της ευημερίας τους, δηλαδή εργασία των συνταξιούχων που μειώνει τις ασφαλιστικές δαπάνες και προφανώς συμφέρει το κράτος. Τέταρτον, νόμιμη μετανάστευση, δηλαδή, αντικατάσταση πληθυσμού και εργασιακού ντάμπινγκ, εμείς τουλάχιστον, έτσι τα ερμηνεύουμε. Με τα δύο πρώτα, θα συμφωνούσαμε αν και πρόκειται για «ευχολόγια», αφού δεν αναφέρεται ο τρόπος επίτευξής τους. Με το τρίτο έχουμε επιφυλάξεις, ενώ με το τελευταίο διαφωνούμε ριζικά, όπως έχουμε αιτιολογήσει προηγουμένως.

 Τέλος, θα παραθέσουμε ενδεικτικά ορισμένες από τις δικές μας προτάσεις, δεν υπάρχει χρόνος για να τις αναφέρουμε όλες, οι οποίες είναι στο πρόγραμμά μας. Πρώτον, μηνιαίο επίδομα τέκνων, 150 ευρώ μηνιαία για το πρώτο παιδί, 170 για το δεύτερο, 190 για το τρίτο και 210 για κάθε επόμενο έως το 21ο έτος της ηλικίας του, όπως συμβαίνει σε άλλες χώρες. Ενώ θα πρέπει να αναπροσαρμοστούν λόγω του πληθωρισμού, αφού έχουν υπολογιστεί με τιμές του 2020 και εμείς είμαστε σε φάση επαναξιολόγησης του προγράμματός μας.

Δεύτερον, βελτίωση των υποδομών για την υποστήριξη της μητρότητας, όπως βρεφονηπιακών σταθμών και φορέων οικογενειακής φροντίδας καθώς επίσης ελαστικοποίηση των διαδικασιών για τις υιοθεσίες από Ελληνίδες. Τρίτον, αλλαγή του χρεοκοπημένου οικονομικοτουριστικού και φορολογικού μας μοντέλου με στόχο την αύξηση μισθών και συντάξεων. Είμαστε τελευταίοι στην Ευρωπαϊκή Ένωση και η επιστροφή των Ελλήνων του Βrain drain, είναι αδύνατη χωρίς την αύξηση των μισθών. Τέταρτον, αύξηση της προστασίας σε εργαζόμενες μητέρες με άδειες έως 24 μήνες, επίδομα έως 18 μήνες, αύξηση της εφάπαξ καταβολής για γεννήσεις και μείωση εισφορών για νέους εργαζόμενους.

Πέμπτον, αμέριστη στήριξη σε θεραπείες υπογονιμότητας, πρόγραμμα εξαιρετικά σημαντικό. Έκτον, δωρεάν παραχώρηση χρήσης κατοικιών, αυξημένη μοριοδότηση σε δημόσιους διαγωνισμούς για τρίτεκνους και πολύτεκνους, χαμηλότοκα δάνεια με ευκολίες αποπληρωμής και αύξηση του αφορολόγητου, καθώς επίσης κατάργηση του ΕΝΦΙΑ και των τεκμηρίων. Έβδομο και τελευταίο, ενίσχυση του θεσμού της οικογένειας με εκπόνηση σχετικών προωθητικών μηνυμάτων, τα οποία θα προωθούνται από τα Μέσα Μαζικής Ενημέρωσης, όπως συμβαίνει σε ευνομούμενες χώρες, αλλά, δυστυχώς, όχι στην Ελλάδα. Σας ευχαριστούμε πολύ, κύριε Πρόεδρε.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστούμε κύριε Βιλιάρδο. Συνεχίζουμε με τη ΝΕΑ ΑΡΙΣΤΕΡΑ. Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ:** Ευχαριστώ κύριε Πρόεδρε. Κυρία Υπουργέ, κατ’ αρχήν θα ήταν πολύ καλύτερα αν μας το είχατε δώσει αυτό που μας εισηγηθήκατε, θα μπορούσαμε να είναι πολύ πιο σαφείς. Δεύτερον, κυρία Τραγάκη, ποτέ δεν κληθήκαμε σε καμία διαβούλευση ή συζήτηση στην Επιτροπή, την οποία αναφέρετε. Αν κυρία Υπουργέ ζητήσετε μια μέρα και μιλήσετε με έναν νέο άνθρωπο, οποιονδήποτε, θα σας πει ότι «πώς να κάνω παιδί, όταν υπάρχει τέτοια ανασφάλεια για την θέση μου, αν δεν ξέρω αν θα έχω δουλειά και αύριο, αν δεν ξέρω αν θα πληρώσω το νοίκι μου», γι’ αυτό και έχουμε την τεράστια επιστροφή των νέων ανθρώπων στην οικογενειακή εστία, στο δωμάτιο του παιδιού. Πίσω λοιπόν, επί των κυβερνήσεων σας ξανά.

Για να πούμε, τώρα, τα πράγματα λίγο καλύτερα, ποια μητρότητα ακριβώς διακήρυξε ο Πρωθυπουργός ότι υποστηρίζετε, όταν οι αναπληρώτριες εκπαιδευτικοί ξέρετε ότι δεν έχουν τα ίδια δικαιώματα με τις εκπαιδευτικούς, τις μόνιμες και όταν προχτές μπροστά στη Βουλή γυναίκες έγκυες με τα παιδιά στην αγκαλιά, εκπαιδευτικές αναπληρώτριες δηλαδή, οι οποίες σας είχαν κάνει και ανάλογη ερώτηση στο Υπουργείο σας, εμφανίστηκαν να λένε ότι «εγώ θηλάζω το παιδί μου και πρέπει αύριο να γυρίσω πίσω στη δουλειά μου». Λοιπόν, αυτά δεν είναι θετικά, ακόμη και τα πολύ χοντροκομμένα δεν είναι θετικά.

Εγώ να αναφερθώ πράγματι, λίγο πιο επιστημονικά, στους τρεις παράγοντες που επιδεινώνουν το Δημογραφικό. Είναι προφανώς η αύξηση της υπογεννητικότητας, η αύξηση των θανάτων λόγω γήρανσης και το αρνητικό ισοζύγιο μεταναστευτικών εισροών και εκροών. Και στους τρεις αυτούς παράγοντες, οι κυβερνήσεις του κυρίου Μητσοτάκη και όλες οι προηγούμενες έχετε φέρει επί πέντε χρόνια τώρα αρνητικά αποτελέσματα, γι’ αυτό και οι πρόσφατες προβλέψεις του ΟΗΕ για τον πληθυσμό της χώρας μας είναι εφιαλτικές. Επίσης, είναι χαρακτηριστικό ότι ενώ από το 2011 εώς το 2024 ο πληθυσμός της Ελλάδας μειωνόταν κατά 76.000 το χρόνο, ο ΟΗΕ προβλέπει ότι για την επόμενη τριακονταετία θα μειώνεται με μέσο ρυθμό 84.000 το χρόνο.

Ας δούμε, όμως, πιο συγκεκριμένα τι έχετε κάνει στους τρεις αυτούς παράγοντες. Όσον αφορά την υπογεννητικότητα. Ευθέως, όπως ξέρετε, εξαρτάται από την επισφάλεια και το φόβο για το μέλλον της νέας γενιάς, σας είπα μερικά στην αρχή. Η ασφάλεια χτίζεται με πλήρη εργασιακά δικαιώματα και αξιοπρεπή μισθό, με δημόσιο, δωρεάν και υψηλού επιπέδου κοινωνικό κράτος, υγεία – παιδεία – πρόνοια, αυτό είναι το κοινωνικό κράτος, με παροχές και κοινωνικές υπηρεσίες προστασίας και φροντίδας για όλους στην κοινότητα και με την εξασφάλιση οικονομικά προσιτής στέγης.

Ποια είναι τα αποτελέσματα της κυβερνητικής πολιτικής 5 χρόνια; Εργασιακή ζούγκλα, μέσος μισθός κάτω από τη Βουλγαρία, αγοραστική δύναμη των νέων ζευγαριών χαμηλότερη στην Ευρώπη.

Να πούμε και λίγα ακόμη πρόσφατα στοιχεία. Η αγοραστική δύναμη του μέσου μισθού στην Ελλάδα μειώθηκε την περίοδο 2019-2022 με αποτέλεσμα η αγοραστική δύναμη του μέσου μισθού στην Ελλάδα να είναι η τρίτη χειρότερη στις χώρες του Ο.Ο.Σ.Α., μπροστά μόνο από το Μεξικό και την Κολομβία. Βλέπετε, επίσης, ότι η αγοραστική δύναμη του μέσου μισθού στην Ελλάδα το 2022 είναι μικρότερη και από εκείνη της Τουρκίας. Λάθος είναι αυτά τα δεδομένα; Αποκλεισμός χιλιάδων οικογενειών, ακόμη και μονογονεϊκών, από επιδόματα και παροχές που αφορούν τα παιδιά, όπως είναι το επίδομα του παιδιού και τα voucher για την εγγραφή σε βρεφονηπιακούς σταθμούς. Θα εστιάσω για λίγο στα επιδόματα και τις υπηρεσίες για το παιδί.

Επίδομα παιδιού, η εισαγωγή κριτηρίων ακίνητης-κινητής περιουσίας και καταθέσεων μειώνει δραστικά τον αριθμό των οικογενειών που μπορούν να λαμβάνουν το επίδομα, τη στιγμή μάλιστα, που σήμερα 114.000 λιγότεροι λαμβάνουν αυτό το επίδομα, το επίδομα παιδιού. Τα δεδομένα που έχω συγκεντρώσει είναι από τον ΟΠΕΚΑ για το Σεπτέμβριο σε σχέση με το Σεπτέμβριο πέρσι, 114.000 λοιπόν λιγότεροι. Αντί να τους αυξάνετε εσείς τους μειώνετε. Δεύτερον, επίδομα στέγης. Τον Οκτώβριο φέτος σε σχέση με τον Οκτώβριο πέρσι, 37.000 λιγότεροι. Είναι από την «πολλή ευημερία» που μειώνονται αυτά τα επιδόματα. Τρίτον, ελάχιστο εγγυημένο εισόδημα, 23.000 εφέτος λιγότεροι από ό,τι πέρυσι.

Τώρα, θα σταθώ λίγο στις Υπηρεσίες για τους βρεφονηπιακούς σταθμούς, ΚΔΑΠ και ΚΔΑΠ-ΑμεΑ, γιατί όπως έχει αποδειχθεί, συμβαίνει να έχω διαχειριστεί το θέμα την πενταετία 2015-2019. Τι έγινε τότε; Παραλάβαμε, λοιπόν, τότε 79.000 voucher, κυρία Υπουργέ - μπορείτε να τα βρείτε. Τι σας παραδώσαμε; 155.000 voucher. Τι λέτε ότι δώσατε φέτος; 173.000 voucher. Στην πραγματικότητα δεν τα δώσατε. Θα σας πω γιατί. Γιατί δώσατε 40.000 voucher για βρέφη, όταν ξέρουμε ότι η δυναμικότητα στους βρεφικούς σταθμούς είναι μόνο 25.000. Το ξέρετε καλά, αλλά απλά κάνετε πολιτική των αριθμών και δώσατε για παιδιά με αναπηρία 11.700 voucher, όταν ξέρετε ότι η δυναμικότητα για τα παιδιά με αναπηρία είναι μόνο 4.500. Άρα, αν κάνετε τις αφαιρέσεις, θα σας βοηθήσουν και οι συνεργάτες σας, στην πραγματικότητα δώσατε 151.000 voucher, πολύ λιγότερα από ό,τι σας παραδώσαμε.

Ξέρετε γιατί επιμένω; Γιατί η Γαλλία αλλάζοντας εντελώς το θεσμό των voucher για τους βρεφονηπιακούς σταθμούς, ανανέωσε τη λειτουργία τους σε 24ωρη. Εμείς, δε σας ζητήσαμε να τα κάνετε εικοσιτετράωρα, να τα κάνετε μέχρι το απόγευμα, μέχρι το βράδυ στις 20:00-22:00 η ώρα, ώστε να μπορεί η μάνα να πάει και κάπου. Δε σας ζητήσαμε να κάνετε φοβερά πράγματα με τη γυναίκα που περιποιείται το παιδί της, τον άρρωστο πατέρα της, τον άρρωστο παππού της μέσα στο σπίτι της, αλλά σας ζητήσαμε να της δώσετε ένα επίδομα και αυτής της γυναίκας, της «αόρατης». Δε σας ζητήσαμε φοβερά πράγματα, για να μπορέσετε να αποκαταστήσετε και τις ιστορίες της μητρότητας και να θεωρήσετε, τουλάχιστον, κάθε νέα γυναίκα που είναι αόρατη μέσα στο σπίτι και φροντίζει τους πάντες, όταν έπρεπε το κράτος να τους φροντίσει. Δεν τα κάνατε.

Εν πάση περιπτώσει, για να προχωρήσω τώρα, ανάλογη μείωση δικαιούχων αναμένεται και για το στεγαστικό επίδομα, στο οποίο εισάγεται επιπρόσθετα το κριτήριο κινητής περιουσίας και καταθέσεων. Ακόμη και τα μέτρα εξομοίωσης των τριτέκνων με τους πολύτεκνους, πέρα από αυτά που ισχύουν εδώ και μια δεκαετία και τα ξέρετε, είναι καθαρά διοικητικού χαρακτήρα και γι’ αυτό και οι τρίτεκνοι θεωρούν ότι δεν τους ικανοποιήσατε κανένα πρόβλημα. Για το στεγαστικό πρόβλημα, κατ' αρχήν για τους νέους, χρειάζεται άμεσα διπλασιασμός επιδότησης για τους νέους έως 45 ετών, με παράλληλη εξασφάλιση ότι δεν θα αυξηθεί το καταβαλλόμενο σήμερα ενοίκιο.

Όσον αφορά τα μέτρα για την υγεία, φύλαξη και φροντίδα παιδιών και βρεφών, αντί η Κυβέρνηση να εγγυηθεί την καθολικότητα του δικαιώματος μιας οικογένειας στην παροχή υπηρεσιών υγείας, φύλαξης και φροντίδας για τα βρέφη και τα παιδιά και άρα, όπως σας είπα, την πραγματική αύξηση βρεφονηπιακών νηπιαγωγείων και σχολείων και την ενίσχυση των παιδιατρικών νοσοκομείων, αφήνει την κατάσταση ως έχει και δίνει φορολογικά κίνητρα σε επιχειρήσεις και ασφαλιστικές εταιρείες, ώστε τα παιδιά να τα ασφαλίζουν οι γονείς σε ιδιωτικές κλινικές. Είδαμε και τα περιβόητα μέτρα για τον προσωπικό γιατρό σε σχέση με τα παιδιά πρόσφατα, όπου τα παιδιά δυνητικά θα έχουν προσωπικό παιδίατρο.

Τώρα, δεν θα αναφερθώ στη στεγαστική επισφάλεια. Είναι μέτρα που τα έχουμε επαναλάβει πάρα πολλές φορές, αλλά να σας πω ξεκάθαρα ότι όσο δεν περιορίζεται η δραστηριότητα του Airbnb μόνο σε δύο ακίνητα ανά φυσικό πρόσωπο, δεν απαγορεύεται τελείως για νομικά πρόσωπα-εταιρείες και δεν καταργείται η Golden Visa, δεν υπάρχει περίπτωση βελτίωσης της κατάστασης. Επίσης, στις ιδιαίτερα επιβαρυμένες περιοχές των αστικών κέντρων χρειάζεται παρέμβαση του κράτους για ανώτατα όρια ύψους ενοικίου και επιτρεπόμενες αυξήσεις στις μακροχρόνιες μισθώσεις.

Στο δεύτερο παράγοντα, όσον αφορά την αύξηση των θανάτων λόγω της αύξησης του πληθυσμού της τρίτης και τέταρτης ηλικίας, η κυβέρνηση Μητσοτάκη έχει αρνητικές επιδόσεις, διότι δεν υιοθετεί πολιτικές ενεργού γήρανσης. Πρέπει να ξέρουμε, εκτός και αν δεν το ξέρουμε, ότι είμαστε οι πρώτοι σε θανάτους στην τρίτη ηλικία στην Ευρώπη. Αντί για βελτίωση της αυτόνομης διαβίωσης των ηλικιωμένων με αύξηση των δομών φροντίδας στο σπίτι και στην κοινότητα, όπως είναι το βοήθεια στο σπίτι, τα Κ.Α.Π.Η., τα Κ.Η.Φ.Η., ο Μητσοτάκης συρρικνώνει και καταργεί δομές. Αντί για φροντίδα, υγεία και ποιοτική περίθαλψή τους, οδηγεί το Ε.Σ.Υ. σε ιδιωτικοποίηση και κατάρρευση. Ήμουνα το πρωί στο Οφθαλμιατρείο γιατί είχα κάνει μια εγχείρηση στο μάτι μου και ήταν εκεί χιλιάδες ο κόσμος, οι γιατροί εξουθενωμένοι.

Δεν πάτε στο Οφθαλμιατρείο να δείτε τι γίνεται; Όταν ρώτησα, τί συμβαίνει, σηκώθηκε ένας άνθρωπος και είπε: «Εγώ που είχα έρθει πριν 4 χρόνια δεν ήταν έτσι αυτή η κατάσταση». Αντί για διασφάλιση αξιοπρεπούς επιπέδου διαβίωσης με αύξηση συντάξεων, ωθείτε 200.000 συνταξιούχους να συνεχίζουν να εργάζονται γιατί δεν τα βγάζουν πέρα και καταργείτε τη γενειακή αλληλεγγύη, ιδιωτικοποιώντας την ασφάλιση με το σύστημα του ατομικού κουμπαρά. Ο κύριος Τσακλόγλου δεν απαντάει στο περιβόητο σιωπητήριο για τη διαχείριση που έχετε επιβάλλει του Α.Κ.Α.ΓΕ., στο Ταμείο για την γενειακή αλληλεγγύη που του βάλατε χέρι. Ήδη, αυτή τη στιγμή, το Ελεγκτικό Συνέδριο σας ενοχοποιεί για τη διαχείριση του Α.Κ.Α.ΓΕ., δηλαδή του Ασφαλιστικού Κεφαλαίου Αλληλεγγύης Γενεών, διότι βάλατε χέρι στον κουμπαρά αυτό και το σπαταλάτε αλλού.

Όσον αναφορά -και τελειώνω κύριε Πρόεδρε, σας ευχαριστώ για την ανοχή σας- το αρνητικό και θετικό ισοζύγιο μεταναστευτικών εισροών και εκροών, η καθαρή μετανάστευση δηλαδή, προσδιορίζει καθοριστικά το εύρος της μείωσης του πληθυσμού μας. Οι μεταναστευτικές εισροές ενοχοποιήθηκαν τα τελευταία χρόνια με λόγο ταξικό και ρατσιστικό και συμβάλλατε πολύ σε αυτό. Όμως, οι μεταναστευτικές εισροές προς τη χώρα μας π.χ. από την Αλβανία, διέσωσαν τους δημογραφικούς μας δείκτες μέχρι το 2009.

**Πρέπει να ληφθούν μέτρα για τους μετανάστες που ζουν και εργάζονται στη χώρα μας και να αποδοθεί η ιθαγένεια στους γονείς των παιδιών που την αποκτούν λόγω φοίτησης στα ελληνικά σχολεία. Να κατοχυρωθούν οι μετανάστες εργάτες γης και κατασκευών, των οποίων η έλλειψη δημιουργεί τεράστια προβλήματα στην οικονομία της χώρας. Η ένταξη των μεταναστών και προσφύγων, θα είναι κέρδος στη χώρα μας και δεν μπορείτε εσείς να υψώσετε κανένα φράχτη, πουθενά, μέσα στο Αιγαίο, στον Έβρο κτλ. για όλους αυτούς τους απελπισμένους πρόσφυγες πολέμου. Είσαστε υποχρεωμένοι να τους δεχτείτε από τους πολέμους που έχουμε βάλει και εμείς, δυστυχώς, ως χώρα, το χεράκι μας στην περιοχή μας.**

**Και βέβαια, δεν αντιμετωπίσατε τη μετανάστευση των Ελλήνων πολιτών προς το εξωτερικό σε όλες τις κατηγορίες του πληθυσμού και περισσότερο τους νέους. Και τώρα μας λέτε, τι ωραία, γυρίζουν οι νέοι γιατροί. Αλήθεια; Ρωτήστε τους, γιατί το 52% των νέων που τελειώνουν την Ιατρική, λένε ότι θα φύγουν από τη χώρα;**

 **Άρα, η κυβέρνηση της Νέας Δημοκρατίας και του κυρίου Μητσοτάκη δεν λύνουν το πρόβλημα και δεν προσφέρουν λύσεις στο πρόβλημα, γιατί δημιουργούν σε όλα τα επίπεδα ανισότητες. Για πείτε μου; Η φτώχεια, η παιδική φτώχεια και ο συντελεστής Gini που πέφτανε κατά τη διάρκεια των ετών 2015- 2019, πως εξελίχθηκαν κατά τη διάρκεια των ετών 2019- 2023; Μήπως τους έχετε διαβάσει; Έχουν αυξηθεί λοιπόν, όλοι και οι τρεις δείκτες. Για αυτό πιστεύουμε όλοι στην απεργία αύριο και από κει και ύστερα ο λαός θα τα διεκδικήσει σιγά σιγά όλα τα δικαιώματά του. Μη νομίζετε ότι επειδή δεν βλέπετε μεγάλη έκρηξη από τους νέους κλπ. δεν θα συμβούν. Εγώ μικρές εκρήξεις παντού βλέπω και τις έχω ξαναδεί. Σας ευχαριστώ.**

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών): Ευχαριστούμε κυρία Φωτίου.**

**Τον λόγο έχει ο κ. Καζαμίας από την ΠΛΕΥΣΗ ΕΛΕΥΘΕΡΙΑΣ.**

**ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ κύριε Πρόεδρε, το Δημογραφικό, σε αυτή την ιστορική συγκυρία, βρίσκεται πλέον όχι σε κρίση, όσον αφορά τη χώρα μας αλλά και την Ευρώπη, η οποία βρίσκεται πλέον σε μια φάση οξύτατης κρίσης. Είμαστε μια κοινωνία η οποία γερνάει, διότι οι γεννήσεις έχουν πέσει κατακόρυφα. Δεν είναι ότι έχουμε μια γήρανση του πληθυσμού και μία πτώση των γεννήσεων, τα δύο αυτά είναι άμεσα αλληλένδετα και οφείλονται στο γεγονός ότι οι γεννήσεις έχουν «πέσει» κατακόρυφα.**

**Δύο στατιστικά στοιχεία, διαφορετικά από αυτά που ειπώθηκαν προηγουμένως, για να δοθεί πιο ανάγλυφα η κατάσταση στην οποία βρισκόμαστε είναι ότι το 2000, το 16% του πληθυσμού ήταν άνω των 60 ετών. Σήμερα, το μισό του πληθυσμού έχει φτάσει πλέον άνω των 60 ετών και έχουμε επίσης, μία πολύ ραγδαία αύξηση του μέσου όρου ηλικίας στον πληθυσμό. Η κατάσταση αυτή και η κρίση του Δημογραφικού, αποτυπώνει κατά την άποψή μας, το γεγονός ότι η κοινωνία και η πολιτεία, δεν προσφέρει στους νέους και, ιδίως, στις νέες γυναίκες τις απαιτούμενες ευκαιρίες ζωής.**

**Με άλλα λόγια, το Δημογραφικό αποτελεί μείζον πρόβλημα, όχι μόνο στη χώρα μας αλλά και αλλού, είναι ένα πρόβλημα που οξύνεται όταν η κοινωνία δεν συμπεριφέρεται στους νέους ανθρώπους και ιδίως στις νέες γυναίκες όπως αρμόζει. Και υπάρχουν ορισμένα, πολύ φανερά στοιχεία, τα οποία είναι μπροστά μας και όμως δεν τα συζητάμε και δεν τα αναλύουμε καθόλου, παρά μόνο όταν κάνουμε μια ειδική συζήτηση για το Δημογραφικό. Όταν δεν μιλάμε για το Δημογραφικό, τα βλέπουμε αυτά και θεωρούμε ότι είναι φυσιολογικά. Μία περίπτωση είναι το ποσοστό της ανεργίας των νέων.**

**Η ανεργία σήμερα, όπως μας είχε πει και ο τότε Υπουργός Εργασίας, o κ . Γεωργιάδης σε μία Επιτροπή, θριαμβολογούσε μάλιστα σ’ εκείνη την επιτροπή, γιατί κατέβηκε λέει σε μονοψήφιο αριθμό κάτω από το 10%. Σύμφωνα, με μια μέτρηση ενδεχομένως, γιατί άλλες μετρήσεις είναι ακόμη λίγο πάνω. Σε κάθε περίπτωση, η ανεργία των νέων, βρίσκεται στο 27% για το 2023, είναι δηλαδή σχεδόν τριπλάσια.**

Με άλλα λόγια, ακόμη και όταν κατεβάζουμε την ανεργία σε χαμηλότερα επίπεδα, σε σχέση με τα τρομακτικά επίπεδα που είχαμε στην περίοδο της κρίσης, η ανεργία των νέων παραμένει ιδιαιτέρως υψηλή και ποτέ δεν συζητάμε την αναλογία της ανεργίας των νέων σε σχέση με το συνολικό ποσοστό της ανεργίας, παρά μόνο όταν μιλάμε για το Δημογραφικό και ξυπνάμε, γιατί έχουμε μια κοινωνία που γερνάει. Δεν μπορεί να συζητάμε αυτά τα νούμερα, όταν τα βλέπουμε στο πλαίσιο μιας οικονομικής συζήτησης για τα μακροοικονομικά μεγέθη και να λέμε έχουμε πτώση της ανεργίας και να παρακάμπτουμε, να μην αναφέρουμε καθόλου το γεγονός ότι παραπάνω από ένας στους τέσσερις, λίγο πιο κάτω από ένας στους τρεις νέους ακόμη έχουν δυσκολία, είναι άνεργοι, δεν μπορούν να βρουν δουλειά.

Υπάρχουν επίσης, ζητήματα άλλα, τα οποία τα έχουμε επενδύσει με ευφημισμούς, όπως είναι το brain drain, το οποίο θα το κάνουμε brain gain. Στην πραγματικότητα, είχαμε στη δεκαετία της κρίσης μια μετανάστευση νέων, της τάξης του ενός εκατομμυρίου περίπου, σε αυτά τα 10 χρόνια, λίγο πιο κάτω ενδεχομένως αλλά πολύ κοντά σε αυτό το μέγεθος. Αυτοί οι άνθρωποι έφυγαν και ελάχιστοι από αυτούς, αν έχουν επιστρέψει, έχουν επιστρέψει. Συνεπώς, η γήρανση του πληθυσμού που υπέστη η Ελλάδα το τελευταίο διάστημα έχει να κάνει και με την κρίση, αλλά και με τις κακές πολιτικές διαχείρισης της κρίσης που υιοθετήθηκαν σε εκείνη τη δεκαετία και που συνεχίζονται μέχρι σήμερα.

Επίσης, υπάρχουν ζητήματα κεντρικά που αφορούν τις συνθήκες εργασίας. Όποτε μιλάει η Κυβέρνηση για την εργασία, τη βλέπει στο πλαίσιο της ευρύτερης οικονομικής και αναπτυξιακής πολιτικής της. Υπάρχουν όμως σοβαρά ζητήματα, όσον αφορά στις μερίδες του πληθυσμού, ιδίως τις γυναίκες στην αγορά εργασίας, για τις οποίες σχεδόν ποτέ δεν μιλάμε, παρά μόνο όταν ασχολούμαστε με την ισότητα των φύλων ή το Δημογραφικό, αλλά όταν μιλάμε για την οικονομία αυτά τα βλέπουμε ως μικρά γράμματα.

Υπάρχει ιδιαίτερη κρίση, όσον αφορά τις συνθήκες εργασίας για τις νέες γυναίκες, σχετικά με την άδεια μητρότητας. Πολλές νέες γυναίκες θεωρούν ότι η εργασία τους είναι επισφαλής, διότι οι εργοδότες τους αναμένουν ότι θα γίνουν μητέρες και είτε δεν τις προσλαμβάνουν είτε σκέφτονται πώς θα τις απολύσουν, διότι δεν υπάρχουν αυστηρά μέτρα για να αποτρέπουν τέτοιες συμπεριφορές μέσα στην αγορά. Προφανώς, με τη φιλελεύθερη λογική της η Κυβέρνηση θα θεωρεί ότι αυτές είναι πολιτικές που παρεμβαίνουν στην ομαλή λειτουργία της αγοράς, όπως επίσης υπάρχουν ζητήματα που αφορούν τις ελεύθερες επαγγελματίες γυναίκες, τα οποία η εργασιακή πολιτική της κυβέρνησης δεν λαμβάνει υπόψη.

Υπάρχει το τεράστιο ζήτημα της στέγης, το οποίο έχει οξυνθεί πάρα πολύ τα τελευταία δύο χρόνια. Ένα νέο ζευγάρι δεν μπορεί να φτιάξει οικογένεια αν δεν έχει μια στέγη, η οποία είναι σε τιμή προσβάσιμη και η Κυβέρνηση δεν φαίνεται να το θέτει αυτό στο επίκεντρο, υιοθετεί εμβαλωματικές πολιτικές γύρω από αυτό το θέμα, οι οποίες στην πράξη δεν αλλάζουν τίποτε γιατί η στέγη συνεχίζει να είναι πανάκριβη, ιδίως σε αρκετά αστικά κέντρα.

Έχουμε, επίσης, το ζήτημα των χαμηλών μισθών. Οι μισθοί είναι πάρα πολύ χαμηλοί, ακόμη και με τις φιλόδοξες ελπίδες που έχει ο Πρωθυπουργός να αυξήσει τον βασικό μισθό σε βάθος τετραετίας στα 950 ευρώ, ο μισθός στην Ελλάδα συνεχίζει να είναι πάρα πολύ χαμηλός, ιδίως σε σύγκριση με το κόστος ζωής.

Η Πλεύση Ελευθερίας έχει προτείνει να επιστραφεί ο 13ος και 14ος μισθός στους δημοσίους υπαλλήλους και η απάντηση που παίρνουμε από την Κυβέρνηση είναι ότι δεν υπάρχουν «λεφτόδεντρα», ότι αυτά τα πράγματα δεν μπορούν να γίνουν μέσα στο δημοσιονομικό πλαίσιο που υφίσταται αυτή τη στιγμή, αλλά αυτά είναι ζωτικά για να δώσουν ευκαιρίες ζωής σε νέα ζευγάρια και να ενθαρρύνουν την αύξηση των γεννήσεων.

Τώρα όμως, επειδή το Δημογραφικό είναι και ένα ολιστικό θέμα, εξελίσσεται μπροστά μας και το θέμα του δημοσίου χρέους, το οποίο είναι τεράστιο. Χθες μάθαμε ότι η Κυβέρνηση συνεχίζει να θέλει να αποπληρώσει πρώιμα το δημόσιο χρέος. Η πολιτική των τελευταίων δεκαετιών, για την οποία η Νέα Δημοκρατία φέρει μεγάλη ευθύνη, έχει καταστήσει κάθε νεογέννητο παιδί χρεωμένο κατά 40.000 ευρώ.

Αυτή είναι η κληρονομιά της πολιτικής που οδήγησε στη χρεοκοπία και τώρα προσπαθούμε να μειώσουμε πρόωρα το χρέος, το οποίο σε βάθος χρόνου, σύμφωνα με τις προβολές, πάλι θα συνεχίσει να είναι πολύ ψηλότερο από ό,τι ήταν όταν χρεοκοπήσαμε. Δηλαδή, πρόκειται για μια «τρύπα στο νερό» στην πραγματικότητα και η Πλεύση Ελευθερίας είναι το μόνο κόμμα που θέτει αυτό το ζήτημα στο επίκεντρο, ότι πρέπει να γίνει λογιστικός έλεγχος του χρέους και πρέπει να γίνει διαγραφή του χρέους, διότι ο δημοσιονομικός χώρος που μας επιτρέπει η υφιστάμενη πολιτική για να αντιμετωπίσουμε ζωτικά προβλήματα, όπως είναι το Δημογραφικό, είναι πάρα πολύ περιορισμένος.

Πρέπει, λοιπόν, να είμαστε ξεκάθαροι. Η πολιτική της Κυβέρνησης δεν αντιμετωπίζει το δημογραφικό ολιστικά. Το αντιμετωπίζει μέσα από μία λογική επιδοματική και υπό μία λογική φοροαπαλλαγών. Το να ανακοινώνεται ένα πακέτο δεκαετίας, το οποίο προβλέπει στην πρώτη φάση έξοδα της τάξης των 300.000.000 ευρώ, δεν είναι η λύση στο πρόβλημα. Θα σας πω ότι η εφημερίδα «Καθημερινή», η οποία, δεν θα έλεγε κανείς ότι είναι μια αντικυβερνητική εφημερίδα, σε ρεπορτάζ της στις 3/10 φιλοξένησε τις γνώμες ειδικών για το συγκεκριμένο στρατηγικό σχέδιο.

Ένας από αυτούς είπε, ότι πρόκειται για ασκήσεις επί χάρτου. Αυτά λένε οι ειδικοί γι’ αυτά που κάνετε. Και η κυρία Καθηγήτρια που μας μίλησε προηγουμένως, η οποία έχει συμβουλεύσει την Υπουργό για το συγκεκριμένο σχέδιο και είναι εμπειρογνώμονας, είπε και σημείωσα τα λόγια της, ότι δεν πρέπει να περιμένουμε λύση του δημογραφικού απ’ αυτό το σχέδιο. Αυτό θα ήταν αδύνατο. Πρέπει να περιμένουμε μια αντιμετώπιση, αλλά όχι λύση.

Με άλλα λόγια, έχουμε μπροστά μας ένα στρατηγικό σχέδιο, το οποίο δεν υπόσχεται ότι θα λύσει το Δημογραφικό - δεν μπορεί να το υποσχεθεί αυτό - και αυτό δεν είναι επαρκές. Και θεωρούμε ότι δεν είναι επαρκές, διότι το δημογραφικό σχέδιο αυτό δεν αντιμετωπίζει το Δημογραφικό από ολιστική σκοπιά. Η πραγματικότητα είναι, ότι η Κυβέρνηση δεν θέλει να αλλάξει ριζικά την οικονομικοκοινωνική πολιτική της, η οποία βρίσκεται στη ρίζα του προβλήματος. Θεωρεί ότι πρέπει να τη διατηρήσει για άλλους λόγους ως έχει με κάποια, αν θέλετε, επιδοματικά μέτρα και με φοροαπαλλαγές, να συμμαζέψει ότι μπορεί να συμμαζευτεί από αυτήν την πολιτική, η οποία διαβρώνει τον κοινωνικό ιστό και βεβαίως, καταστρέφει τις ευκαιρίες ζωής για τους νέους ανθρώπους.

Κλείνω, λέγοντας ότι η «Πλεύση Ελευθερίας» είχε υποστηρίξει τη δημιουργία του Υπουργείου σας, με την ελπίδα ότι ένα τέτοιο Υπουργείο θα μπορούσε να συμβάλει πραγματικά στην αντιμετώπιση των προβλημάτων της οικογένειας και του Δημογραφικού, με έναν πιο δραστικό, πιο ριζικό και πιο ολιστικό τρόπο. Φοβόμαστε ότι το σχέδιο που έχουμε μπροστά μας, απέχει ακόμη πάρα πολύ από το να πετύχει αυτόν τον σκοπό. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστούμε πολύ κ. Καζαμία.

Το λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ :** Σας ευχαριστώ πολύ κύριε Πρόεδρε. Κυρίες και κύριοι συνάδελφοι, έχω ένα δημοσίευμα εδώ μπροστά μου από τη «Ναυτεμπορική» στις 5/11, που μιλάει για τη δημογραφική καθίζηση. Εάν δεν ξυπνήσουμε σαν έθνος, πραγματικά, οδηγούμαστε σε ιστορική ευθανασία. Δεν ξανάγινε αυτό στο ελληνικό έθνος. Δεν ξανάγινε τέτοια δημογραφική καθίζηση ουδέποτε, ούτε στη δεκαετία του ’30, κυρία Ζαχαράκη. Στη δεκαετία του ’30, τότε, στο μεσοπόλεμο κ.λπ., σκοτώνονταν 50-100 στα πεδία των μαχών, αλλά δεκαπλάσια παιδιά γεννιόντουσαν στα χωριά και στις πόλεις. Τώρα, έχουμε ένα φαινόμενο τρομακτικό και κοιτάζουμε ο ένας τον άλλον και προσπαθούμε να βρούμε τις αιτίες. Τις είπαν εδώ οι συνάδελφοι, εγώ όμως, σαν γιατρός, θα σταθώ πιο πολύ σε δύο.

Πρώτη αιτία ήταν τα μνημόνια. Δείτε αυτό το δημοσίευμα. Δείτε τις μπάρες, δείτε πώς είναι η διακύμανση του πληθυσμού και θα δείτε ότι, πριν τα μνημόνια είχαμε περίπου 100.000 – 110.000 γεννήσεις και 100.000 θανάτους συν πλην 5, έτσι όπως τα διαπραγματεύτηκαν οι στατιστικολόγοι. Φτάνουν τα μνημόνια και οι θάνατοι γίνανε κατά μέσο όρο 122.000 το χρόνο, γιατί έφυγαν και 1.000.000 νέοι άνθρωποι, παραγωγικοί. Οι νέοι άνθρωποι, ξέρετε, ηλικίας 20 - 30 δεν πεθαίνουν, πεθαίνουν σπάνια από τροχαία και άλλα ατυχήματα. Δεν είναι φυσιολογικό να βλέπουμε ανακοπές και εμβολές στους νέους, αν και τώρα πάνε να μας πείσουν ότι είναι κι αυτό φυσιολογικό, αλλά δεν είναι έτσι.

Σε αυτές τις ηλικίες δεν πεθαίνουν, λοιπόν, γι’ αυτό είχαμε έξαρση του φαινομένου της θνητότητας, είχαμε 122 χιλιάδες θανάτους. Γιατί είναι πιο γηραιός ο πληθυσμός.

Εδώ θέλω λίγο να αναφερθώ σε τρεις μεγάλους Έλληνες, τους οποίους έτυχε να συναντήσω στη Νάουσα το 2011. Πρέπει να στραφούμε κι εμείς σε αυτές τις προσωπικότητες. Ήταν ο καθηγητής Κασιμάτης, ο αείμνηστος Μανώλης Γλέζος και ο γνωστός μας Μίκης Θεοδωράκης. Είχαν κάνει ένα σύλλογο «Σπίθα» και προσπαθούσαν να αφυπνίσουν τον κόσμο και να τους πουν «μη στα μνημόνια». Αναφέρομαι σε αυτές τις προσωπικότητες, γιατί είναι γηραιοί κύριοι, ζει μόνο ο κ. Κασιμάτης, έχουν δώσει αγώνες στη ζωή τους, δεν είναι άνθρωποι του πληκτρολογίου και της οθόνης σαν και εμάς και ξέρουν πώς μπορεί ένας άνθρωπος να αγωνιστεί πραγματικά.

Είπε ο Κασιμάτης πως ανήκουμε πλέον στη Δύση. Και η Ελλάδα το πληρώνει αυτό. Η Δύση ταπείνωσε την Ελλάδα. Μας οδήγησε να υπογράψουμε συμφωνίες που θίγουν τα κυριαρχικά μας δικαιώματα. Ο Έλληνας πολιτικός δεν έπρεπε να συνηγορήσει σε αυτά ούτε με το πιστόλι στον κρόταφο, κ. Ζαχαράκη. Να έρχονταν να σας βάλουν το πιστόλι στον κρόταφο να υπογράψετε, όχι θα λέγατε. Αυτά είπαν τρεις μεγάλοι Έλληνες.

Η λύση, είπαν οι σοφοί αυτοί άνδρες, είναι να συγκεντρώσουμε τις δυνάμεις μας, ώστε εμείς οι Έλληνες, οι ίδιοι, να λύσουμε το οικονομικό μας πρόβλημα. Δεν μπορεί, να μην μπορούμε να παράγουμε γάλα, κρέας, ντομάτες, ζαρζαβατικά, σκόρδα και να τα εισάγουμε από την Τουρκία, Κίνα, Ισραήλ και Ολλανδία. Ζαρζαβατικά από την Ολλανδία; Ντροπή μας. Ορθώνοντας το σεβάσμιο, γέρικο ανάστημα τους, καλούσαν τους πολίτες, όντας υπερήλικες αυτοί, αλλά μαχητές. Καλούσαν τους πολίτες και καλούμε και εμείς ξανά τους πολίτες, να αφήσουν την παθητική στάση και να διεκδικήσουμε τη χώρα μας πίσω.

Δεν είμαστε ένοικοι ή παρίες στη χώρα, φώναζαν. Είμαστε τα αφεντικά. Είναι αναγκαία, λοιπόν, η στροφή στους εθνικούς προσανατολισμούς, όλα τα κόμματα, όλες οι παρατάξεις, όλοι οι ανιδιοτελείς πολιτικοί να συμφωνήσουν πως θα εξασφαλιστεί για το έθνος μας, εθνική ανεξαρτησία και ασφάλεια. Το ακούτε αυτό; Εθνική ανεξαρτησία και ασφάλεια. Έχουμε Υπουργό Εξωτερικών, ο οποίος είπε δεν πειράζει να έχουμε μειοδότη. Κύριε Πρόεδρε, τι σημαίνει μειοδότης; Δεν θέλω να πω τίποτα, δεν θέλω να χαλάσω το κλίμα.

Δεύτερον, οικονομική επιβίωση, να βάλουμε κάτω τα μυαλά μας. Και τέλος, ανάπτυξη και αυτοτέλεια. Επίσης, τα κόμματα που κυβέρνησαν χάριν της εύνοιας των δυνάμεων της ξένης εξάρτησης, περιθωριοποίησαν τον ελληνικό λαό, τον έβαλαν στην άκρη. Δεν είδαν το συμφέρον του ελληνικού λαού. Για αυτό και μειώθηκε ο πληθυσμός. Νομιμοποίηση παράνομων διαδικασιών, που έφεραν καταστροφικές συνέπειες για το μέλλον της χώρας. Ελαφρύ το χώμα που θα σκεπάσει τον Μίκη Θεοδωράκη και τον Μανώλη Γλέζο, με άπειρο σεβασμό και στον καθηγητή Κασιμάτη, που του ευχόμαστε να είναι γερός στα Κύθηρα που ζει.

Επίσης, ένα άλλο θέμα που ήθελα να επικεντρωθώ, στα της πανδημίας. Πάλι η ίδια εφημερίδα, δείτε τα ιστογράμματα. Σας είπα ότι τα μνημόνια έκαναν τους θανάτους, από 100.000 με 105.000 που ήταν η διακύμανση, πήγαμε στους 122.000, όπως σας είπα, για να λέω ακριβώς τα στοιχεία, όπως τα έχει και η εφημερίδα. Το 2019 παρουσιάστηκε ο Covid, το Δεκέμβριο. Το 2020,που ήταν πιο άγρια η πανδημία και όλοι οι γιατροί ξέρουμε ότι όταν παρουσιαστεί μια πανδημία, τον πρώτο χρόνο ο ιός είναι ο χειρότερος και μετά, με φυσικό τρόπο, υποβαθμίζεται. Το 2020, λοιπόν, που δεν είχαμε εμβόλια, που δεν είχαμε τίποτα, οι θάνατοι πήγανε από τους 105.000, το 2021 είχαμε 131.000 θανάτους. Δηλαδή, είχαμε 6.000 παραπάνω θανάτους και ήταν όντως αυτοί οι θάνατοι που αποδίδονται αποκλειστικά στον άγριο Covid.

Την επόμενη χρονιά ήρθαν τα σωτήρια εμβόλια. Το 2021 εμβολιάστηκαν 17.500.000 δόσεις και οι θάνατοι πήγαν, ακούστε, από 130.000 στους 143.700, 18% πάνω η θνητότητα μετά από τις 17.500.00 δόσεις εμβολίων στον πληθυσμό. Το 2022 αρχίζει να μειώνεται, γιατί είχαμε 4.500.000 δόσεις εμβολίων και μετά ξύπνησε ο κόσμος. Το 2023 εμβολιάστηκαν ελάχιστοι, περίπου 300.000 και τώρα η θνητότητα βελτιώνεται. Επομένως, η πανδημία και τα μνημόνια σάρωσαν τον πληθυσμό της χώρας, όπως και οι άλλες αιτίες που ανέφεραν και οι υπόλοιποι συνάδελφοι. Πάντως, αυτές ήταν οι δύο φοβερές αιτίες για τις οποίες όλοι οι πολιτικοί, κυρίως οι κυβερνήσεις μνημονίων, ευθύνονται.

Αιτίες, λοιπόν, της δημογραφικής κατάρρευσης της χώρας είναι η μείωση των γεννήσεων, η έλλειψη δημογραφικής πολιτικής, η μη στήριξη της οικογένειας, η οικονομική κρίση, η ακρίβεια, η στεγαστική κρίση, η απουσία κράτους πρόνοιας, η υψηλή ενέργεια, την ενέργεια την λυμαίνονται πέντε άτομα στη χώρα, οι χαμηλοί ρυθμοί ανάπτυξης της οικονομίας της χώρας, η κατάργηση των πρόωρων συντάξεων των μητέρων με ανήλικα τέκνα, η έλλειψη πλαισίου προστασίας της μητρότητας και της γονεϊκότητας, η απορρύθμιση της αγοράς εργασίας με περιορισμό των εργασιακών δικαιωμάτων, η έλλειψη κινήτρων για παραμονή των νέων στην Ελλάδα και η έλλειψη στήριξης της πολύτεκνης οικογένειας.

Έρχονται πολύτεκνοι και μου λένε ότι σε ένα Δήμο, εκεί στο Ωραιόκαστρο, πληρώνουν νερό όσο πληρώνει ένας γείτονάς τους που έχει πισίνα και ζει μόνος του με τη γυναίκα του. Είναι πολυτέλεια το νερό στον πολύτεκνο; Τώρα έπρεπε να πείτε, μηδέν τα τιμολόγια ύδρευσης. Δώδεκα παιδιά έχει ο άνθρωπος, δύο πλυντήρια δουλεύουν όλη την ημέρα και πάλι δεν καθαρίζονται και αυτόν θα τον βάλετε να πληρώσει όσο ο διπλανός που έχει πισίνα; Είναι για έναν πολύτεκνο, που έχει 12 παιδιά πολυτέλεια, να έχει ένα αυτοκίνητο 1.800 και 2.000 κυβικών; Πού να τα κουβαλήσει 12 παιδιά, στην πλάτη του; Δεν θέλει μυαλό, θέλει σοβαρούς Έλληνες πολιτικούς για να βρούμε μία λύση.

Ανέφερε και ο Γενικός Γραμματέας Δημογραφικής και Στεγαστικής Πολιτικής, ο κ. Γλούμης, ότι πρέπει να προβάλουμε πρότυπα οικογένειας για να προωθηθεί το έθνος. Είδαμε η κυβέρνησή σας τi πρότυπο οικογένειας προώθησε, κύριε Πρόεδρε. Ντροπή για τη Νέα Δημοκρατία. Σε καλό δρόμο είναι η Επιτροπή μας. Προτείνουμε στον Πρωθυπουργό, στο υπουργικό συμβούλιο να κηρύξει πανστρατιά, επιστράτευση σε όλο το υπουργικό συμβούλιο και σε όλους τους προέδρους των κομμάτων. Να βάλουμε κάτω τα μυαλά μας. Είμαι σίγουρος ότι αν βάλουμε κάτω τα μυαλά μας, όλοι θα βρούμε πάρα πολύ καλές ιδέες για το πώς θα διασώσουμε το ελληνικό έθνος.

Είναι υποχρέωση και καθήκον. Αν δεν το κάνουμε ξέρετε τι δυσοίωνες στατιστικές υπάρχουν για 5 εκατομμύρια Ελλήνων μετά από χρόνια και εκείνων των γέρων, ασθενών και συνταξιούχων. Οι νέοι θα συνεχίσουν να φεύγουν. Το πιστοποίησε προχθές ο Πρόεδρος του Πανελλήνιου Ιατρικού Συλλόγου, που είπε ότι όχι μόνο δεν ανασχέθηκε το κύμα φυγής προς το εξωτερικό, αλλά πάνω από 50% πτυχιούχοι γιατροί, κοιτάζουν μόλις πάρουν το πτυχίο τους να μεταβούν στην αλλοδαπή. Ήταν η πιο θλιβερή είδηση που άκουσα την προηγούμενη εβδομάδα. Εύχομαι για τις ενέργειες σας, αγαπητή κυρία Ζαχαράκη, αλλά και σε όλη την κυβέρνηση απευθύνομαι, και εμείς θα βοηθήσουμε τα μέγιστα ως προς αυτό, γιατί μας καίει το θέμα του Δημογραφικού, γιατί οδηγούμαστε σε ιστορική ευθανασία. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστούμε, κύριε Παπαδόπουλε. Μην ξεχνάτε, όμως, ότι για τη παγκόσμια ιατρική κοινότητα αποφασίζει σε διεθνείς consensus για το οτιδήποτε, όχι μόνοι μας. Είσαστε γιατρός και το ξέρετε.

Το λόγο έχει ο κ. Ιωάννης Κόντης.

 **ΙΩΑΝΝΗΣ ΚΟΝΤΗΣ:** Κυρία Υπουργέ, σας ευχαριστώ και τους παριστάμενους κυρίους που συνηγόρησαν και έδωσαν τα φώτα τους με κάποιες ομιλίες που έκαναν. Να πούμε κυρία Υπουργέ, ότι το να προσπαθούμε να λύσουμε το Δημογραφικό ορμώμενοι από κάποιες ιδεοληψίες και να διασταυρώνουμε τα ξίφη μας, εμείς από τη δεξιά πλευρά, η Αριστερά με τις δικές της ιδεοληψίες, κάποιοι μάλλον από την Αριστερά, που θέλουν συλλήβδην να αντικαταστήσουν τον ελληνικό πληθυσμό με εισαγωγή αλλοδαπών απ’ όλες τις χώρες, είτε είναι πρόσφυγες, είτε είναι οικονομικοί μετανάστες. Αυτό δεν λύνει το πρόβλημα, γιατί δεν πάμε να λύσουμε το πληθυσμιακό, πάμε να λύσουμε το Δημογραφικό, πάμε να λύσουμε την επιβίωση των Ελλήνων, να υπάρξει συνέχεια στο ελληνικό έθνος, ελληνικό γένος, όπως έγινε τα τελευταία 3.000 χρόνια, τουλάχιστον.

Ο τρόπος, λοιπόν, που θα πρέπει να προσεγγίσουμε το θέμα πρέπει να είναι πολύπλευρος και να χτυπήσουμε τα καίρια προβλήματα που έχουν φέρει τη μείωση του πληθυσμού και των γεννήσεων, γιατί αυτό είναι το βασικό πρόβλημα. Και η μετανάστευση Ελλήνων, οι οποίοι με το που τελειώνουν στα πανεπιστήμια ή ακόμα και σε μεγαλύτερη ηλικία οδεύουν προς το εξωτερικό.

Να σας πω κυρία Υπουργέ, επειδή υπήρξα και εγώ κάτοικος εξωτερικού για 20 χρόνια στην Νότια Αμερική και διατηρώ το γραφείο μου ακόμα εκεί, πολλοί μετανάστες, οι οποίοι έχουν μεταναστεύσει ξανά στην Ελλάδα, ενώ θέλουν να έρθουν μια μέρα στην Ελλάδα, φεύγουν πάλι για το εξωτερικό σε ηλικίας 50 και 60 ετών. Αυτό δεν σας κάνει εντύπωση; Δεν μπορούν οι Έλληνες πλέον να επιβιώσουν και φεύγουν, να ξαναπάμε εκεί, στον τόπο που είπαν «δεν θέλω να μείνω, θέλω να πάω πίσω στην Ελλάδα». Έρχονται εδώ από τη Νότια Αφρική, έκαναν περιουσίες και φεύγουν πάλι πίσω. Έρχονται από τη Βραζιλία, που ήμουν εγώ, και φεύγουν πάλι πίσω.

Το θέμα, λοιπόν, είναι να δούμε τι συμβαίνει και γιατί κάνουμε όλους τους Έλληνες να θεωρούν ότι είναι παρείσακτοι σε αυτόν τον τόπο. Το βασικότερο πρόβλημα είναι η οικονομική επιβίωση, την οποία ανεβάζω σε μεγαλύτερο επίπεδο ευθύνης, πάνω και από το μεταναστευτικό, το οποίο και αυτό είναι ένα σημαντικό πρόβλημα. Η οικονομική ανέχεια, όμως, που έχουν οι Έλληνες σήμερα, η δυσκολία να σπουδάσουν τα παιδιά τους, η δυσκολία να επιβιώσουν, η δυσκολία στο να έχουν πρόσβαση στην ιατρική περίθαλψη, αλλά το σημαντικότερο είναι ότι μεγαλώνουν γενιές Ελλήνων με απαισιόδοξη σκέψη. Δεν σκέφτονται πλέον αισιόδοξα, δεν πιστεύει κανείς το μέλλον της πατρίδας και αυτό είναι το πιο σημαντικό.

Δεν στρέφονται στην πρωτογενή, πλέον παραγωγή, προτιμούν εύκολες λύσεις. Κάποιοι έρχονται απ’ έξω να τους δώσουν την κάθε είδους μόδα, τώρα είναι τα φωτοβολταϊκά, μη φυτεύεις το χωράφι σου, βάλε κάποιους καθρέφτες εκεί, θα παίρνεις κάποια χρήματα, δεν θα δουλεύεις. Μεγαλώνουμε νέες γενιές, χωρίς αισιοδοξία για το μέλλον. Αυτό είναι το πιο σημαντικό, όλα τα άλλα που λέμε είναι για να κοροϊδευόμαστε, όπως τα προγράμματα, τα σχέδια.

Διάβασα τη μελέτη της Ευρωπαϊκής Ένωσης. Η Ευρωπαϊκή Ένωση είναι μία εν δυνάμει αυτόχειρας, η οποία προσπαθεί να βρει τρόπους να αυτοκτονήσει και δεν το καταλαβαίνει. Και θα το κάνει αυτό, παρόλο που βλέπει, ότι οι σύγχρονοι καιροί και οι σύγχρονες τάσεις διώχνουν αυτές τις σκέψεις που είχαν φέρει κάποιοι επιτήδειοι ή κάποιοι «χαρτογιακάδες» της Ευρωπαϊκής Ένωσης, είτε είναι η κλιματική αλλαγή στη μορφή που θέλουν να την περάσουν, είτε είναι η απόλυτη ψηφιοποίηση και η φυλάκιση των ανθρώπων σε ψηφιακά περιβάλλοντα, είτε είναι η ιδέα του ότι πρέπει να φέρουμε όλους τους ανθρώπους της γης, οι οποίοι έχουν πρόβλημα οικονομικό, να λύσουν το πρόβλημα στην Ευρωπαϊκή Ένωση. Όλα αυτά είναι λάθος προσέγγιση.

Είδατε ότι με την αλλαγή στην Αμερική όλοι το γυρίζουν το παραμύθι τώρα και στην Ευρωπαϊκή Ένωση, αλλά βλέπω και στην Ελλάδα να προετοιμάζουν και άλλες αλλαγές που θα έρθουν σιγά σιγά. Εμείς πέσαμε με τη μία, που λέμε, σε αυτά που μας εντέλλουν από την Ευρωπαϊκή Ένωση. Καταργήσαμε τις καλλιέργειες, πιάσαμε την αγρανάπαυση, γεμίσαμε τον τόπο ανεμογεννήτριες και φωτοβολταϊκά, χωρίς να κοιτάμε το μέλλον της Ελλάδας, το μέλλον της πατρίδας. Δεν μπορεί να πηγαίνεις στη Θεσσαλονίκη και να βλέπεις όλα χωράφια με φωτοβολταϊκά, δεξιά, αριστερά και να μη βλέπεις, πλέον, να καλλιεργούν οι Έλληνες ή σε άλλες περιοχές της χώρας, ούτε τις περιοχές μας NATURA, να υποδέχονται ανεμογεννήτριες.

Αυτό είναι, λοιπόν, που έχει κάνει τους Έλληνες να μη βλέπουν μέλλον, γιατί δεν ξέρουν που θα αποταθούν τα παιδιά μας. Τελειώνουν τα πανεπιστήμια και γίνονται «bartenders», γίνονται «baristas» σε καφετέριες για να δουλέψουν έξι μήνες και να πάνε σεζόν το καλοκαίρι. Είναι μέλλον αυτό; Αυτά τα παιδιά δεν σκέφτονται να δημιουργήσουν οικογένεια, κυρία Υπουργέ.

Όσα σχέδια και αν κάνετε, όσα πλάνα και αν εκπονήσετε, έχει μπει βαθιά στη συνείδηση τους, ότι δεν έχει μέλλον ο Έλληνας να δημιουργεί οικογένεια και να μεγαλώνει παιδιά. Αυτό είναι το χειρότερο, ότι έχει γίνει συνείδηση στο μυαλό τους.

 Ξαναλέμε λοιπόν, ότι αυτή η αγκύλωση που έπαθε η Ευρωπαϊκή Ένωση πιστεύουμε ότι θα ξεαγκυλωθεί τώρα με τις παρεμβάσεις της Αμερικής, όπου η νέα διακυβέρνηση στην Αμερική δίνει το δρόμο τόσο στο μεταναστευτικό, ήδη ο Τραμπ ανήγγειλε ότι θα απελάσει 12 εκατομμύρια μετανάστες από εκεί όσο και αν κλαίνε οι ιδεοληπτικοί της Καλιφόρνια και της Νέας Υόρκης και προανήγγειλε ότι θα βγει από αυτή τη Συμφωνία για την κλιματικής αλλαγής, η όποια συμφωνία γίνεται με το εμπόριο TTIP. Όλες αυτές οι συμφωνίες ήταν συμφωνίες χωρίς μέλλον για την ανθρωπότητα.

Να δούμε λοιπόν, τι επιφυλάσσει το μέλλον, αλλά το κυριότερο να φτιάξουμε στο μυαλό των παιδιών μας την ιδέα ότι πρέπει μόνα τους και αυτά να ξεχάσουν ό,τι βλέπουν και να τους παροτρύνουμε να δημιουργήσουν αβέβαιες προοπτικές για το μέλλον και να δουλέψουν, όπως οι πρόγονοί μας, οι γονείς μας, οι παππούδες μας στρεφόμενοι κυρίως στη δημιουργία.

Κάποτε είχαμε βιοτεχνίες και βιομηχανίες, σήμερα δεν έχουμε. Κάποτε είχαμε παραγωγή, τώρα δεν έχουμε. Κάποτε φτιάχναμε αυτοκίνητα, τα μοντάραμε έστω σε υποτυπώδη μορφή, τώρα δεν έχουμε. Αυτό δε μας λέει κάτι; Για ποιο λόγο έκλεισαν όλα αυτά; Γιατί στραφήκαμε σε κάποιες εντολές, στο να εισάγουμε τα πάντα απέξω κατ΄ εντολήν άλλων και να παίρνουμε έτοιμα πράγματα χωρίς να «σπάμε» το κεφάλι μας να δημιουργήσουμε. Την επιχειρηματικότητα σε ένα βαθμό κάποιοι την είδαν σαν εχθρό.

 Όλα αυτά έχουν μια ισορροπία και πρέπει να έχουν. Λέμε ναι στο κοινωνικό κράτος, ναι στη συμμετοχή του κράτους στις βασικές μορφές, Παιδεία, Ιατρική, Νοσοκομεία κ.λπ., αλλά σίγουρα πρέπει και ο ιδιωτικός τομέας στη μικρή επιχειρηματικότητα να βοηθηθεί. Δεν βοηθιέται όμως σήμερα.

Πάει σήμερα σε μια τράπεζα, κυρία Υπουργέ, να ζητήσει ένας επιχειρηματίας έστω μία διευκόλυνση και δεν τον αφήνουν να περάσει. Και μας είπε και ο Υπουργός Οικονομικών ότι θα επιβιώσουν αυτοί που μπορούν. Δεν δίνουν δάνεια, λέει, στους ανθρώπους οι οποίοι έχουν προβλήματα στην εταιρεία τους ή στην επιχείρησή τους, γιατί είναι σίγουροι ότι δεν θα τα πάρουν πίσω.

Εγώ σας λέω ότι έκανα ένα γραφείο στη Βραζιλία την πρώτη φορά, όταν τελείωσα τη δουλειά μου σαν καπετάνιος και βγήκα στη στεριά και η τράπεζα εκεί, η SAFRA BANK, μου έδωσε χρήματα, μόνο και μόνο βλέποντας το επάγγελμά μου και τα πήρε πίσω εύκολα σε δύο χρόνια. Δεν μου ζήτησε ούτε collateral, ούτε μου ζήτησε να υποθηκεύσω το μέλλον της οικογένειάς μου. Αυτός είναι ο ρόλος των τραπεζών και όχι να παίρνουν τα χρήματα των πελατών ,των πολιτών και να μην επενδύουν στην οικονομία. Έβγαλαν δισεκατομμύρια φέτος, έδωσαν και στα Golden Boys τους αμοιβές τεράστιες και κοροϊδεύουν την κοινωνία. Αυτός δεν είναι ρόλος τραπεζών και όλα αυτά συνεισφέρουν στο να μην υπάρχει κοινωνικό κράτος, κοινωνική ισορροπία και κυρίως, να μην έχουν αισιοδοξία οι πολίτες μας.

 Όλα τα άλλα τώρα, οι δείκτες και το πόσοι ήταν πριν 20 χρόνια ή πριν 100 χρόνια στην Ευρώπη τα ξέρουμε, είναι στατιστικά μοντέλα. Ξέρουμε πόσος ήταν ο πληθυσμός της γης και πόσος είναι τώρα και τι πρόβλεψη υπάρχει για το 2050. Αυτό θα λύσει το πρόβλημα; Μόνο με τις προβλέψεις, τις μετρήσεις τις στατιστικές; Σας ευχαριστώ.

Στο σημείο αυτό έγινε η β΄ ανάγνωση των μελών των Επιτροπών.

Από την Ειδική Διαρκή Επιτροπή για την Παρακολούθηση του Συστήματος Κοινωνικής ασφάλισης, παρόντες ήταν οι Βουλευτές κ.κ. Ακτύπης Διονύσιος, Κρητικός Νεοκλής, Μαντάς Περικλής, Καφούρος Μάρκος, Μονογυιού Αικατερίνη, Μπαραλιάκος Ξενοφών (Φώντας), Παπάς Θεοφάνης (Φάνης), Παπασωτηρίου Σταύρος, Σενετάκης Μάξιμος, Σκόνδρα Ασημίνα, Στύλιος Γεώργιος, Φόρτωμας Φίλιππος, Χατζηιωαννίδου Μαρία – Νεφέλη, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Μπιάγκης Δημήτριος, Μουλκιώτης Γεώργιος, Τσίμαρης Ιωάννης, Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Παπαδόπουλος Νικόλαος, Μπιμπίλας Σπυρίδων και Ζερβέας Αλέξανδρος.

Από την Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ. Πλακιωτάκης Ιωάννης, Αβραμόπουλος Δημήτριος, Ανδριανός Ιωάννης, Αυγενάκης Ελευθέριος, Βεσυρόπουλος Απόστολος, Βλάσης Κωνσταντίνος, Βολουδάκη Σεβαστή (Σέβη), Καιρίδης Δημήτριος, Καλαφάτης Σταύρος, Κούβελας Δημήτριος, Λοβέρδος Ιωάννης – Μιχαήλ (Γιάννη), Μαρκόπουλος Δημήτριος, Μηταράκης Παναγιώτης (Νότης), Μιχαηλίδου Δόμνα – Μαρία, Μπακογιάννη Θεοδώρα (Ντόρα), Μπουκώρος Χρήστος, Σταμάτης Γεώργιος, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Δούρου Ειρήνη (Ρένα), Κασιμάτη Ειρήνη (Νίνα), Μπάρκας Κωνσταντίνος, Ψυχογιός Γεώργιος, Πάνας Απόστολος, Παραστατίδης Στέφανος, Σταρακά Χριστίνα, Δάγκα Παρασκευή, Μανωλάκου Διαμάντω, Μεταξάς Κωνσταντίνος – Βασίλειος, Βιλιάρδος Βασίλειος, Γραμμένος Βασίλειος, Αχτσιόγλου Ευτυχία (Έφη), Τσιρώνης Σπυρίδων, Καζαμίας Αλέξανδρος και Κόντης Ιωάννης.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών)**: Κύριε Κόντη, ευχαριστούμε.

Συνεχίζουμε με την κυρία Αθανασίου και περιμένει διαδικτυακά ο Ευρωβουλευτής του ΣΥ.ΡΙΖ.Α ο κ. Αρβανίτης.

**ΜΑΡΙΑ ΑΘΑΝΑΣΙΟΥ**: Ευχαριστώ, κύριε Πρόεδρε. Κύριοι συνάδελφοι, κυρία Υπουργέ, είναι γεγονός ότι η δημογραφική οπισθοχώρηση είναι ένα πολύ σοβαρό πρόβλημα για τις περισσότερες αναπτυγμένες και αναπτυσσόμενες χώρες, μεταξύ των οποίων και η Ελλάδα, της οποίας οι δημογραφικοί δείκτες είναι ιδιαίτερα δυσμενείς.

Τούτο συμβαίνει, διότι για μεγάλο χρονικό διάστημα, όχι μόνο δεν συνειδητοποίησε η πολιτεία τη σοβαρότητά του αλλά αντίθετα οι κυβερνητικές επιλογές δημιούργησαν προϋποθέσεις που επιδείνωσαν ιδιαίτερα τους δημογραφικούς παράγοντες της χώρας, όπως αθρόα μετανάστευση των Ελλήνων και μάλιστα νέων ανθρώπων, της υψηλής ειδίκευσης του εργατικού και του επιστημονικού δυναμικού. Δημιούργησαν, όμως, και την πλήρη οικονομική αδυναμία των νέων να χτίσουν οικογένειες. Εγκατάλειψη των οικογενειών της Περιφέρειας και των παραμεθόριων χερσαίων αλλά και νησιωτικών περιοχών, παντελής έλλειψη κινήτρων αλλά και αίσθηση ότι οι οικογένειες θα βρουν την κυβέρνηση απέναντί τους, αντί να την έχουν αρωγό και συμπαραστάτη.

 Θα πρέπει να τονιστεί ότι η μείωση του αριθμού των γεννήσεων οφείλεται, είτε στο ότι όλο και λιγότεροι άνθρωποι επιθυμούν να αποκτήσουν παιδιά, είτε στη μείωση των παιδιών που αντιστοιχούν σε κάθε ζευγάρι ή με δημογραφικούς όρους, στον αριθμό παιδιών ανά γυναίκα αναπαραγωγικής ηλικίας.

Ταυτόχρονα, η κρίση του Δημόσιου Συστήματος Υγείας και η μείωση των εισοδημάτων ευρύτατου τμήματος του ελληνικού πληθυσμού είναι σχεδόν βέβαιο ότι θα έχουν επιπτώσεις στην υγεία του και στη μακροζωία του. Ειδικότερα, έχει ήδη επιβραδυνθεί σημαντικά και σύντομα πιθανότατα θα αναστραφεί η πρότερη μακροχρόνια τάση αύξησης του προσδόκιμου ζωής στη γέννηση, ενώ πιθανότατα θα μειωθούν και τα χρόνια της ζωής σε καλή κατάσταση υγείας πριν από το θάνατο.

Εδώ, θα πρέπει να σημειωθεί ότι, η όποια πολιτική ενίσχυση της οικογένειας που θα εφαρμοστεί, θα πρέπει να είναι ισχυρή, συνεχής και μακροχρόνια για την υποστήριξη της οικογένειας και των παιδιών, όχι μόνο κατά τη γέννησή αλλά και μέχρι την ενηλικίωσή τους. Και ο Βουλευτής μας, ο κ. Βιλιάρδος, ανέπτυξε αναλυτικά τις προτάσεις της ΕΛΛΗΝΙΚΗΣ ΛΥΣΗΣ. Εδώ θα ήθελα να κάνω μια ερώτηση, κυρία Υπουργέ. Πότε μας στείλατε εσείς email για να δώσουμε προτάσεις; Γιατί εγώ προσωπικά δεν έχω λάβει και το δηλώνω.

Κλείνοντας, θα μου επιτρέψετε να τονίσω και το φλέγον ζήτημα της διακοπής κυήσεων. Δεκάδες χιλιάδες αμβλώσεις ετησίως στην πατρίδα μας, σωστή γενοκτονία, τα αγέννητα παιδιά, αν τους είχε δοθεί η ευκαιρία να γεννηθούν θα είχαν εμπλουτίσει κατά εκατοντάδες χιλιάδες τον πληθυσμό μας. Αμβλώσεις κάνουν κυρίως οι νέοι και πολύ μικρά παιδιά μπορώ να πω, Δεκατεσσάρων, δεκαπέντε χρονών, οι οποίοι δεν είναι ενήμεροι, ούτε καν για το τι είναι η άμβλωση. Ούτε για τις φυσικές και τις ψυχικές συνέπειες που επιφέρουν στην παρολίγον μητέρα, η οποία είναι πολύ πιθανόν εξαιτίας της άμβλωσης, να μην μπορέσει να συλλάβει ξανά στη ζωή της.

Το καλύτερο μέτρο είναι η ενημέρωση για το τι είναι έκτρωση και ποιες σωματικές και ψυχικές επιπτώσεις μπορεί να αποφέρει. Τούτο λοιπόν, συνιστά την καλύτερη πρόληψη για την αποφυγή ανεπιθύμητων κυήσεων, οι οποίες οδηγούν σε αμβλώσεις. Οι αμβλώσεις έχουν ως αντικείμενο την εξόντωση αθάνατων ψυχών και όχι ανεπιθύμητων εμβρύων.

Αναστροφή λοιπόν, του δημογραφικού προβλήματος επιτυγχάνεται με τη δημιουργία συνειδητών και υπεύθυνων γονέων, οι οποίοι θα αναλάβουν με πνεύμα αγάπης, ευθύνης και θυσίας την ανατροφή των παιδιών τους. Ενημέρωση λοιπόν, στον κάθε νέο μας, σε κάθε παιδί για τον σεβασμό που πρέπει να έχουμε απέναντι σε κάθε ανθρώπινη οντότητα. Αυτό θα πρέπει να το ξεκινήσει η πολιτεία στους πολίτες της. Σας ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστούμε, κυρία Αθανασίου.

Θα συνεχίσουμε με τον κ. Αρβανίτη, που βρίσκεται μαζί μας μέσω υπηρεσιών Webex.

**ΚΩΝΤΑΝΤΙΝΟΣ ΑΡΒΑΝΙΤΗΣ:** Σας ευχαριστώ. Καλημέρα, κ. Πρόεδρε, καλημέρα, κυρία Υπουργέ. Θα σας μεταφέρω λίγο την εμπειρία από το Ευρωπαϊκό Κοινοβούλιο και το νομοθετικό έργο που έχουμε κάνει εδώ, για να είμαι χρήσιμος σε αυτή την πολύ ενδιαφέρουσα συζήτηση που έχουμε σήμερα. Παγκοσμίως τα ποσοστά γεννήσεων συνεχίζουν να μειώνονται ταχύτερα από το αναμενόμενο, χωρίς να διαφαίνεται μεταστροφή του κλίματος. Κατά μέσο όρο, οι άνθρωποι ανά τον πλανήτη επιθυμούν να αποκτήσουν περίπου δύο παιδιά στη συντριπτική πλειοψηφία των χωρών μέσης και υψηλής οικονομικής κλίμακας, με υψηλό ή και σχετικά πολύ υψηλό βιοτικό επίπεδο καταλήγουν να έχουν λιγότερα παιδιά απ’ όσα επιθυμούν.

Το δημογραφικό είναι, κατά τη γνώμη μας, δίδυμο πρόβλημα. Δεν συνίσταται μόνο στην υπογεννητικότητα που συνεπάγεται λιγότερη νεολαία, αλλά και στην ταυτόχρονη γήρανση του πληθυσμού. Μια γερασμένη λοιπόν κοινωνία ειδικών καταστάσεων με περιορισμένους ορίζοντες και ανεπαρκές παραγωγικό δυναμικό. Η μετάλλαξη αυτή ανατρέπει διαδοχικά τη σύνθεση της κοινωνίας και «τινάζει στον αέρα» τα κοινωνικοασφαλιστικά συστήματα και οδηγεί σε μαρασμό.

Για να γίνω χρήσιμος, πώς προωθούμε την αυθεντική γονιμότητα στην Ευρωπαϊκή Ένωση; Μέχρι στιγμής, ορισμένες κυβερνήσεις έχουν κηρύξει εθνική έκτακτη ανάγκη, λόγω των χαμηλών ποσοστών γεννήσεων. Ενώ άλλες «σφυρίζουν αδιάφορα» ή ασχολούνται αποσπασματικά και προσχηματικά. Οι πολιτικές γονιμότητας, που λειτουργούν καλά τον 20ο αιώνα, φαίνεται πως δεν είναι πλέον, κατά τη γνώμη μου, αποτελεσματικές. Ευτυχώς, από την πλούσια δημογραφική έρευνα και από την αξιολόγηση των διαχρονικών δημόσιων πολιτικών, μπορούμε να εξάγουμε ασφαλή συμπεράσματα. Θα σας δώσω επτά συμπεράσματα που, κατά τη γνώμη μας, είναι χρήσιμα να μπουν στον πολιτικό διάλογο.

Πρώτον, ίσως έχετε ακούσει για το περίφημο θεωρητικό ποσοστό αναπλήρωσης, που ανέρχεται σε 2,1 παιδιά ανά γυναίκα. Για τη σύγχρονη επιστήμη το 2,1 είναι μια εκτίμηση χωρίς σοβαρό πλέον έρεισμα, αφού στην πραγματική ζωή η πληθυσμιακή αλλαγή είναι εξαιρετικά πολυπαραγοντικό ζήτημα. Για παράδειγμα, ό,τι κέρδισε σε πληθυσμιακή άνοδο η Ρωσία του Πούτιν, μέσω των πολιτικών που στόχευαν στην αύξηση του ποσοστού γεννήσεων, πρακτικά, το έχει ήδη χάσει λόγω της μετανάστευσης, λόγω του χαμηλότερου προσδόκιμου και βεβαίως, λόγω των νεκρών που προκάλεσε η εισβολή και ο πόλεμος που η ίδια ξεκίνησε.

Για να είμαστε ειλικρινείς, δεν υπάρχει καμία ρεαλιστική πρόταση για να επιστρέψει η Ευρωπαϊκή Ένωση, εντός σύντομου χρονικού διαστήματος, σε σημαντικά ποσοστά γονιμότητας, περίπου 2% από το σημερινό 1,5%. Η σύγχρονη πρόκληση, δεν είναι το πώς να φτάσουμε το 2,1% αλλά το πώς να αποτρέψουμε την κάθετη πτώση που παρατηρούμε σε πολλές χώρες της Ανατολικής Ασίας, όπως στη Νότια Κορέα του 0,78%.

Δεύτερο συμπέρασμα. Δεν υπάρχουν εύκολες και γρήγορες λύσεις και μπαλώματα. Φαίνεται ότι η υπογεννητικότητα στην Ευρώπη, δεν οφείλεται μόνο σε αδύναμες εθνικές και ενωσιακές πολιτικές επιλογές αλλά στο ότι η προσδοκία σχηματισμού οικογένειας υποχωρεί ευρύτερα. Η φιλοδοξία απόκτησης παιδιών, ενισχύεται από την κοινωνική εμπιστοσύνη και την ατομική ανθεκτικότητα, αποδυναμώνεται μεταξύ άλλων από την πολιτική πόλωση, την κοινωνική εργασιακή ανασφάλεια αλλά και από τη χρήση των νέων μέσων κοινωνικής δικτύωσης.

Από την άλλη, υπάρχει σαφής θετική συσχέτιση μεταξύ γονιμότητας και καθολικά προσιτής και υψηλής ποιότητας προσχολικής εκπαίδευσης, η οποία υποστηρίζει τόσο την εργασιακή ασφάλεια των γονέων δηλαδή, ιδίως των μητέρων, όσο και την ευημερία των παιδιών. Βεβαίως, αυτό συγκρούεται με το κυρίαρχο οικονομικό αφήγημα που θεωρεί το κοινωνικό κράτος αλόγιστη σπατάλη αλλά δεν είναι ούτε η πρώτη ούτε η τελευταία φορά που η επιστήμη ακυρώνει τον νεοφιλελευθερισμό.

Τρίτο συμπέρασμα, επειδή δεν μπορούμε να κάνουμε ότι δεν βλέπουμε την τάση που εμφανίζεται σε διάφορες χώρες για συρρίκνωση των αναπαραγωγικών δικαιωμάτων των γυναικών, μέσω περιορισμού, οι απαγορεύσεις πρόσβασης σε αντισυλληπτικά και αμβλώσεις, είναι εκείνες που χαρακτηρίζουμε ως άθλιες τακτικές, μπορεί μεν να αυξάνουν πρόσκαιρα τη γονιμότητα τα πρώτα χρόνια, αυξάνουν όμως, κατακόρυφα την οικογενειακή δυστυχία και τις παράνομες διακοπές εγκυμοσύνης.

Στη Ρουμανία, στην Ουγγαρία ή στην Πολωνία, μπορεί να σημειώθηκαν υψηλότερα ως ένα βαθμό ποσοστά γεννήσεων όταν απαγόρευσαν τις αμβλώσεις, στα τέλη του 20ου αιώνα αλλά είχε και το υψηλότερο ποσοστό μητρικής θνησιμότητας και αυτοκτονιών λεχώνων στην Ευρώπη και κατ’ επέκταση, χιλιάδων εγκαταλειμμένων παιδιών. Συνεπώς, πιστεύω πως αυτό αποτελεί λάθος πολική.

Το τέταρτό μου συμπέρασμα είναι ότι πρέπει να σκεφτούμε και να πράξουμε τολμηρά και φιλικά προς την τεκνοποίηση, γιατί η φιλοδοξία να γίνει κάποιος γονιός, δεν είναι ευπρόσδεκτη, όσο η φιλοδοξία για καριέρα. Γιατί κάποιος να νιώθει σήμερα ότι πρέπει να διαλέξει ένα από τα δύο, με το πιστόλι στον κρόταφο; Γιατί οι γυναίκες βγάζουν τις βέρες τους όταν πηγαίνουν σε μια συνέντευξη, για εύρεση εργασίας; Γιατί οι συνεντεύξεις αυτές ρωτούν τις άτεκνες μητέρες, στην Ευρώπη και εδώ στο Βέλγιο, αν ακόμα σκέφτονται να κάνουν παιδιά;

Χρειαζόμαστε, λοιπόν, στιβαρές δημόσιες πολιτικές που να προωθούν ισορροπία μεταξύ επαγγελματικής και προσωπικής ζωής και βεβαίως, πρέπει να διδαχθούμε πολλά από τις σκανδιναβικές χώρες που μας δείχνουν ότι η εργασιακή ασφάλεια, οι μακροχρόνιες οικογενειακές άδειες και η εργοδοτική στήριξη μπορούν άνετα να συμβαδίζουν με υψηλή παραγωγικότητα και ποιότητα.

Το πέμπτο συμπέρασμα είναι ότι χρειαζόμαστε ουσιαστικά, ίσες ευκαιρίες στη δημιουργία οικογένειας. Στις μέρες μας, η γονεϊκότητα σχετίζεται όλο και περισσότερο με την επιτυχία και τα προνόμια σε άλλους τομείς της ζωής. Επί Μακρόν, οι χαμηλότερες κοινωνικοοικονομικές τάξεις γεννούσαν περισσότερα παιδιά από τις υψηλότερες, αλλά σε πολλά μέρη της Ευρώπης, αυτή η τάση έχει αποσυνδεθεί εντελώς θα έλεγα, από την πραγματικότητα. Αντί, λοιπόν, οι κυβερνήσεις να χύνουν δάκρυα κροκοδείλια ότι οι λιγότεροι εύποροι γεννούν πολύ και δυσκολεύονται να συντηρήσουν τις μεγάλες οικογένειες, πρέπει να καταλάβουν ότι άμεσα η τεκνοποίηση είναι ξεκάθαρα κοινωνικά, ταξικά, πολωμένη και ότι πλέον οι μη έχοντες δύναμιν, αισθάνονται ευάλωτοι.

Έκτο συμπέρασμα και μια αλλαγή υποδείγματος για τολμηρές αποφάσεις που ανατρέπουν τις μέχρι τώρα κανονικότητες. Τη στιγμή που η σύγχρονη εργασιακή κουλτούρα για πολλούς είναι λιγότερο συνδεδεμένη με το χρόνο και τον τόπο, ο συσχετισμός της ανατροφής των παιδιών και των εργασιακών απαιτήσεων πρέπει να αλλάξει. Η στροφή στην τηλεργασία, όπου είναι δυνατό, η ζωή σε πιο απομακρυσμένες περιοχές εκμετάλλευσης των αναδυόμενων τεχνολογιών, ώστε οι εργαζόμενοι να έχουν περισσότερο ελεύθερο χρόνο και καλύτερα εισοδήματα, προφανώς, προκειμένου να επωφεληθούν από τη διαδικασία της γονεϊκότητας, την ισορροπία μεταξύ επαγγελματικής και δημογραφικής στρατηγικής και προσωπικής ζωής.

Θα έλεγα λοιπόν, για να κλείσουμε σιγά σιγά, ότι και τα άλλα δύο ζητήματα είναι εξίσου εξαιρετικά σημαντικά. Πρώτον, η εφαρμογή πολιτικών προσιτής κοινωνικής στέγασης και δεύτερον, η μισθολογική τόνωση των εργαζομένων. Εντάξει, εδώ λείπει η αρμόδια Υπουργός, αλλά θέλω να το τονίσω, χωρίς να υπάρχει προστατευτική παρέμβαση της πολιτείας. Και όσοι μιλούν για άκρατο δογματισμό, για αόρατα χέρια και αυτορρυθμίσεις των αγορών, άκουσα και τον κ. Χατζηδάκη χθες, καλό είναι να θυμούνται, ότι οι αγορές αυτές προϋποθέτουν κοινωνίες που παράγουν και καταναλώνουν στο διηνεκές, άρα, ο μαρασμός των κοινωνιών θα συμπαρασύρει στα τάρταρα τις αγορές και θα είναι τότε πολύ αργά για όλους.

Τέλος, πρέπει να βάλουμε τα γυναικεία σώματα στη θέση του οδηγού, τις γυναίκες δηλαδή, αυτές να καθοδηγήσουν. Η υποβοηθούμενη αναπαραγωγή είναι αναπόσπαστο σημείο της αναπαραγωγικής, της ενδυνάμωσης και της ποικιλομορφίας των σύγχρονων οικογενειών. Ωστόσο, πάνω από το 90% των παιδιών εξακολουθούν να συλλαμβάνονται με τον παραδοσιακό τρόπο. Όσο τα μέσα ενημέρωσης και οι δημόσιες πολιτικές εστιάζουν υπερβολικά σε αυτές τις τεχνολογίες, τόσο ξεχνούν την πλειονότητα. Η κατάψυξη ωαρίων και ακόμα και η παρένθετη μητρότητα, είναι μόνο ως μέθοδοι αντιμετώπισης της υπογεννητικότητας και όχι ως εύκολοι τρόποι για να συμβιβαστεί κάποιος.

Θέλω λοιπόν, να κλείσω αυτή τη παρέμβαση και με την επανεκτίμηση στη θέση ανδρών και πατεράδων. Όσο συζητάμε για γονιμότητα και ποσοστά γεννήσεων, πρέπει να εντάξουμε στο κάδρο και τους άνδρες, πολύ περισσότερο απ’ όσο πράττουμε μέχρι σήμερα. Σήμερα, οι άντρες φαίνεται να επιθυμούν κατά μέσο όρο τόσα παιδιά όσο και οι γυναίκες, αλλά παραμένουν άτεκνοι περισσότερο σε σχέση με τις γυναίκες και οι γονεϊκές τους εμπειρίες που συχνά διαφέρουν από τις αντίστοιχες των γυναικών. Πρέπει να επικεντρώσουμε και να επικεντρωθούμε στα ζευγάρια και στις υγιείς σχέσεις. Πρέπει να χτυπηθεί ουσιαστικά αυτό που λέμε ή να ενσωματωθεί αυτό που λέμε, το κοινωνικό κράτος και βεβαίως, η αναπαραγωγική και γονεϊκή αναπαραγωγή πρέπει να ενταχθεί πολύ αποφασιστικότερα στα εκπαιδευτικά προγράμματα και στον δημόσιο διάλογο.

Αγαπητοί συνάδελφοι, πρέπει να πω, ότι το θέμα της υπογεννητικότητας και του Δημογραφικού είναι εθνικό πρόβλημα, είναι ένα εθνικό τεράστιο πρόβλημα και αυτό πρέπει να το δούμε, κατά τη γνώμη μου, σε ένα σύνολο της παραγωγικής διαδικασίας. Τι παράγει η χώρα, πώς μένει ο κόσμος στην επαρχία, γιατί αδειάζει σήμερα η επαρχία, από την περιοχή της Λαμίας, όπου κλείνει η ΛΑΡΚΟ ή στην περιοχή του Έβρου, όπου πραγματικά, αν κάνεις μια βόλτα στα χωριά, θα δεις μαραζωμένα χωριά. Μου έλεγε ο Μητροπολίτης της περιοχής Αλεξανδρουπόλεως, ότι δεν έχω ποίμνιο, διότι όλοι έχουν φύγει. Αυτό λοιπόν σημαίνει, ότι χρειάζεται, κατά τη γνώμη μας και κατά τη γνώμη της Αριστεράς, δημόσιες πολιτικές και όχι σε μια λογική, αυτό που λέμε, εναπόθεση μιας ευχής μέσα από ένα επίδομα. Σας ευχαριστώ πάρα πολύ για την προσοχή σας από τις κρύες και βροχερές, σήμερα, Βρυξέλλες.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Πριν περάσουμε στην κυρία Βολουδάκη, να ευχαριστήσω τον Πρόεδρο της Ειδικής Διαρκούς Επιτροπής Ευρωπαϊκών Υποθέσεων, τον κ. Πλακιωτάκη και Αντιπρόεδρο της Βουλής, για την τιμή που μου έκανε να προεδρεύσω σε αυτήν την κοινή συνεδρίαση.

Ο λόγος σε εσάς, κυρία Βολουδάκη.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε. Κυρία Υπουργέ, κύριε Γενικέ, κυρίες και κύριοι συνάδελφοι, συζητάμε σήμερα για ένα πάρα πολύ σημαντικό θέμα, που δεν απασχολεί μόνο την Ελλάδα αλλά ολόκληρο τον κόσμο, και νομίζω, ότι ειδικά για την Ευρώπη, αποτελεί μείζον πρόβλημα. Η Ευρώπη είναι μια Ήπειρος που γερνά. Έχουμε το τραγικό νούμερο, οι θάνατοι να είναι περισσότεροι από τις γεννήσεις και έχουμε και χώρες, όπως η Κίνα, που μέχρι τώρα εφάρμοζαν περιοριστική πολιτική στις γεννήσεις, να τάσσονται πια στο αντίθετο άκρο.

Κατά την άποψή μου, είναι πολύ σημαντικό και δεν θα περίμενα να είναι και πεδίο πολιτικής αντιπαράθεσης, αυτό που παρουσιάστηκε σήμερα από την κυρία Υπουργό, ένα, για πρώτη φορά, ολοκληρωμένο, συνεκτικό, ολιστικό σχέδιο δημογραφικής πολιτικής. Γιατί είναι αλήθεια, ότι αυτό χρειαζόμαστε, όπως χρειαζόμαστε να ακούμε και αλήθειες, όπως αυτή που ειπώθηκε πριν, ότι δηλαδή ναι, θα εφαρμοστεί ένα σχέδιο που δε θα λύσει το πρόβλημα, αλλά σίγουρα θα μπορέσει να το αντιμετωπίσει. Γιατί, αν κάποιος από εμάς πίστευε το αντίθετο, τότε θα μιλούσαμε για φρούδες ελπίδες, που νομίζω ότι δεν χρειάζεται να κάνουμε συζήτηση πάνω σε τέτοια βάση.

Κατά την άποψή μου, το Δημογραφικό είναι ένα πρόβλημα, που από τη μια έχει το θέμα της υπογεννητικότητας και από την άλλη το θέμα της γήρανσης του πληθυσμού. Και εδώ θα πω, ότι πάλι με έκπληξη, άκουσα μία σύγχυση μεταξύ υπογεννητικότητας και υπογονιμότητας. Είναι άλλο το ένα, άλλο το άλλο και σίγουρα δεν θα αντιμετωπιστεί το Δημογραφικό μόνον με την αντιμετώπιση της υπογεννητικότητας. Αυτό για εμάς, τις γυναίκες θα έλεγα ότι δεν είναι και κάτι που μας τιμά, απεναντίας οδηγεί σε μία ιδεολογική εργαλειοποίηση την οποία, εγώ τουλάχιστον, δεν αποδέχομαι, όπως δεν αποδέχομαι και το άλλο που ειπώθηκε, μία άλλη ιδεοληψία, όσον αφορά τη σύνδεση του Δημογραφικού με τη μετανάστευση. Είναι άλλο το ένα και άλλο το άλλο.

Η χώρα μας εφαρμόζει μία αυστηρή και δίκαιη μεταναστευτική πολιτική. Αντιμετωπίζουμε την παράνομη μετανάστευση και είναι άλλο αυτό, και άλλο οι διακρατικές συμφωνίες που γίνονται, ούτως ώστε να έρθουν εργατικά χέρια που θα βοηθήσουν για παράδειγμα, στον πρωτογενή τομέα ή όπου αλλού υπάρχει έλλειψη. Όπως είναι κάτι τελείως διαφορετικό και η αντιμετώπιση του Brain drain που εγώ θα πω, ναι, έχει γίνει η αντιστροφή και μπορούμε πια να μιλάμε για Brain gain. Όπως μπορούμε να μιλάμε για την αύξηση της απασχόλησης των γυναικών, που δεν ειπώθηκε κάτι γι’ αυτό ή για την αύξηση της απασχόλησης των νέων. Αυτά είναι νούμερα συγκεκριμένα, τα οποία έχουν αλλάξει τα τελευταία χρόνια.

Τα μέτρα τα οποία παρουσιάστηκαν στο σχέδιο από την Υπουργό, και συμφωνώ απόλυτα και εγώ, και σε αυτά που πρέπει να κινηθούμε, για μένα, για την αντιμετώπιση του Δημογραφικού, είναι η παροχή οικονομικών κινήτρων και σε αυτά ναι, είναι τόσο τα επιδόματα όσο και οι φοροαπαλλαγές που ήδη εφαρμόζονται, οι ευέλικτες μορφές εργασίας, ούτως ώστε να έχουμε μία ισορροπία ανάμεσα στην προσωπική και την επαγγελματική ζωή. Η στήριξη των νέων ζευγαριών, που γίνεται με προγράμματα «Σπίτι μου» και όλα τα άλλα φορολογικά κίνητρα ή τα κίνητρα που στηρίζουν τον επαναπατρισμό των νέων του εξωτερικού.

Από τη μία αυτά και από την άλλη, η προώθηση της ενεργούς γήρανσης με όλα αυτά τα προγράμματα που εφαρμόζονται ήδη, έχουνε δουλέψει στην πράξη όπως για παράδειγμα η απασχόληση 55-65, Τα προγράμματα αυτά έχουν επιφέρει πάρα πολύ καλά αποτελέσματα, θα πρέπει να συνεχιστούν και να ενισχυθούν θα έλεγα με διάφορα άλλα προγράμματα, όπως εκείνα της Διά Βίου Μάθησης, του εθελοντισμού και των ευκαιριών απασχόλησης.

Κατά την άποψή μου, η αντιμετώπιση του Δημογραφικού θα πρέπει να στηριχθεί σε τρεις τομείς, τη δημογραφική σταθερότητα, από τη μια, που αυτή πρέπει να στοχεύσουμε, την κοινωνική συνοχή και την οικονομική ανάπτυξη. Για να γίνει αυτό, πιστεύω, όπως ειπώθηκε και πριν από άλλους ομιλητές, θα πρέπει να υπάρξει συνεργασία μεταξύ του Υπουργείου σας, του Υπουργείου Κοινωνικής Συνοχής & Οικογένειας με τα Υπουργεία Υγείας, Παιδείας και Απασχόλησης. Διότι, εάν δεν υπάρχουν αυτοί οι τρεις τομείς και ειδικά θα πω εγώ, εάν δεν υπάρχουν στην περιφέρεια, εάν δεν έχουμε δηλαδή επαρκή συστήματα υγείας, παιδείας και απασχόλησης, τότε δεν θα μπορέσουμε να αντιμετωπίσουμε ολιστικά το Δημογραφικό.

Εδώ, θα ήθελα να τονίσω αυτή την κατά την άποψή μου, μεγάλη τομή που πέρασε πριν από λίγο καιρό η Κυβέρνηση με την ενίσχυση της εντοπιότητας και δεν ψηφίστηκε από πολλά κόμματα της Αντιπολίτευσης, η οποία θα πρέπει να επεκταθεί και στον τομέα της υγείας και στον τομέα της παιδείας, διότι μόνο εάν εφαρμοστεί και εκεί θα έχουμε την έμπρακτη στήριξη της περιφέρειας και των οικογενειών που μένουν εκτός των μεγάλων αστικών κέντρων και πρέπει να ενισχυθούν να μείνουν στον τόπο τους και να ενισχύσουν και τις οικογένειές τους. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Σας ευχαριστούμε πολύ, κυρία Βολουδάκη.

Το λόγο έχει ο κύριος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε. Κυρία Υπουργέ, ευχαριστούμε πολύ για την ενημέρωση και ευελπιστούμε το σχέδιο, το οποίο μας ανακοινώσατε σήμερα, να έρθει και στα χέρια μας, έτσι ώστε να μπορέσουμε να το επεξεργαστούμε περισσότερο. Ακούστηκαν πολλά στη σημερινή Επιτροπή, άλλα καλά, άλλα άσχημα. Θέλω όμως, κυρία Υπουργέ, να σας πω ότι καταλαβαίνω τη μοναξιά την οποία νιώθετε, όταν δεν έχετε καμία συμμετοχή από άλλα Υπουργεία, τα οποία θα έπρεπε να είναι εδώ και να μας παρουσιάσουν τη δική τους πρόταση ή άποψη, σε σχέση με το ζήτημα το οποίο συζητάμε και αυτό έχει να κάνει με την υπογεννητικότητα, με το «Δημογραφικό».

 Είναι γεγονός, ότι όλες οι μελέτες δείχνουν αυτό το κλίμα δεν μπορεί να αναστραφεί. Το μόνο που μπορούμε να κάνουμε είναι να το περιορίσουμε ή να το σταματήσουμε και μετά να συζητήσουμε για τον τρόπο με τον οποίο μπορούμε να πάμε σε θετικούς δείκτες. Όμως, κυρία Υπουργέ, σήμερα συζητάμε αυτό το νομοσχέδιο, την εβδομάδα έχουμε και δυο γυναικοκτονίες. Η ανασφάλεια, λοιπόν, την οποία βιώνουν οι γυναίκες στον δυτικό πολιτισμό, στη χώρα μας, στην Ελλάδα, έχει να κάνει με τη ζωή τους και όχι μόνο για το αν μπορούν να είναι καλοί γονείς.

Άρα, κυρία Υπουργέ, και η ανασφάλεια που βιώνουν οι γυναίκες στη χώρα μας για τη ζωή τους αποτελεί έναν ακόμη παράγοντα που συνδέεται με το «Δημογραφικού». Δεν μπορούμε να συζητάμε για την επιστροφή των επιστημόνων. Αυτό δεν πρόκειται να συμβεί. Οι Έλληνες και οι Ελληνίδες επιστήμονες, οι οποίες φύγανε την περίοδο της κρίσης, δεν θα γυρίσουν πίσω, γιατί: Γιατί κοιτάνε τις οικογένειές τους και άρα, έρχονται εδώ μόνο για να δούνε τους υπέργηρους γονείς τους, οι οποίοι ζούνε στην χώρα μας.

 Το ζητούμενο, κυρία Υπουργέ, είναι να σταματήσουμε να φεύγουν οι νέοι μας, γιατί ακούω ότι πολλοί γιατροί, παραδείγματος χάριν, βλέπω και τον Πρόεδρο, ο οποίος είναι και ο ίδιος γιατρός, διεκδικούν και φεύγουν μετά το πέρας των σπουδών τους, φεύγουν αμέσως από την χώρα μας. Άρα, κυρία Υπουργέ, φαντάζομαι ότι αυτό που συζητάμε για δημόσιες πολιτικές, είναι συγκεκριμένα το πώς η δημόσια υγεία, η δημόσια παιδεία, ο δημόσιος χαρακτήρας του Κράτους βοηθάνε τους επιστήμονες, πώς τους κρατάνε στη χώρα μας, αλλά πώς εξασφαλίζουν την ασφάλεια και των υπολοίπων ανθρώπων.

Άρα, κυρία Υπουργέ, δεν συζητάμε για το πώς θα φέρουμε τους νέους από το εξωτερικό. Δεν πρόκειται να συμβεί αυτό το πράγμα, το γνωρίζουμε όλοι και όλες μας, αλλά πρέπει να συζητάμε για τον τρόπο με τον οποίον οι επιστήμονες, οι οποίοι φοιτούν στα δημόσια πανεπιστήμιά μας, θα μείνουν εδώ.

 Όσο η γονεϊκότητα παραλληλίζεται με τη γυναίκα, τόσο χάνουμε την έννοια της γονεϊκότητας, γιατί γονείς είμαστε όλοι μας. Εγώ νιώθω γονέας, να πω ότι συγχαίρω την πρώην Υπουργό Παιδείας, η οποία, διάβασα σήμερα ότι κυοφορεί, την κυρία Δόμνα Μιχαηλίδου αν δεν κάνω λάθος, αυτό είναι ένα πολύ καλό νέο για την ίδια και για τον σύζυγό της ή για τον σύντροφό της.

Όσο, κυρία Υπουργέ, δεν τοποθετούμε την εικόνα της σύγχρονης οικογένειας στη συζήτηση, δηλαδή και τον πατέρα, νομίζω ότι χάνουμε το τρένο, γιατί: Όσο οι πολιτικές στοχεύουν στη γυναίκα, νομίζω ότι υιοθετούμε, αν θέλετε, ένα μοντέλο οικογένειας το οποίο

και καλώς κατά την άποψή μου, δεν θα έπρεπε να συμβαίνει πλέον, στην σύγχρονη πραγματικότητα. Δεν θα έπρεπε να συμβαίνει και στην χώρα μας, γιατί όλοι γονείς είμαστε και όλοι θέλουμε να συμμετέχουμε στην ανατροφή των παιδιών μας. Άκουσα τον κ. Γενικό Γραμματέα να αναφέρεται στον έλεγχο της γονιμότητας στις γυναίκες. Κύριε Γενικέ Γραμματέα, θέλω να σας ενημερώσω ότι ο έλεγχος της γονιμότητας θα πρέπει να συμβαίνει και στους άντρες, γιατί υπάρχει το σοβαρότερο πρόβλημα. Μπορώ να κάνω λάθος εγώ, αλλά αναφέρθηκε μόνο στις γυναίκες.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Είπα ότι έχετε δίκιο σε αυτό και πρέπει να προστεθεί.

**ΚΩΝΣΤΑΝΤΙΝΟΣ ΜΠΑΡΚΑΣ:** Ο έλεγχος, λοιπόν, της γονιμότητας, κυρία Υπουργέ και κύριε Γενικέ Γραμματέα, πρέπει να αναφερθεί κυρίως στους άντρες, γιατί είναι αυτοί οι οποίοι ποτέ στη ζωή τους ή συνήθως σε μεγάλη ηλικία, προβαίνουν σε έλεγχο γονιμότητας. Οι γυναίκες, ξέρετε, κάνουν το τεστ Παπανικολάου από πολύ μικρή ηλικία και καλώς το κάνουν. Ενώ οι άντρες, από την άλλη, το μοντέλο το οποίο αναπτύσσεται, δεν περιλαμβάνει τεστ γονιμότητας, αλλά πρόκειται για έναν απλό έλεγχο της υγείας τους.

Οι άνδρες, όσον αφορά το μοντέλο οικογένειας που αναπτύσσεται στη χώρα μας, λένε πως δεν έχουν κανένα πρόβλημα υγείας και εντάξει, κάποια στιγμή θα γίνουν και γονείς. Σας το λέω αυτό, γιατί έχει συμβεί πολλοί άνθρωποι στον περίγυρό μου, φαντάζομαι και στον περίγυρο όλων μας, άνδρες, να ανακαλύπτουν κάποια στιγμή, σε μεγάλη ηλικία ότι δεν έχουν τη δυνατότητα της γονιμότητας ή έχουν κάποιο πρόβλημα, το οποίο μπορεί να αντιμετωπίζουν.

Αυτό, κυρία Υπουργέ, σε σχέση πάντα με τον ρόλο δηλαδή των ανδρών μέσα στην οικογένεια και την ανατροφή των παιδιών, φαντάζομαι να μην εντάσσεται στην woke ατζέντα, γιατί πολύ woke ατζέντα βάζουμε στη συζήτηση. Την έβαλε και ο Πρωθυπουργός πριν κάνα δυο μέρες, αλλά ελπίζω να μην εντάσσεται και αυτό στην anti-woke ατζέντα, την οποία θέλετε να εισαγάγετε σε σχέση με όσα συμβαίνουν στον κόσμο και με βάση τα αποτελέσματα διαφόρων εκλογικών αναμετρήσεων. Γιατί το λέω αυτό; Γιατί και οι άνδρες έχουν το δικαίωμα και πρέπει να διεκδικούν αυτό το δικαίωμα, να ανατρέφουν τα παιδιά τους, να συμμετάσχουν στην ανατροφή των παιδιών ακόμα και με την άδεια, την οποία παρέχουμε στους συζύγους ή τέλος πάντων με διάφορους άλλους τρόπους.

Κυρία Υπουργέ, η στεγαστική κρίση είναι παράγοντας, ο οποίος οδηγεί τα ζευγάρια να μην κάνουν οικογένεια και το λέω αυτό γιατί πολλά ζευγάρια αδυνατούν, με βάση τα κριτήρια τα οποία έχει θεσπίσει η κυβέρνηση, να μπουν στα προγράμματα που τρέχουν. Επίσης, υπάρχουν και ορισμένα προγράμματα που περιλαμβάνουν πολύ μικρή χρηματοδότηση σε σχέση, παραδείγματος χάρη, με τα προγράμματα ιδιωτικής ασφάλειας, λέω εγώ, τα οποία δεν θα έπρεπε να ισχύουν γιατί η υγεία είναι δημόσια.

Επιτρέψτε μου, μιας και παρευρίσκεται στη σημερινή συνεδρίαση και ο Δήμαρχος Παπάγου - Χολαργού και είμαι και εγώ δημότης Χολαργού, να αναφερθώ στα δημόσια σχολεία. Εγώ κυρία Υπουργέ, έχω επιλέξει το παιδί μου να πηγαίνει σε δημόσιο σχολείο και ευχαριστώ πάρα πολύ τον Δήμο που μου παρέχει αυτή τη δυνατότητα. Όμως, τα δημόσια σχολεία, κυρία Υπουργέ, δεν έχουν καθηγητές ή δεν έχουν χρήματα, το γνωρίζει μάλλον αυτό και ο Δήμαρχος, και αδυνατούν, έτσι, να καλύψουν τις ανάγκες των Διευθυντών ή των Διευθυντριών των σχολείων, για να μπορέσουν να διασφαλίσουν στα παιδιά την παροχή δημόσιας παιδείας. Εν τέλει, διατηρούν και το μέτρο του ολοήμερου σχολείου, το οποίο είναι κατά τα άλλα πολύ ευνοϊκό.

Γιατί ξέρετε στην εποχή που ζούμε, οι γυναίκες εργάζονται και οι άνδρες είναι αυτοί οι οποίοι, εγώ το βλέπω και το απόγευμα που πηγαίνω να παραλάβω την κόρη μου, οι άνδρες, οι σύζυγοι είναι αυτοί που παίρνουν τα παιδιά και καλώς συμβαίνει, κατά την άποψή μου. Άρα, θα πρέπει αυτό να το δούμε συνολικά, γι’ αυτό σας λέω για τη μοναξιά, την οποία νομίζω βιώνετε με την συζήτηση που κάνουμε σήμερα.

Ξέρετε, κυρία Υπουργέ, υπάρχει μια σύγκρουση, σε αυτά που ανακοινώνετε και σε αυτά που ψηφίζετε, ως Βουλευτής της πλειοψηφούσας παράταξης. Το λέω αυτό γιατί ψηφίσατε ένα νομοσχέδιο που αναφέρεται στην εξαήμερη εργασία, στη δυνατότητα δηλαδή μεγάλων αλυσίδων, μεγάλων εταιρειών στη χώρα μας να λειτουργούν έξι μέρες. Είναι ξέρετε, κυρία καθηγήτρια, οι μεγάλες εταιρείες, αλυσίδες, τέλος πάντων, που έχουν πάνω από έναν αριθμό εργαζομένων. Αναφέρομαι, παραδείγματος χάρη, στα μεγάλα εμπορικά κέντρα στα οποία όντως εκεί είναι μεγάλες εταιρείες, οι οποίες δουλεύουν πάρα πολλοί άνθρωποι και δουλεύουν εξαήμερο και επταήμερο, κυρία Τραγάκη.

Άρα πως συζητάμε κυρία Υπουργέ, πώς ακριβώς εσείς συμμετέχετε ως Υπουργός Οικογένειας στο να μπορούν, παραδείγματος χάρη, οι γυναίκες εργαζόμενες να βλέπουν και τα παιδιά τους, μιας και η κυβερνώσα πλειοψηφία ψήφισε ένα νομοσχέδιο που λέει στη γυναίκα «θα δουλεύεις και Σάββατο και Κυριακή»; Δηλαδή, αυτές οι γυναίκες πότε ακριβώς θα δουν τα παιδιά τους ή πως θα μπούνε, κυρία Υπουργέ, στην κατάσταση, στη φάση να σκεφτούν το ενδεχόμενο να κάνουν ένα δεύτερο ή τρίτο παιδί;

Ξέρετε, το θέμα της υπογεννητικότητας, το θέμα του Δημογραφικού είναι ένα πολύ σύνθετο ζήτημα, που αφορά πολλά πεδία. Είναι καλό το γεγονός ότι στη χώρα μας έχουμε Υπουργείο Οικογένειας, πρέπει όμως, κυρία Υπουργέ, να αντιληφθούμε ότι το να υιοθετούμε πολιτικές μόνο και μόνο για να εγκολπώσουμε συνθήματα ή στρατηγικές έτσι ώστε να μπορέσουμε να αναπαράξουμε την πολιτική μας σταδιοδρομία, χωρίς όμως να επεμβαίνουμε ουσιαστικά σε αυτό για το οποίο έχουμε κληθεί να κάνουμε, δηλαδή στο να αντιμετωπίσουμε το θέμα του Δημογραφικού, μας πηγαίνει πολλά βήματα πίσω και σίγουρα κανένα βήμα μπροστά.

Εγώ, επειδή έχω μεγάλη ευαισθησία σε αυτό το ζήτημα ως νέος γονέας, ως άνθρωπος που αποφάσισα μαζί με τη μητέρα του παιδιού μου να μεγαλώσουμε το παιδί μας με αξίες και αρχές, όπως φαντάζομαι όλοι οι γονείς το κάνουν, και επειδή συμμετέχω συνεχώς, καθημερινά και αδιαλείπτως στην ανατροφή του παιδιού μου, μιας και δεν είναι μόνο η δυνατότητα της γυναίκας να το κάνει αυτό στην οικογένεια, θα είμαι εδώ, να παρακολουθήσω, μόλις έρθουν και στα χέρια μου οι προτάσεις ή το σχέδιο το οποίο μας παρουσιάζετε, κυρία Υπουργέ, στο ηλεκτρονικό μου ταχυδρομείο, να το διαβάσω. Να είστε σίγουρη και ο Γενικός Γραμματέας και όλοι οι συμμετέχοντες και οι συμμετέχουσες στη συζήτηση θα συνδράμω με προτάσεις ή με απόψεις, τις οποίες εξέφρασα σήμερα και στην Επιτροπή, αλλά και όσες θα εκφράσω και στη συνέχεια. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Κύριε Μπάρκα, ευχαριστούμε. Έχετε απόλυτο δίκιο για την υπογονιμότητα. Έχουμε το μεγαλύτερο ποσοστό στην Ευρώπη, είναι περίπου στο 17% να ξέρετε.

**ΚΩΝΣΤΑΝΤΙΝΟΣ ΜΠΑΡΚΑΣ:** Για τους άντρες.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Για τους άντρες μιλάμε και έχετε απόλυτο δίκιο. Πάντα το κρύβαμε «κάτω από το χαλάκι», κ. Μπάρκα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** *(Ομιλεί εκτός μικροφώνου)*

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Κύριε Παπαδόπουλε, δε νομίζω.

**ΝΙΚΟΛΑΟΣ ΠΑΠΑΔΟΠΟΥΛΟΣ:** *(Ομιλεί εκτός μικροφώνου)*

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Σε ποιο θέμα;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Πάνω σε αυτό που είπε ο κ. Μπάρκας, θα ήθελα να πω μόνο ένα πράγμα. Έχει απόλυτο δίκιο ότι σε ένα υπογόνιμο ζευγάρι, και «υπογόνιμο ζευγάρι» είναι το ζευγάρι που ζει μαζί και έχει ελεύθερες επαφές για 2 χρόνια και δε μπορεί να τεκνοποιήσει, αυτό λέγεται «υπογόνιμο» όχι «στείρο», ευθύνεται, στατιστικά, το ίδιο, τόσο ο άνδρας όσο και η γυναίκα.

Αυτό που είπε ο Μπάρκας είναι πολύ σωστό. Πολλοί άντρες, ενώ είναι πολύ εύκολο να διαπιστωθεί αν έχουν πρόβλημα, είναι μια απλή εξέταση της ποιότητας του σπέρματος, πολλοί άντρες δεν πάνε, γιατί σου λένε «εγώ, είμαι εντάξει, είμαι ταύρος κ.λπ.», αλλά η εξέταση σπέρματος να φανερώσει άλλα αποτελέσματα. Για αυτό ήθελα μόνο να παρέμβω. Όσο φταίει ο άντρας φταίει και η γυναίκα και ο άντρας έχει το καλό ότι μπορεί να ελέγξει τη γονιμότητά του πολύ εύκολα, ενώ για τη γυναίκα πρόκειται για έναν πολύ δύσκολο έλεγχο, προϋποθέτει πολλά επί μέρους.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστούμε, κ. Παπαδόπουλε. Ξέρετε περισσότερα.

**ΚΩΝΣΤΑΝΤΙΝΟΣ ΜΠΑΡΚΑΣ:** *(Ομιλεί εκτός μικροφώνου)*

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ναι, κ. Μπάρκα. Δε συζητάμε αυτά. Ξέρετε, σήμερα μιλάμε για ένα θέμα πάρα πολύ σοβαρό.

Να περάσουμε στην ωραία Ζάκυνθο και στον κ. Ακτύπη. Ελπίζω το «καράβι» το πιο πολυδιαφημισμένο να προχωρήσει, κ. Ακτύπη.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κ. Πρόεδρε. Μόνο να πω στον κ. Παπαδόπουλο ότι το πόσο «ταύρος» είναι, δεν έχει να κάνει με το σπέρμα, οπότε να μια άλλη κουβέντα. Λοιπόν, κυρία Υπουργέ, κυρίες και κύριοι συνάδελφοι, κύριε Γενικέ, καταρχάς να σας ευχαριστήσω για τη σημερινή ολιστική ενημέρωση όσον αφορά το θέμα του Δημογραφικού. Όπως έχει χαρακτηριστεί, το Δημογραφικό είναι μία από τις μεγαλύτερες απειλές για την κοινωνική και οικονομική βιωσιμότητα της χώρας μας. Αυτό από μόνο του, όπως καταλαβαίνουμε, είναι πολύ σημαντικό και είναι ένα θέμα, πάνω στο οποίο πρέπει να συμμετάσχουμε όλοι στον παραγωγικό διάλογο, ώστε να καταλήξουμε σε σωστές αποφάσεις, αποφάσεις που θα καθορίσουν το μέλλον της ίδιας της πατρίδας μας.

Είθισται στη δημόσια σφαίρα να αναλώνουμε άπειρες ώρες σε αντιπαραθέσεις για μικρά, και πρόσκαιρης επικαιρότητας, θέματα, να αντιμαχόμαστε με επιχειρήματα, ενίοτε και εκτός λογικής, συνήθως για καθημερινά προβλήματα και καταστάσεις, τα οποία βλέπουμε πολλές φορές πολιτικά. Αποφεύγουμε, όμως, μέχρι σήμερα να κάνουμε μια σοβαρή συζήτηση, πράγμα το οποίο γίνεται θεωρώ και σήμερα, για τα μεγάλα θέματα του μέλλοντος που αφορούν την ίδια την ύπαρξη της χώρας και του έθνους μας.

Ένα από αυτά, είναι κατά τη γνώμη μου, το οξύ Δημογραφικό πρόβλημα που απειλεί με συρρίκνωση τον πληθυσμό της Ελλάδας, όχι σε πολύ μακρινό ορίζοντα, αλλά σε μόλις μερικές δεκαετίες από σήμερα, αν στο μεταξύ δεν κάνουμε κάτι ουσιαστικό, αν δεν πάρουμε γενναία μέτρα για την αύξηση των γεννήσεων.

Το 2023 γεννήθηκαν μόλις 72.000 παιδιά - μια μείωση σοκ, αφού αυτή η μείωση είχε να συμβεί 91 χρόνια, δηλαδή από το 1932. Το Δημογραφικό λοιπόν, είναι ένα θέμα, το οποίο δε σηκώνει πρόχειρες λύσεις και ευχολόγια. Παρόλα αυτά όσα ακούστηκαν δεν ήταν προτάσεις, ακούσαμε μόνο κριτική προς την Κυβέρνηση και κάποιες προτάσεις που έγιναν, ήταν προτάσεις που ήδη υλοποιούνται από την παρούσα Κυβέρνηση, τις οποίες θα αναφέρω και παρακάτω.

Αυξήσαμε τα επιδόματα για τις τρίτεκνες και πολύτεκνες οικογένειες. Μειώσαμε το φόρο εισοδήματος για οικογένειες με παιδιά, ενώ προβλέψαμε και αυξημένες φοροαπαλλαγές. Ήταν η Κυβέρνηση της Νέας Δημοκρατίας που στήριξε στην πράξη την οικογένεια, θεσπίζοντας το επίδομα γέννησης των 2.000 ευρώ.

Μάλιστα, σε μια επιπρόσθετη προσπάθεια στήριξης της οικογένειας και των συνεπειών της ακρίβειας και του πληθωρισμού, αυξήσαμε αυτό το ποσό στα 2.400 ευρώ, ενώ υπάρχει πρόβλεψη να φθάσουν μέχρι και τα 3.500 ευρώ ανάλογα με τον αριθμό των παιδιών. Δεν μείναμε όμως εκεί. Επεκτείναμε τις άδειες γονέων, επεκτάθηκαν οι άδειες μητρότητας και πατρότητας ώστε να διευκολύνονται οι εργαζόμενοι γονείς. Επιπρόσθετα, ξεκινήσαμε ένα ολόκληρο πρόγραμμα επιδοτούμενης στέγασης για νέες οικογένειες, με επιδότηση ενοικίου και χαμηλότοκα δάνεια. Αυτά ακούστηκαν προηγουμένως, αλλά τα υλοποιούμε. Αν πρέπει να κάνουμε περισσότερα, γι’ αυτό είμαστε εδώ, για να κάνουμε ακόμα περισσότερα εφόσον το Δημοσιονομικό μας το επιτρέπει.

Δεν θα σταθώ άλλο στα μέτρα, καθώς και η Υπουργός αλλά και ο Γενικός Γραμματέας τα ανέφεραν. Θέλω, με την ευκαιρία της σημερινής συνεδρίασης, να τονίσω ότι το Εθνικό Σχέδιο Δράσης κινείται προς τη σωστή κατεύθυνση. Είμαστε στα όρια της δημογραφικής κατάρρευσης, άρα επείγει να αποφασίσουμε τα μέτρα και να σκεφτούμε νέα εργαλεία που θα χρησιμοποιήσουμε στη μάχη. Η αντιμετώπιση του Δημογραφικού είναι υπόθεση όλων μας και δεν είναι μόνο ενός κόμματος, είναι όλων των κομμάτων.

Πριν κλείσω, θα ήθελα να αναφέρω ορισμένα πράγματα, αλλά νομίζω ότι η κυρία Υπουργός τα ανέφερε πολύ αναλυτικά. Στα ειδικά χρηματοδοτικά εργαλεία, πιθανώς πρέπει να υπάρξουν και κάποιες ελαφρύνσεις για νέους ανθρώπους και οικογένειες, που επιλέγουν να παραμείνουν και να δουλέψουν, κυρίως, σε νησιωτικές και ακριτικές περιοχές. Έτσι, όχι μόνο θα στηρίξουμε στην πράξη τους νέους ανθρώπους, που επιθυμούν να κάνουν οικογένεια, αλλά θα στηρίξουμε και τις περιοχές αυτές να παραμείνουν κατοικήσιμες και παραγωγικές.

Γνωρίζω πολύ καλά την ευαισθησία της Υπουργού αλλά και του Πρωθυπουργού στην αντιμετώπιση του ζητήματος, γι’ αυτό και είμαστε εδώ να συζητήσουμε, να ακούσουμε και να συνθέσουμε ουσιαστικές λύσεις για το μέλλον του έθνους και της πατρίδας μας. Ο πολυεπίπεδος δημογραφικός γρίφος θα αντιμετωπιστεί με τις κατάλληλες παρεμβάσεις, έτσι ώστε να υπάρξουν απτές δημιουργικές λύσεις που θα διαμορφώσουν ένα μέλλον πραγματικά βιώσιμο για τη χώρα. Σαν Κυβέρνηση, θα συνεχίσουμε να εργαζόμαστε προς αυτή την κατεύθυνση, όπως κάναμε από την πρώτη μέρα που αναλάβαμε. Το Δημογραφικό είναι ένα πρόβλημα με μακροχρόνιες συνέπειες και απαιτεί συνεχή προσπάθεια. Θέλω να θυμάστε πως είμαστε εδώ για να εργαστούμε σκληρά για το μέλλον της πατρίδας μας.

Το θέμα είναι, κλείνοντας, ότι από αυτά που ακούστηκαν, πάρα πολλοί συνάδελφοι από άλλα κόμματα, δεν κατάλαβαν τίποτα, δηλαδή τι ακριβώς μας έχει συμβεί την προηγούμενη δεκαετία, την δεκαετία της κρίσης, όταν πτώχευσε η χώρα. Ο δημοσιονομικός εκτροχιασμός δεν τους είπε τίποτα και είναι σίγουρο ότι αυτή η κυβέρνηση, όσο κι αν πληρώσει εκλογικά ή οτιδήποτε άλλο, δεν θα επιτρέψει να επιστρέψει η χώρα εκεί που ήταν πριν από 10 χρόνια, σε νέα μνημόνια. Να κάνουμε, δηλαδή, μια πολιτική του ότι να 'ναι.

Όσο γι’ αυτά τα οποία είπε κάποια συνάδελφος από άλλη παράταξη ότι, φτάσαμε και στο αστείο βέβαια να πούμε, ότι πριν από τέσσερα χρόνια, το ΕΣΥ ήταν καλύτερο από ότι είναι σήμερα. Νομίζω λοιπόν, ότι και εφόσον κάποιοι κυβέρνησαν, δεν μπορούν σήμερα να έρχονται, εδώ τιμητές και να λένε για παράδειγμα για αόρατες γυναίκες. Όταν είχαν τη δυνατότητα να τα εφαρμόσουν αυτά δεν τα εφάρμοσαν και σήμερα μας ασκούν κριτική. Σήμερα, που η Ελλάδα έχει μπει σε ένα κανονικό δρόμο και σε αυτό το δρόμο θα πρέπει να συνεχίσουμε.

Κύριε Πρόεδρε, ευχαριστώ πάρα πολύ για το χρόνο και ελπίζω ότι θα έχουμε τη δυνατότητα να έχουμε και άλλες συναντήσεις, όσον αφορά το Δημογραφικό, και σε αυτές τις συναντήσεις οι συνάδελφοι να έρχονται όντως με προτάσεις, γιατί νομίζω ότι έτσι συμβάλλουν στον διάλογο, όχι με μια στείρα κριτική που δεν λέει τίποτα. Γι’ αυτό το λόγο βλέπουμε ότι το μοναδικό κόμμα, η μοναδική παράταξη που μπορεί να κυβερνήσει τη χώρα είναι η Νέα Δημοκρατία, που και πρόγραμμα έχει και όραμα έχει για να λύσει αυτά τα ζητήματα. Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστούμε κύριε Ακτύπη.

Το λόγο έχει ο κύριος Σταμάτης.

**ΓΕΩΡΓΙΟΣ ΣΤΑΜΑΤΗΣ: Ευχαριστώ κύριε Πρόεδρε, δεν θα πάρω πολύ τον λόγο. Απλά θέλω να κάνω μια ερώτηση και μια τοποθέτηση. Φαίνεται τελικά, ότι στις πολύ μεγάλες προκλήσεις, που συνεπάγονται και μετά την οικονομική κρίση, αλλά και μετά τον κορονοϊό, ακούγοντας και τους συναδέλφους από τα άλλα κόμματα, δεχόμαστε περισσότερο κριτική, παρά ενθάρρυνση. Ξέρετε, ένα εθνικό σχέδιο δράσης, για μια αμιγώς εθνική πολιτική, που προφανώς ξεπερνάει και τα κόμματα και όλους μας, ενδεχομένως, ξεπερνάει και τη δική μας γενιά. Γιατί ξέρετε κάτι; Εγώ δεν δέχομαι ότι καταστρέφεται το έθνος. Και παλιά ήμασταν 6,5 εκατομμύρια και γίναμε 9.**

**Όλα αυτά, ξέρετε, κάνουν τον κύκλο τους, απλά πρέπει να δούμε ποια είναι η νέα πραγματικότητα. Και νομίζω ότι η αρμόδια Υπουργός και η ομάδα της, με το σχέδιο δράσης στο οποίο μας έχουν παρουσιάσει, ουσιαστικά έρχονται να απαντήσουν σε αυτά τα νέα δεδομένα. Και τα νέα δεδομένα είναι, ότι δεν μπορεί στην Ελλάδα, όπως και στην Ευρώπη, να υπάρξει ένα baby boom δηλαδή, μια μεγάλη έκρηξη γεννήσεων. Γιατί όταν υπήρξε αυτή, τη δεκαετία του 50 και του 60, είχε να κάνει με τις εξελίξεις στην Ιατρική, είχε να κάνει με το τέλος του δευτέρου παγκοσμίου πολέμου.**

**Άρα εδώ, περισσότερο είναι πολύ σωστά και ορθά εστιασμένο το εθνικό σχέδιο δράσης. Εστιάζει στο πως μπορείς να στηρίξεις την οικογένεια και πως μπορείς να δώσεις νέες αφετηρίες στους ανθρώπους, οι οποίοι θέλουν να κάνουν οικογένεια, ώστε με προτάσεις και μέτρα που η κυβέρνηση προτάσσει, να είναι πιο θελκτικό το να θες να αποκτήσεις παιδιά. Από την άλλη όμως, πρέπει να παραδεχτούμε ότι οι κοινωνίες μας, οι κοινωνίες του δυτικού κόσμου, έχουν αλλάξει και εμείς ανήκουμε σε αυτές. Οι άνθρωποι επενδύουν περισσότερο στο ένα παιδί, oι άνθρωποι, επενδύουν στην υγεία, επενδύουν στη μόρφωση.**

**Άρα, χωρίς ταξικές ανισορροπίες να το πω έτσι, δεν έχει να κάνει αν οι πλούσιοι κάνουν παιδιά ή οι φτωχοί κάνουν παιδιά. Εκεί, που πιστεύω, ότι πρέπει να εστιάσουμε ακόμα περισσότερο, θα μας το πει και η αρμόδια επιστήμονας, είναι ότι πιστεύω πως πρέπει να εστιάσουμε περισσότερο στις ηλικίες 25 -32. Εκεί νομίζω πρέπει να υπάρξουν πιο επιθετικές πολιτικές, να μην μπω τώρα σε ιατρικά θέματα, περί γονιμοποίησης και ούτω καθεξής. Εκεί νομίζω πρέπει να γίνει εστίαση.**

**Εκεί πρέπει να γίνει ακόμα περισσότερο εστίαση, στο κομμάτι του προγράμματος «Σπίτι μου 2» γιατί, η προσωπική μου άποψη, είναι ότι πρέπει να δούμε προοπτικά το δείκτη. Δηλαδή, τα παιδιά των 30χρονων που θα γεννηθούν, όταν αυτοί θα γίνουν 60 χρονών θεωρητικά, αυτοί θα πρέπει στα 30 τους να έχουν αποκτήσει παιδιά, ώστε έτσι μακροπρόθεσμα να μπορέσουμε να κάνουμε ανάσχεση του δείκτη. Αυτή είναι η μία πρόταση.**

**H ερώτηση που θέλω να κάνω, και να δώσω, τέλος, συγχαρητήρια σε όλους όσους έχουν εργαστεί σε αυτό, και προφανώς, μετά τη δημόσια διαβούλευση θα μιλήσουμε και πιο στοχευμένα. Η ερώτηση είναι η εξής: αυτό το σχέδιο έχει ένα στόχο, το σχέδιο δράσης μέχρι το 35, το οποίο έχει μια δυναμική και μέσω του παρατηρητηρίου, προφανώς, αυτό θα αξιολογηθεί στη συνέχεια. Η ερώτηση είναι, υπάρχει κάποια πρόβλεψη το 2035, με βάση τις πολιτικές αυτές, ποιος θα είναι ο δείκτης; Δηλαδή, θα έχουμε φτάσει στο 1,7 στο 1,8; Και αν δεν μπορούμε να φτάσουμε, όχι γιατί φταίει το σχέδιο δράσης αλλά γιατί οι άνθρωποι αποφασίζουν να μην κάνουν παιδιά, το οποίο είναι μετά μια κοινωνιολογική ανάλυση, να δούμε και πώς μέσα από το σχολείο, περνιούνται μηνύματα και ούτω καθεξής.**

**Υπάρχει τρόπος, μέσω του Παρατηρητηρίου και μέσω των διαφόρων προγραμμάτων της αξιολόγησης των δεικτών, να αλλάξουμε μια πορεία, όσον αφορά από το 26 στο 27, να δούμε ότι πρέπει να επενδύσουμε λίγο περισσότερο σε αυτό ή σε κάτι άλλο; Γιατί στο τέλος της ημέρας, αυτό που θα πρέπει να πούμε είναι ότι το 2035 υπολογίζουμε πως θα έχουμε 30.000 κατά μέσο όρο, λέω τυχαία ένα νούμερο γεννήσεων, το οποίο να μπορεί να αντισταθμίζεται με τους θανάτους. Και νομίζω εκεί θα αξιολογηθεί, όχι το σχέδιο δράσης επαναλαμβάνω, θα αξιολογηθεί η πορεία της κοινωνίας, στο που οδεύει, ώστε ταυτόχρονα να μπορούν να παρθούν τα ανασχετικά αυτά μέτρα που επηρεάζουν τη μη εξέλιξη του Δημογραφικού.**

**Τι εννοώ; Το συνταξιοδοτικό και όλα αυτά, με βάση τη γήρανση του πληθυσμού, που οι νέες γενιές, οι νέες κοινωνίες θα τα βρουν μπροστά τους. Οπότε, αυτό είναι για μένα το κρίσιμο, να συνεισφέρω στο δημόσιο διάλογο. Είναι πιστεύω, περισσότερο αποτελεσματική η ενίσχυση μεταξύ 25 και 35. Επίσης, θα ήθελα να προσθέσω στην ερώτησή μου και το και ποια είναι η πρόβλεψη του σχεδίου, όσον αφορά τον δείκτη του ποσοστού γεννήσεων που προσδοκούμε να έχουμε, έχοντας ακολουθήσει όλα αυτά τα πολύ ευεργετικά, υποστηρικτικά και θετικά μέτρα.**

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Κυρία Υπουργέ, θα μου επιτρέψετε να δώσω το λόγο σε δύο φιλοξενούμενους αυτοδιοικητικούς, που με τιμούν με την παρουσία τους, οι οποίοι έχουν ασχοληθεί ενδελεχώς με το θέμα του δημογραφικού προβλήματος.

Το λόγο έχει ο κ. Αποστολόπουλος, Δήμαρχος Παπάγου-Χολαργού.

**ΗΛΙΑΣ ΑΠΟΣΤΟΛΟΠΟΥΛΟΣ (Δήμαρχος Παπάγου - Χολαργού και Πρόεδρος του Ινστιτούτου Τοπικής Αυτοδιοίκησης της ΚΕΔΕ):** Ευχαριστώ πολύ, κύριε Πρόεδρε. Αξιότιμη κυρία Υπουργέ, κύριε Γενικέ Γραμματέα, μέλη των επιτροπών του Κοινοβουλίου, εκλεκτοί προσκεκλημένοι, θα μου επιτρέψετε μια μικρή παρένθεση, γιατί ο κ. Μπάρκας αναφέρθηκε προσωπικά στον Δήμο Παπάγου – Χολαργού, οπότε οφείλω κι εγώ να καταθέσω ότι στον προϋπολογισμό του τρέχοντος έτους, έχουμε προσφέρει πόρους άνω των 500 χιλιάδων ευρώ για να στηρίξουμε τη δημόσια παιδεία.

Την τελευταία δεκαετία έχουμε δαπανήσει πάνω από 9 εκατομμύρια και νομίζω ότι μάλλον θα πρέπει να μας φέρνετε ως παράδειγμα προς μίμηση, κύριε Μπάρκα. Να πούμε ότι είμαστε από τους λίγους Δήμους, που για όλα τα παιδιά των νηπιαγωγείων δίνουμε τη γραφική ύλη, την πληρώνει ο Δήμος και δεν επιβαρύνουμε το οικογενειακό εισόδημα των κατοίκων.

Το Ινστιτούτο Τοπικής Αυτοδιοίκησης, αξιοποιώντας τις γνώσεις και την εμπειρία μιας πολύ σπουδαίας επιστημονικής ομάδας, με Πρόεδρο του Επιστημονικού Συμβουλίου τον κ. Αγγελόπουλο και επικεφαλής τον καθηγητή, κ. Ιωάννη Ψυχάρη αλλά και την κυρία Τραγάκη, που είναι σήμερα κοντά μας, εκπονήσαμε μια μελέτη όψης του δημογραφικού προβλήματος για κάθε Δήμο. Κύριε Πρόεδρε, έχω φέρει 4 – 5 αντίτυπα, όποιος επιθυμεί μπορεί να τα πάρει, αλλά η μελέτη υπάρχει ανεβασμένη και στην ιστοσελίδα του Ινστιτούτου Τοπικής Αυτοδιοίκησης της ΚΕΔΕ, την οποία, οποιοσδήποτε, μπορεί να τη βρει.

Σε αυτή λοιπόν τη μελέτη εμείς είχαμε σκοπό, πρώτα απ’ όλα να αποτυπώσουμε την πολυμορφία και τη διαφορετική εκδήλωση του προβλήματος ανά Δήμο, έχει γίνει μελέτη και για τους 332 Δήμους της χώρας. Στοχεύουμε στο να αναδείξουμε τη σημασία και το ρόλο των Οργανισμών Τοπικής Αυτοδιοίκησης Πρώτου Βαθμού στη διαμόρφωση και στην υλοποίηση των πολιτικών, να παρέχουμε τεκμηρίωση και να συμβάλουμε στο δημόσιο διάλογο.

Ξέρετε, από όλα αυτά που άκουσα σήμερα, είμαι πεπεισμένος ότι πλέον δεν μιλάμε για δημογραφικό πρόβλημα, μιλάμε για μία δημογραφική απειλή, μιλάμε για ένα θέμα το οποίο δεν είναι απλά στατιστικό. Θα σημειώσω πράγματα, που ενδεχομένως να ακούστηκαν, αλλά νομίζω ότι είμαστε υποχρεωμένοι να τα επαναλάβουμε.

Σύμφωνα με τα στοιχεία, η Ελλάδα κατατάσσεται στις χώρες με το πιο σοβαρό πρόβλημα στην Ευρωπαϊκή Ένωση. Ο πληθυσμός μας μειώνεται συνεχώς και από το 1981, το ανέφερε και η Υπουργός αν δεν κάνω λάθος, η γονιμότητα έπεσε κάτω από τα 2,1 παιδιά ανά γυναίκα, δηλαδή για 43 χρόνια είμαστε παρατηρητές πλέον του προβλήματος και δεν έχουμε καταφέρει να κάνουμε κάτι για να αναστρέψουμε αυτή την κατάσταση. Από το 1986 και μετά, είναι κάτω από το 1,5 και για 35 χρόνια, όπως είπα, το επίπεδο παραμένει αρνητικό.

Συγκρίνοντας τις απογραφές 2001, 2011, 2021, ο πληθυσμός της χώρας είδαμε ότι μειώθηκε 500.000, από το 2011 και μετά υπάρχει αρνητική καμπύλη μεταξύ θανάτων και γεννήσεων. Το 2022 οι θάνατοι ήταν διπλάσιοι από τις γεννήσεις και οφείλουμε να σημειώσουμε ότι και το 2023 συνεχίζεται να είναι ιστορικά χαμηλό, μιας και έχουμε τη σχέση γέννησης –θανάτου 1 προς 1,8. Σύμφωνα με έρευνα της EUROSTAT ο πληθυσμός της Ελλάδας έως το 2070 θα μειωθεί κατά 25% τουλάχιστον και ό,τι και αν κάνουμε μέχρι το 2040, δεν προλαβαίνουμε να αντιστρέψουμε την κατάσταση.

 Η μελέτη, λοιπόν, του Ινστιτούτου Τοπικής Αυτοδιοίκησης εξετάζει μεμονωμένα, αλλά και συνδυαστικά, τη μείωση και τη γήρανση του πληθυσμού. Παράλληλα, προχωράμε για πρώτη φορά στον υπολογισμό ενός σύνθετου δείκτη δημογραφικής τρωτότητας των δήμων της χώρας. Σύμφωνα με αυτόν τον δείκτη, ο οποίος αποτελεί μια πρωτοτυπία, δεδομένου ότι δεν είχε υπολογιστεί μέχρι σήμερα, κατατάξαμε όλους τους δήμους σε επικινδυνότητα. Κύριε Πρόεδρε, 49 δήμοι βρίσκονται στο κόκκινο και 68 δήμοι βρίσκονται στο πορτοκαλί. Σύμφωνα, λοιπόν, με τη μελέτη τα 2/3 των Δήμων έχουν σημειώσει μεγαλύτερη μείωση από τον μέσο όρο.

Η μείωση των γεννήσεων, η αύξηση του προσδόκιμου ζωής και η γήρανση του πληθυσμού, δημιουργούν ένα ανησυχητικό κοκτέιλ. Αν σκεφτούμε ότι η Ελλάδα βρίσκεται σήμερα ανάμεσα στις χώρες με τους πιο γηρασμένους πληθυσμούς στην Ευρωπαϊκή Ένωση, είναι φανερό, ότι η δημογραφική παρακμή δεν είναι απλώς μια θεωρητική πρόκληση. Η μελέτη δεν περιορίζεται, φυσικά, μόνο στην αποτύπωση του προβλήματος, μέσα από μια βαθιά ανάλυση προτείνουμε λύσεις.

Ο ρόλος της Κεντρικής Ένωσης Δήμων Ελλάδος και οι καινοτόμες δράσεις για την πρόληψη και την αντιμετώπιση συνεπειών του δημογραφικού προβλήματος. Η ΚΕΔΕ, λοιπόν, διαδραματίζει ουσιαστικό ρόλο για την αντιμετώπιση του δημογραφικού προβλήματος και προτείνει ανάπτυξη στρατηγικών και κατευθυντήριων γραμμών για την αντιμετώπιση του προβλήματος, προώθηση της συνεργασίας μεταξύ δήμων, οργάνωση σεμιναρίων και εκπαιδευτικών προγραμμάτων, δημιουργία διαδικτυακών πλατφορμών για ανταλλαγή καλών πρακτικών και εμπειριών. Αναφέρονται και στη μελέτη οι καλές πρακτικές από διάφορες χώρες του κόσμου. Εξασφάλιση έξτρα χρηματοδότησης από εθνικά και ευρωπαϊκά προγράμματα, συνεργασία με πανεπιστήμια και ερευνητικά κέντρα.

Δημιουργία συστήματος παρακολούθησης και αξιολόγησης των δράσεων για την αντιμετώπιση του δημογραφικού προβλήματος με, προφανώς, δημοσίευση των αποτελεσμάτων. Στη μελέτη αυτή, λοιπόν, αναφέρονται και καινοτόμες δράσεις, όπως υποστήριξη οικογενειών και ευάλωτων ομάδων, προγράμματα βιώσιμης ανάπτυξης και πράσινης οικονομίας, ψηφιακή συμμετοχή των πολιτών, έξυπνες κοινότητες για διαχείριση υποδομών, επιχειρηματικά Κέντρα και ΚΕΧΑΠ Καινοτομίας, συνεργασίες με πανεπιστήμια.

Συμπερασματικά, θα λέγαμε, ότι το δημογραφικό πρόβλημα αποτελεί μια πολυδιάστατη πρόκληση που συνδέεται άμεσα με την οικονομία, την κοινωνική συνοχή και την ανάπτυξη σε εθνικό και τοπικό επίπεδο. Επισημαίνουμε, ότι η λύση δεν μπορεί να δοθεί μόνο με δημογραφικά μέσα και με πρωτοβουλίες, όπως παραδείγματος χάρη, η επιδοματική πολιτική, που καλή είναι, αλλά προφανώς, δεν μπορεί να λύσει το πρόβλημα. Χρειάζεται ένας συνδυασμός πληθυσμιακών, κοινωνικών, οικονομικών και χωρικών μέτρων πολιτικής.

Μεταξύ των προτάσεων περιλαμβάνεται η αύξηση των δημόσιων δαπανών υπέρ της δημιουργίας οικογένειας, βελτίωση των υποδομών παιδείας και υγείας, η πρόσβαση σε μια ποιοτική εκπαίδευση και σε υπηρεσίες υγείας, αποτελεί βασικό κίνητρο για την παραμονή και εγκατάσταση νέων οικογενειών σε περιοχές που πλήττονται, πρόγραμμα στέγασης και προσέλκυσης νέων κατοικιών, η ενίσχυση της στεγαστικής πολιτικής με την παροχή κινήτρων για νέους κατοίκους, φορολογικές ελαφρύνσεις για ίδρυση επιχειρήσεων σε περιοχές που σήμερα αντιμετωπίζουν πολύ μεγάλο πρόβλημα, πρόγραμμα ανακαίνισης και επαναχρησιμοποίησης παλαιών κατοικιών σε μικρούς ορεινούς δήμους, υποστήριξη της υγιούς γήρανσης, στήριξη των κοινωνικά ευαίσθητων ομάδων και προσέλκυση επενδύσεων και δημιουργία θέσεων εργασίας.

Η χώρα μας λοιπόν, χρειάζεται πολιτικές που να στηρίξουν τη νεότητα, την οικογένεια, τις γεννήσεις, τις κοινωνικά ευαίσθητες ομάδες και την τρίτη ηλικία. Έχουμε ανάγκη από ένα νέο ανανεωμένο κοινωνικό συμβόλαιο. Ένα συμβόλαιο που θα αγκαλιάζει όλους τους πολίτες. Δεν αρκούν από μόνες τους οι εθνικές στρατηγικές, αλλά απαιτούνται παράλληλα συγκεκριμένες και στοχευμένες τοπικές δράσεις.

Οι Δήμοι θέλουμε να συμβάλλουμε στο μέτρο των δυνατοτήτων και των θεσμικών μας ορίων, στη διαχείριση και τη μακροπρόθεσμη επίλυση του προβλήματος. Ως θεσμός ξέρετε, έχουμε στο DNA μας την κουλτούρα της συνεργασίας και της συναίνεσης και είμαι σίγουρος ότι μπορούμε να φανούμε χρήσιμοι και αποτελεσματικοί στην εφαρμογή των πολιτικών.

Η Αυτοδιοίκηση λοιπόν, του Α’ βαθμού, δηλώνει μέσα από την εκπόνηση της συγκεκριμένης μελέτης την οποία παρουσιάσαμε, την ισχυρή θέληση να υπηρετήσει ένα ολοκληρωμένο εθνικό σχέδιο για την επίλυση του Δημογραφικού. Είμαστε ανοιχτοί στο διάλογο και τις συνεργασίες. Είμαστε έτοιμοι να ετοιμάσουμε πολιτικές που θα επιτρέψουν να διασφαλίσουμε ένα καλύτερο μέλλον για τις επόμενες γενιές. Το δημογραφικό πρόβλημα είναι σίγουρα μεγάλο, όμως η κατανόησή του και η συλλογική προσπάθεια μπορούν να οδηγήσουν σε ουσιαστικές λύσεις. Ας αξιοποιήσουμε λοιπόν, αυτή την ευκαιρία και ας σκεφτούμε πώς ο καθένας από εμάς μπορεί να συμβάλλει σε μια Ελλάδα.

Κλείνοντας, θα ήθελα να ευχαριστήσω τον Πρόεδρο της ΚΕΔΕ, κ. Λάζαρο Κυρίζογλου για την υποστήριξη στην εκπόνηση αυτής της μελέτης, τον Καθηγητή Ιωάννη Ψυχάρη, την Καθηγήτρια Αλεξάνδρα Τραγάκη, τον κ. Παναγιώτη Πανταζή, τον κ. Θωμά Γεωργιάδη, τον κ. Γιάννη Τρίγκα και βεβαίως, όλο το προσωπικό του Ινστιτούτου Τοπικής Αυτοδιοίκησης. Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Κύριε Δήμαρχε, ευχαριστούμε πολύ. Το λόγο έχει ο κ. Μιχάλης Αγγελόπουλος που εκτός, βεβαίως, από την Αυτοδιοίκηση, έχει και τον τίτλο του εκπροσώπου του Συμβουλίου των Περιφερειών της Ευρώπης, άλλο σημαντικό κεφάλαιο.

**ΜΙΧΑΛΗΣ ΑΓΓΕΛΟΠΟΥΛΟΣ (Εκπρόσωπος του Συμβουλίου Περιφερειών της Ευρώπης):** Κύριε Πρόεδρε, σας ευχαριστούμε πολύ για την πρόσκληση για τη συμμετοχή. Η οποιαδήποτε πρόσκληση από τη Βουλή προς την Κεντρική Ένωση Δήμων Ελλάδας, αποτελεί επιβεβαίωση της συναντίληψης που πρέπει να επικρατεί στα διάφορα επίπεδα διακυβέρνησης της χώρας.

Η ευτυχής συγκυρία της εκπόνησης μελέτης αυτής είναι ότι έχει, ήδη, ανακοινωθεί από την κυρία Υπουργό το Εθνικό Σχέδιο Δράσης. Επίσης, έχει ανακοινωθεί ότι θα υπάρξουν και 13 τοπικά δημογραφικά σχέδια, τα οποία συμπίπτουν, οριζόντια, με τις πρωτοβουλίες της Κεντρικής Ένωσης Δήμων Ελλάδας. Η προσέγγιση λοιπόν, που βασίζεται ακριβώς σε μία συνεργασία θεσμική, μπορεί να αποδώσει, όχι μόνο στην καταγραφή και ως παρατηρήσεις που τα αξιότιμα μέλη του Κοινοβουλίου είπαν και παρουσιάστηκαν και από τους ειδικούς, αλλά στην αντιστροφή του κλίματος των τάσεων, άρα και του προβλήματος, όσο χρόνο και να πάρει αυτό.

Κύριε Πρόεδρε, 156 από τους 337 δήμους της χώρας, παρουσιάζουν σήμερα παράλληλα γήρανση και μείωση του πληθυσμού, 37 δήμοι από τους 332 της χώρας έχουν αύξηση και αντιστροφή της γήρανσης του πληθυσμού. Αυτά τα δύο στοιχεία, οι δύο ενότητες, που φαίνονται αντιφατικές εντός εισαγωγικών, είναι θετικές. Έχουν πάρα πολύ μεγάλο ενδιαφέρον, γιατί η μελέτη αποδεικνύει ότι αυτοί που δοκιμάζονται και υποφέρουν είναι οι μικροί ηπειρωτικοί και οι μεσαίοι ηπειρωτικοί Δήμοι. Επί του πρακτέου λοιπόν, αυτά τα στοιχεία τα οποία αναλυτικότατα παρουσιάζει η μελέτη, πρέπει να αξιοποιηθούν για την εφαρμογή των τοπικών δημογραφικών σχεδίων αλλά και των πολιτικών των Δήμων.

Πρώτη πρόταση, οριζόντια ρήτρα δημογραφικού, δράσης δηλαδή, σε όλα τα νομοθετήματα που παρουσιάζονται. Δεύτερη πρόταση, να υπάρξει μια οριζόντια ρήτρα και στην αναθεώρηση του ΕΣΠΑ, όποτε αυτή έρθει, εντός του επόμενου έτους δηλαδή. Τρίτον, το παρατηρητήριο, που ευφυώς η Υπουργός, κυρία Ζαχαράκη, αλλά και το Υπουργείο εισηγείται, δημιουργεί και υλοποιεί, πρέπει να συνοδεύεται από τοπικά desks σε κάθε Δήμο, βεβαίως, με τοποθετώντας ως συντονιστή την Κεντρική Ένωση Δήμων Ελλάδας.

Η οριζόντια αυτή προσέγγιση μπορεί να επιφέρει ακριβώς και διεθνείς συνεργασίες, σε επίπεδο Δήμων, που όχι μόνον έχουν εξαντλήσει, με την καλή έννοια την επιστημονική πραγματογνωμοσύνη ως προς το Δημογραφικό, αλλά και προτάσσουν το αίτημα τους αυτό και σε επίπεδο ευρωπαϊκών θεσμών, όπως το Κογκρέσο, τοπικών και περιφερειακών αρχών, στην Επιτροπή Περιφερειών και στις άλλες ενώσεις που υπάρχουν και που εκπροσωπούν την αυτοδιοίκηση πρώτου και δευτέρου βαθμού. Η ολοκλήρωση λοιπόν, αυτής της προσέγγισης, που εμάς μας χαροποιεί ιδιαίτερα, κύριε Πρόεδρε, επειδή συμμετέχουμε στη διαμόρφωση αυτής της πολιτικής από την αρχή, έστω και ποσοστιαία, είναι νομίζω το μείζον.

Ποιο είναι το ερώτημα το οποίο απευθύνεται και δεν απαντάται στις τοπικές κοινωνίες; Δεν έχουμε γιατρό. Τι κάνουμε με το γιατρό; Πώς δημιουργούμε την ασφάλεια της συνέργειας των Υπουργείων που είναι απαραίτητη; Το Υπουργείο δεν πρέπει να νιώθει μόνο του σε αυτό. Οι ψηφιακοί νομάδες π.χ. της Σάμου, όταν έχουν ήδη εγκατασταθεί και συνεργάζονται με το Πανεπιστήμιο του Αιγαίου, το οποίο έχει εξαιρετικό έργο, αυτό ερωτούν. Και από γιατρό, τί κάνουμε; Να σας πούμε ότι η αυτοδιοίκηση διαθέτει, παρανόμως, τα υπηρεσιακά αυτοκίνητα κύριε Πρόεδρε, για να μεταφέρουν γιατρούς προκειμένου να συνταγογραφήσουν στις απώτατες περιοχές του νησιωτικού χώρου; Γι’ αυτό το λέω αυτό, όχι για να δείξω ένα πρόβλημα, αλλά για να συμβάλουμε ως αυτοδιοίκηση στην προσέγγιση της συνεργασίας των Υπουργείων και στην κάλυψη αναγκών.

Όπως η δημιουργία παιδικών χαρών σε χωριά όλης της Ελλάδας, θα μπορούσε να ενταχθεί στο μέτρο 14 παράγραφος 1, επειδή έχει ανθρωπιστικό περιεχόμενο, ανθρωπογενές περιεχόμενο και ενδιαφέρον για τη δημιουργία παιδικών χαρών σε τόπους που πρέπει να συγκεντρώνουν, έστω και το καλοκαίρι, τον πληθυσμό. Έτσι λοιπόν, η εξασφάλιση της εκπροσώπησης, όχι μόνο μέσω τηλεϊατρικής, υπηρεσιών υγείας, είναι απαραίτητη για οποιαδήποτε απόπειρα αντιμετώπισης στο συγκεκριμένο κομμάτι αντιμετώπισης του δημογραφικού προβλήματος.

Αυτά θα ήθελα να σας πω. Να ευχαριστήσουμε πολύ που είμαστε εδώ. Η μελέτη και η παρουσίαση της μελέτης αυτής σε όλη την Ελλάδα είναι απαραίτητη, την προωθούμε έτσι κι αλλιώς. Η συνεργασία με το Υπουργείο, με όλα τα Υπουργεία, τους θεσμούς και τους Βουλευτές των κομμάτων, εκφράζει για την αυτοδιοίκηση ένα αίσθημα συμπόρευσης και συναντίληψης, πέρα από κομματικούς φανατισμούς και τοξικότητες. Σας ευχαριστώ πολύ.

 **ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Ευχαριστούμε, κύριε Αγγελόπουλε.

 Το λόγο έχει η Υπουργός Κοινωνικής Συνοχής και Οικογένειας, η κυρία Σοφία Ζαχαράκη.

 **ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ πάρα πολύ. Νομίζω, ότι ήταν μια ωραία ευκαιρία που βρεθήκαμε σήμερα, για να διαμορφώσουμε μια βάση συζήτησης και να μπορέσουμε, όταν πλέον το κείμενο διαμοιραστεί, να σχολιάσουμε επί συγκεκριμένων θεμάτων, να προτείνουμε επιπρόσθετες προτάσεις, πιθανότατα και κάποιες επικρίσεις, όλα αυτά πάντα τα θεωρώ καλοπροαίρετα.

Κάτι πολύ σημαντικό. Δεν ξέρω αν κοιτάτε τα email σας, αλλά την έχετε λάβει από τις 22 Μαρτίου, αυτή την πρόσκληση τα κόμματα. Μάλιστα, οφείλω να πω ότι το Κ.Κ.Ε. ήταν το μόνο κόμμα, το οποίο απάντησε με προτάσεις. Το ΠΑΣΟΚ απάντησε με τη συγκεκριμένη τοποθέτηση που έκανε. Ο Πρόεδρος της ΝΙΚΗΣ ήρθε και με επισκέφθηκε στο γραφείο μου. Άρα, καταλαβαίνετε ότι εδώ πέρα κάτι λείπει. Αν θέλετε κοιτάξτε λίγο το inbox και κοιτάμε μετά για όλες τις επιπρόσθετες επισημάνσεις. Καλοδεχούμενες όλες, σας το λέω εν τιμή, γιατί μου αρέσει και πάρα πολύ η κοινοβουλευτική διαδικασία και ξέρετε πως η προσπάθεια συνέπειας σε απαντήσεις έναντι επίκαιρων ερωτήσεων είναι γενικά κομμάτι που δεν είναι πάντα εύκολο, το νομοθετικό.

Θεωρώ, κύριε Πρόεδρε, ότι ακούστηκε κάτι πολύ σημαντικό. Δεν είναι θέμα μοναξιάς και καμία μοναξιά, είναι δική μας ευθύνη σήμερα, ως επισπεύδων Υπουργείο να παριστάμεθα, έτσι ώστε να σας φέρουμε κάτι το οποίο εκπονείται, αφού όμως, έχει προηγηθεί εκτενής διάλογος με τα άλλα Υπουργεία. Το λέω αυτό γιατί ακούστηκε δύο φορές και θα αδικούσε τις προτάσεις που έχουν κατατεθεί από τα άλλα Υπουργεία και επανακατατέθησαν, καθώς κάναμε και δια ζώσης συναντήσεις μαζί με τους αρμόδιους Υπουργούς, γεγονός που πολύ σωστά και αναφέρθηκε.

Ποιοι είναι οι βασικοί συμμετέχοντες στο συγκεκριμένο σχέδιο δράσης, αν και όλα τα Υπουργεία έχουν κληθεί να ορίσουν σημεία επαφής και παραμένει αυτό το σημείο επαφής; Ήταν το Υπουργείο Υγείας με τον κ. Γεωργιάδη, γιατί προφανώς -το είπε και ο κ. Αγγελόπουλος, ειπώθηκε και πριν- το θέμα του γιατρού, ενός κέντρου υγείας ή το κομμάτι της τηλεϊατρικής στα πιο δυσπρόσιτα μέρη, αν αυτό μπορεί ούτως ή άλλως να εφαρμοστεί, είναι καίριο το θέμα. Το Υπουργείο Παιδείας, γιατί πιστεύουμε και εμείς, καθώς όντας υπηρετήσει και εγώ η ίδια ως εκπαιδευτικός σε σχολεία του Χολαργού, στη δημόσια εκπαίδευση και στο 1ο Δημοτικό Παπάγου, γνωρίζω καλά το πώς λειτουργεί και το δημόσιο σχολείο, και σε περιοχές που υπάρχουν περισσότερες δυνατότητες και σε άλλες περιοχές, όπου τα πράγματα είναι λίγο πιο πιεσμένα. Το λέω αυτό, γιατί καλό είναι να ξέρουμε και με ποιον συνομιλούμε καμιά φορά.

Να πω ότι δεν μπορεί να παρουσιαστεί ή να επισημανθεί αυτό το πράγμα ως μία πανάκεια και δεν θα μπορούσε κανείς από την ομάδα μας να το χαρακτηρίσει ως πανάκεια. Είναι μια πρώτη κατάθεση προτάσεων με έναν τρόπο δυναμικό, όπως σας είπα, το οποίο φέρει και πολλές εξειδικεύσεις που ακολουθούν. Άρα, να αναφέρω ότι θα περιμένουμε με πολύ δημιουργική διάθεση και τις επισημάνσεις σας, φυσικά και προτάσεις, που βλέπω ότι δύσκολα και με την εφαρμογή τους θα μπορέσουν –και εγώ δεν θα σταματήσω να το λέω - να αντιστρέψουν αυτό που παρατηρείται εδώ και πάρα πολλά χρόνια.

Μιλήσαμε για αριθμούς. Να πούμε, λοιπόν, ότι οι γεννήσεις, πράγματι, από έναν υψηλό, πολύ υψηλό αριθμό πριν πολλά, πολλά χρόνια, φανταστείτε από τις 148.000 που ήταν το 1980, το 1985 έπεσαν στις 116.000.

Άρα αντιλαμβάνεστε ότι το συγκείμενο δεν μπορεί απλά να αναγνωστεί με ένα απλό τρόπο. Δεν μπορεί κάποιος να πει ότι ήταν μόνο το μνημόνιο που επέφερε τη μείωση των γεννήσεων. Γιατί σας θυμίζω, ότι όσοι προερχόμαστε από αγροτικές περιοχές, ακόμα και αν οι παππούδες μας είχαν έξι αδέρφια, αμέσως μετά αυτοί έκαναν δύο παιδιά. Ήταν και ένα ζήτημα να βρουν τα εργατικά χέρια πολύ απλά, έτσι ώστε να μπορέσει να διαφυλαχθεί αυτός ο τρόπος ζωής. Αμέσως μετά, όταν αστικοποιήθηκε τόσο έντονα η χώρα μας, με μεγάλη συγκέντρωση μεγάλων πληθυσμών, στα μεγάλα κέντρα, είδατε πως αυτό περιορίστηκε.

Δεν ήταν μόνο το οικονομικό μια απάντηση σε αυτό το ζήτημα, είναι ένας συγκερασμός στοιχείων. Γι’ αυτό λέμε πολλές φορές ότι το δημογραφικό είναι αυτό που λέμε mindset issue. Είναι ένα θέμα, το οποίο έχει να κάνει και με την νοοτροπία, με το ποιες συνθήκες και συνήθειες έχουμε αναπτύξει, όντας μάλιστα και μία γενιά που έχουμε ταλαιπωρηθεί και πάρα πολύ με επάλληλες κρίσεις, αλλά δεν μπορούμε να αποκλείσουμε και το γεγονός ότι κάποιος θέλει να ζήσει έτσι τη ζωή του.

 Με κάποιον τρόπο διαμορφώθηκε αυτό το πράγμα. Εμείς όταν μιλάμε με έναν τρόπο προοδευτικό ως προς το κομμάτι της κοινωνικής πολιτικής, λέμε ότι είναι θέμα επιλογής. Είμαστε εδώ με ένα πλαίσιο διυπουργικό και οριζόντιο, έτσι ώστε να ενισχύσουμε την επιλογή ενός νέου ανθρώπου, ο οποίος είτε μεγαλώνει αυτή τη στιγμή στο Διδυμότειχο είτε μεγαλώνει στην Αθήνα, με διαφορετικές συνθήκες και προφανώς αυτό πρέπει να επισημανθεί, και να μπορεί να ενισχυθεί η επιλογή του. Να κάνει ένα παιδί, να προχωρήσει στο δεύτερο, αν θέλει να πάει και σε τρίτο ή να κάνει μια πολυμελή οικογένεια. Αυτό, νομίζω, είναι βασικό στον τρόπο σκέψης.

Δεν αποκλίνουμε όλες τις άλλες συζητήσεις που έχουν να κάνουν με τις υποδομές, όπως είπαμε πριν, με την εργασία, την υγεία, την παιδεία, με το κομμάτι της τοπικής ανάπτυξης αλλά και με την τρίτη ηλικία, καθώς είναι καίριο να δούμε πως θα διαχειριστούμε τον ηλικιωμένο συμπολίτη μας, ο οποίος δεν έχει ξαφνικά να παροπλιστεί, όταν παίρνει τη σύνταξή του, όταν αφυπηρετεί. Αντιθέτως, δεν τον πίεσε κανείς για να γυρίσει, γυρίζει γιατί θέλει πολλές φορές να ενταθεί και αυτός στην καθημερινότητα, καθώς μιλάμε για ανθρώπους που είναι πάρα πολύ ενεργοί.

Άρα, το να διαβάσουμε μόνο την επιστροφή στην εργασία για έναν άνθρωπο που έχει συνταξιοδοτηθεί, θεωρώ ότι είναι μια μονόπλευρη συζήτηση που δεν αποδίδει και δικαιοσύνη σε αυτή την νομοθετική πρωτοβουλία που έχει λάβει η κυβέρνηση. Για αυτό βλέπουμε και μια μαζική ροή ανθρώπων, οι οποίοι επιστρέφουν, γιατί έχουν πράγματα να δώσουν. Έτσι, ως σχόλιο - αν θέλετε - και σε αυτό το οποίο ακούστηκε. Ακούσαμε και πράγματα, τα οποία έχουν να κάνουν με το κομμάτι του εργατικού δυναμικού. Εδώ όμως, οι αριθμοί είναι αμείλικτοι, έχουν δημιουργηθεί 500.000 νέες θέσεις εργασίας. Δεν το λέμε εμείς και δεν το λένε απλά κυβερνητικά στελέχη για να ωραιοποιήσουν μια κατάσταση, είναι μια πραγματικότητα.

Όπως επίσης, το γεγονός ότι έχουμε, για πρώτη φορά, μείωση της ανεργίας και δημιουργία μόνιμων μορφών απασχόλησης και εργασίας, πράγμα πολύ σημαντικό, να βλέπουμε δηλαδή το ποιοτικό στοιχείο σε όλα αυτά. Είναι επίσης αναντίρρητο ότι έχει μειωθεί, όχι εκεί που θα θέλαμε, αλλά σίγουρα δείχνει και μια θετική πορεία η γυναικεία εργασία, αλλά και τη νεανική εργασία. Εδώ θα πρέπει να γίνει, επίσης, μια εξειδικευμένη συζήτηση για το πώς μετράμε την εργασία των νέων. Ποιο είναι το ηλικιακό, τι γίνεται στην Ευρώπη. τι πρέπει εμείς να διαβάσουμε εδώ πέρα καλύτερα.

Νομίζω ότι τα προγράμματα της Δημόσιας Υπηρεσίας Απασχόλησης (Δ.ΥΠ.Α.), τα οποία στοχεύουν και στους νεότερους ανθρώπους. Αυτό το «25 - 35», που ανέφερε ο κ. Γιώργος Σταμάτης, το οποίο είναι σημαντικό το ηλικιακό. Μόλις κάποιος τελειώσει τις σπουδές του και θέλει να πάρει το πρώτο ένσημο, που μέχρι τώρα δεν είχε ένα πρόγραμμα, κάποιος τον παίρνει για πρώτη φορά στη δουλειά, γιατί θέλει να δει κάτι στο βιογραφικό του. Είναι ενδεικτικό ότι υπάρχει μία τάση ως προς αυτό.

Τα προγράμματα, τα οποία έχουν να κάνουν με τη γυναικεία απασχόληση και τη γυναικεία επιχειρηματικότητα. Να θυμίσω και εδώ, γιατί υποχρέωσή μας είναι να λογοδοτούν και στη Βουλή, ότι σύντομα η Δημόσια Υπηρεσία Απασχόλησης (Δ.ΥΠ.Α.) εντός των ημερών θα βγάλει την πρόσκληση για τις γυναίκες, οι οποίες μπορούν να πάρουν 17.000 ευρώ, για να κάνουν γυναικεία επιχειρηματική δράση, όχι πανάκεια, ένα πρώτο σημαντικό βήμα και μία πλειάδα άλλων μέτρων. Ακόμα και μέτρα της Δημόσιας Υπηρεσίας Απασχόλησης (Δ.ΥΠ.Α.), τα οποία έχουν να κάνουν με τη γυναίκα, η οποία προέρχεται από μία κακοποιητική σχέση. Εξέρχεται από το Δίκτυο Συμβουλευτικών Κέντρων ή των ξενώνων και βρίσκει μια εργασία, η οποία μπορεί να της εξασφαλίσει να σταθεί στα πόδια της. Για εμάς είναι ενδεικτικά, είναι όλα αυτά μια βεντάλια.

Άκουσα πολλά και για το κομμάτι των Κέντρων Δημιουργικής Απασχόλησης Παιδιών (Κ.Δ.Α.Π.) των βρεφονηπιακών σταθμών. Είναι, όμως, χαρακτηριστικό και αυτό, πρέπει να το πούμε, γιατί είναι προϋπολογισμός. Δεν είναι ότι απλά λέμε εδώ πέρα μια γενικόλογη τοποθέτηση, ότι τα χρήματα τα οποία δίνονταν το 2018, 2019 ήταν 270 εκατομμύρια και φέτος θα δοθούν 380 εκατομμύρια. Εγώ το αναφέρω κάθε φορά ότι κάποια «voucher» δεν μπορούν να ενεργοποιηθούν, δεν σταμάτησε τώρα η δυνατότητα ενεργοποίησής τους. Κυβερνήσατε όμως, και θα μπορούσατε και τότε να είχατε προβλέψει να έχουν αυξηθεί οι θέσεις στους βρεφονηπιακούς σταθμούς. Δηλαδή, δεν είναι ότι ξαφνικά ανακαλύψαμε τα προβλήματα το 2024, γιατί θα ήταν ιδιαίτερα άδικο ως προς τα προβλήματα και κυρίως, ως τους αποδέκτες αυτών των πολιτικών.

Γι’ αυτό λέω, λοιπόν, ότι βάζουμε μικρά, αλλά σταθερά - αν θέλετε - βήματα προόδου, όταν λέμε ότι θα αυξηθούν οι θέσεις σε βρεφονηπιακούς σταθμούς, γιατί θα πληρώσουμε το 50% στους Δήμους, που φροντίσαμε με Διάταξη να είναι δικαιούχοι σε αυτό το μέτρο και να μπορέσουν και οι ιδιωτικοί βρεφονηπιακοί σταθμοί να έχουν αυτή τη δυνατότητα, έτσι ώστε κυρίως τα βρέφη να μη μένουν εκτός του προγράμματος των «voucher».

Ξέρετε ότι εξαντλήσαμε τη δυνατότητά μας φέτος και για τα Κ.Δ.Α.Π. ΑμεΑ. Το λέω, γιατί πάρα πολλές και πάρα πολλοί Βουλευτές κάνατε ειδικές ερωτήσεις και καλά κάνατε, τί γίνεται με τα μεγαλύτερα παιδιά στα Κ.Δ.Α.Π. ΑμεΑ. Διορθώσαμε την Υπουργική, μπορέσαμε να βρούμε έξτρα χρήματα από τακτικό προϋπολογισμό, προσθέσαμε, εν μέσω καλοκαιριού, 18 εκατομμύρια για να φτάσουμε στα 380 εκατομμύρια. Εάν θεωρείτε ότι αυτά είναι αυτονόητα όσοι έχετε διοικήσει, νομίζω ότι μάλλον ξεχνάτε το τί έχει συμβεί ακόμα κι όταν εσείς έπρεπε να κληθείτε να βρείτε αυτά τα εξτρά χρήματα. Όμως βρέθηκαν, γιατί υπάρχει πολιτική βούληση και αυτή ασκείται.

Ως προς το κομμάτι τώρα των ειδικών πολιτικών για τα επιδόματα και το πως προσεγγίζουμε τα επιδόματα και τις ενεργητικές πολιτικές, πρέπει να σας πω, ότι και εγώ είμαι πολλές φορές προβληματισμένη στο πως πρέπει να ενισχύσεις μια οικογένεια.

Δεν θεωρώ ότι θα πρέπει να διαγραφεί το κομμάτι του κοινωνικού κράτους. Αντιθέτως, επειδή συζητήθηκαν και τα νούμερα εδώ, και επειδή και η κυρία Νοτοπούλου έθεσε και το ζήτημα του Προϋπολογισμού, θα ήθελα να αναφέρω ότι ο Προϋπολογισμός του Υπουργείου μας θα είναι κατά 70 εκατ. αυξημένος για το 2025 και αυτά είναι πολύ καθαρές παροχές ως προς πολύ ουσιαστικές πολιτικές.

Ούτως ή άλλως έχουμε συζητήσει πάρα πολλές φορές τι γίνεται με τα Κέντρα Πρόνοιας, έχουν αυξηθεί πάρα πολύ οι Προϋπολογισμοί και αξίζει μια μέρα να κάνουμε μια κουβέντα εδώ για το τι γίνεται για τα Κέντρα Παιδικής Προστασίας, για τις Μονάδες Φροντίδας Ηλικιωμένων και για τα Άτομα με Αναπηρία, όπως επίσης αξίζει να δούμε ακόμη τι γίνεται σε επιμέρους πολιτικές για το στεγαστικό. Αυτό ετέθη από πάρα πολλά μέλη του Κοινοβουλίου και πραγματικά αντιμετωπίζω με σεβασμό αυτό το ζήτημα, όπου και εκεί δεν υπάρχει μαγικό ραβδί.

Ελάτε όμως που για πρώτη φορά έχει εκπονηθεί στρατηγική για τη στέγαση από μία ελληνική κυβέρνηση μετά από μεγάλη απουσία του ελληνικού κράτους και αφήστε τώρα την κομματική ανάγνωση. Το κράτος, απέναντι ειδικά στους νέους ανθρώπους, γιατί οι νέοι άνθρωποι που μας παρακολουθούν εδώ πέρα και θα μας δουν στην κουβέντα, θα δουν σίγουρα ότι δόθηκε ένα Πρόγραμμα, το οποίο ήταν στο 1 δισεκατομμύριο για στεγαστική πολιτική, για επιδοτούμενα επιτόκια με ειδική πρόνοια μάλιστα για τους τρίτεκνους και τους πολύτεκνους με μηδενικό επιτόκιο.

Μπόρεσαν άνθρωποι που είναι μονοπρόσωπα νοικοκυριά, πολύτεκνες ή τρίτεκνες οικογένειες, οικογένειες με δύο παιδιά να αποκτήσουν για πρώτη φορά το δικό τους σπίτι, έχοντας μάλιστα μέσο όρο εισοδήματος τα 16,5 χιλιάδες ευρώ - 17.000 ευρώ και μέσο όρο ηλικίας τα 35 έτη, πράγμα το οποίο ήταν πολύ δύσκολο τα τελευταία χρόνια και ήταν η κυβέρνηση του Κυριάκου Μητσοτάκη η οποία το έκανε, δεν ήταν κάποια άλλη.

 Όπως, όταν μετά από μεγάλη διαπραγμάτευση, μετά από αρκετούς μήνες, πετύχαμε αυτό το ποσό των 2 δισεκατομμυρίων από το Ταμείο Ανάκαμψης, για το οποίο δίκιο έχετε ότι έπρεπε να αυξηθεί η πολιτική, η οποία στρέφεται προς τη δημιουργία στεγαστικής πολιτικής σε σχέση με το Ταμείο Ανάκαμψης. Αυτό θα γίνει πράξη, και από τον Ιανουάριο του 2025 και επεκτείνεται στην ηλικία των 50 χρόνων. Απαραίτητη διόρθωση και για τους ανθρώπους αυτούς, στα 40 και στα 50, που δεν είχαν ευκαιρία τα προηγούμενα χρόνια λόγω των κρίσεων να πλησιάσουν την τράπεζα, θα πάει ένας άνθρωπος να πάρει ένα σπίτι μέχρι 250.000 ευρώ και θα μπορέσει να πάρει από την τράπεζα 190.000 ευρώ με επιτόκιο που θα φτάνει το 2%.

Είναι αυτονόητο όλο αυτό; Το ερωτώ δηλαδή, με πολλή καλή διάθεση, δεν είναι. Όπως δεν είναι αυτονόητα και τα υπόλοιπα 3 δισεκατομμύρια τα οποία έρχονται και συγκεντρώνονται κάτω από την Εθνική Στρατηγική Πολιτική, κύριε Πρόεδρε, για τη στεγαστική πολιτική. Είναι επιδοτούμενες ανακαινίσεις για να ανοίξουμε τα κλειστά μας διαμερίσματα, επειδή ξέρω ότι και το ΠΑΣΟΚ έχει μια ιδιαίτερη ανησυχία και ιδιαίτερο προβληματισμό για το στεγαστικό, αλλά από την άλλη, πολλά από αυτά που προτείνετε, ήδη γίνονται. Δηλαδή, το κομμάτι των επιδοτούμενων ενεργειακών ανακαινίσεων, έτσι ώστε να μπορέσουμε να διευρύνουμε όλο το κομμάτι της προσφοράς, να ανοίξουμε κλειστά διαμερίσματα τα οποία είναι πολλά σε πολύ σημαντικές περιοχές.

 Με το Πρόγραμμα το οποίο σύντομα θα ανοίξει το «Ανακαινίζω ενεργειακά το σπίτι μου» 400 εκατομμύρια θα πάνε σε ανακαινίσεις ενεργειακού τύπου, περίπου σε 25.000 κατοικίες, χωρίς εισοδηματικό κριτήριο και αυτό είναι μια σημαντική επένδυση στο να μπορέσεις να ανοίξεις καινούργια διαμερίσματα ή να ανακαινίσεις ενεργειακά το σπίτι σου και να μειώσεις το λογαριασμό σου για την ενέργεια.

Επίσης, το επόμενο Πρόγραμμα το οποίο έχει να κάνει, όπως είπαμε με τις ανακαινίσεις το «Ανακαινίζω – Νοικιάζω» που ξέρετε ότι διευρύναμε και το κομμάτι της προκαταβολής, όπως επίσης και της επιχορήγησης στο 60% ή τα κομμάτια της φοροαπαλλαγής, όταν ανοίγεις το κλειστό σου διαμέρισμα μετά από κάποιο καιρό που το έχεις κρατήσει κλειστό.

 Ακόμα και για το Airbnb για το οποίο έχει γίνει μεγάλη κουβέντα. Μπορεί να μην είμαστε το αρμόδιο Υπουργείο, παρακολουθούμε όμως λόγω της αρμοδιότητας τη στεγαστική πολιτική. Έχουν θεσπιστεί μέτρα, πρέπει να δούμε πώς αποδίδουν ή όπως αποδίδει και η καινούργια πρόνοια για την «GOLDEN VISA» η οποία πλέον, μπορεί να δίνεται, αφού επενδύσεις και σε μια start up, συνδέεται και με όλη την κουβέντα που κάνουμε για τη νεοφυή επιχειρηματικότητα.

Επειδή έγινε πολύ μεγάλη κουβέντα για τους νέους, για την εργασία, για το διαθέσιμο εισόδημα και την πολύ σωστή συζήτηση που γίνεται για το κομμάτι του διαθέσιμου εισοδήματος που πάει στο στεγαστικό. Είναι επίσης αυτή η κυβέρνηση, η οποία έχει αυξήσει τέσσερις φορές τον κατώτατο μισθό και όταν κάποιοι έλεγαν ότι θέλουμε να το φτάσουμε στα 750 τώρα είναι στα 830 και θα πάει στα 950. Αυτό είναι μια σημαντική επιτυχία που δεν έχει να κάνει με ένα κομματικό χρώμα που απλά μπορεί να έχει, όπως είπε ο αγαπητός κύριος Μπάρκας, για μια πολιτική παρακαταθήκη.

Έχει να κάνει με μια κοινωνική παρακαταθήκη που μπορείς να διευρύνεις τον κατώτατο μισθό, και να μπορέσει να έχει λίγο παραπάνω διαθέσιμο εισόδημα ο νέος άνθρωπος που ξέρω ότι ταλανίζεται και μεγάλο κομμάτι πηγαίνει σε αυτές τις πληθωριστικές τάσεις. Οι εισαγόμενες και μη εισαγόμενες είναι αυτές οι οποίες τρώνε το διαθέσιμο εισόδημα ή και το κομμάτι του ενοικίου.

 Γι’ αυτό λέμε ότι δεν μπορεί να είναι μεμονωμένα πράγματα, όλα αυτά είναι μια σύνθεση πολιτικών και πάνω σε αυτή τη σύνθεση πολιτικών θα δουλέψουμε, έχοντας ένα σημείο αναφοράς το Εθνικό Σχέδιο Δράσης, το οποίο έχει ορατούς και άμεσους στόχους, αν θέλετε, συγχρόνως όμως έχει και μια δεκαετή μελέτη που μέσα σε αυτή πολλά θα αλλάξουν.

Μη νομίζετε ότι μπορείς εύκολα να δεις το τί θα γίνει. Οι προβλέψεις που έχουμε μπροστά μας επηρεάζονται από πάρα πολλές παραμέτρους. Πώς θα λειτουργήσουν τα μέτρα για το κομμάτι των επιδομάτων για τα μικρά παιδιά. Μέχρι τώρα βλέπουμε ότι μπορεί να έχουν θεσπιστεί, αλλά μειώνονται αν και υπάρχει το επίδομα γέννας. Πώς θα λειτουργήσουν οι νέες θέσεις εργασίας. Πώς θα λειτουργήσει η δυνατότητα της μητέρας να πάρει τους 9 μήνες. Θα πάρει ο πατέρας τους 7 μήνες; Θα μοιραστεί αυτό το πολύ ευχάριστο βάρος, αλλά είναι μια μεγάλη ευθύνη, την οποία βλέπω ότι οι νέοι πατεράδες θέλουν να την πάρουν πιο εύκολα. Θα μοιραστεί; Πρέπει να τα δούμε πώς όλα αυτά θα μετρήσουν πάνω στην ελληνική οικογένεια.

Και βέβαια, να δούμε και το κομμάτι, αν θέλετε, της νοοτροπίας ως προς την οικογένεια. Έχετε δίκιο, τα τελευταία χρόνια και λόγω των μνημονίων, της πίεσης και των κρίσεων - πολλές κρίσεις, παραπάνω από αυτές που θα μπορούσαμε να αντέξουμε - έχουν αλλάξει και τη νοοτροπία και την αισιοδοξία - αναφέρθηκε και εδώ - των νέων ανθρώπων ως προς την οικογένεια.

Είναι συνδυασμός κοινωνικού, οικονομικού, νοοτροπίας όπως είπαμε. Πρέπει να δούμε ότι, αν κι εμείς βοηθήσουμε λίγο με κάποιες καμπάνιες, να θυμίσουμε λίγο και τη χαρά της οικογένειας. Να θυμίσουμε λίγο ότι δεν συνδέεται μόνο με τα δίδακτρα, με το κομμάτι ότι πρέπει το απόγευμα, γύρω – γύρω, να γυρίσουμε τα παιδιά σε όλες τις εξωσχολικές δραστηριότητες ή με την αγωνία τι θα κάνει το παιδί για το Πανεπιστήμιο.

Όλα αυτά, λοιπόν, πρέπει να τα θυμίσουμε, μαζί με μέτρα, μαζί με πλαίσιο, ότι είναι ένα πράγμα το οποίο μπορεί να φέρει χαρά, φοβερή και ανείπωτη χαρά και να μπορέσουμε να αποφασίσουμε, εν τέλει, ως κράτος, το πώς θα αντιμετωπίσουμε το κομμάτι της οικογένειας. Εμείς δεν ανακαλύψαμε το 2024 τα κομμάτια της στήριξης της οικογένειας. Τα ανέφερα πριν, τα ανέφεραν και οι Βουλευτές μας, υπήρξαν και παραδοχές από άλλα κόμματα ότι πράγματι, έχουν ξεκινήσει να λαμβάνονται μέτρα.

Είπαμε για το επίδομα γέννας, είπαμε για τη φοροαπαλλαγή, λέμε τώρα για την αύξηση της οικογενειακής παροχής για τους Δημοσίους Υπαλλήλους από 1/1/2024. Έχουν συμβεί όλα αυτά, δεν τα ανακαλύψαμε τώρα. Θα συνεχίσουμε να προσπαθούμε, έχοντας όμως τα πόδια μας πραγματικά στο έδαφος, γιατί βλέπουμε τι γίνεται.

Και επειδή αναφέρουμε πάρα πολύ τα διεθνή και ευρωπαϊκά στοιχεία, αν βάλετε ακόμα και σε μηχανή αναζήτησης το τι γίνεται ακόμα και στα βόρεια κράτη που έχουν ένα πολύ ισχυρό κοινωνικό κράτος, θα δείτε ότι αυτή τη στιγμή η Φιλανδία, όπως η κυρία Τραγάκη μου ανέφερε, έχουμε περίπου το ίδιο fertility rate, έχουμε με τη Φινλανδία τον ίδιο ρυθμό γονιμότητας.

Αντιλαμβάνεστε τί συμβαίνει γύρω μας; Kαι δεν είναι μόνο το ίδιο ή το χαρακτηριστικό των Δυτικών κρατών. Βλέπετε τι γίνεται και από εκεί. Μιλήσαμε για την Κίνα, μιλήσαμε για τη Νότιο Κορέα. Η Νότιος Κορέα έχει δώσει εκατοντάδες δισεκατομμύρια για το Δημογραφικό τα τελευταία χρόνια. Που βρίσκεται, στο 0,78%; Kάπου εκεί. Η Αμερική, αν την παρακολουθήσετε, με όποια τέλος πάντων διακυβέρνηση κι αν έχει τα τελευταία χρόνια, είναι σε συνεχή μείωση και σε συνεχή πτώση.

Προφανώς τα παρακολουθούμε, προφανώς δεν τα βλέπουμε μοιρολατρικά. Γι’ αυτό λέμε ότι ελάτε να συνδέσουμε όλοι δυνάμεις. Δεν θα συμφωνούμε σε όλα, αυτό είναι σίγουρο, όταν λειτουργούμε και εισερχόμαστε εμμονικά σε μια συζήτηση. Σίγουρα όμως, θα αποφασίσουμε ότι υπάρχουν πέντε πυλώνες, τους οποίους θέλουμε όλοι να δουλέψουμε.

Είμαι πεπεισμένη ότι η σύνδεση του Δημογραφικού με την τοπικότητα και το περιφερειακό και το τοπικό στοιχείο της διάστασης του Δημογραφικού μπορεί να αποτελέσει αντιμετώπιση πολύ στιβαρή. Είμαι πεπεισμένη ότι αυτή τη στιγμή, όλη αυτή η προσπάθεια που γίνεται για να εξειδικεύσουμε τα περιφερειακά σχέδια δράσης, θα μπορέσει να έχει ένα τοπικό αποτέλεσμα. Όταν ήμασταν προχτές μαζί με τον Υφυπουργό, τον κ. Κοντογεώργη, και άλλους πολλούς Υπουργούς στην Άμφισσα και ανακοινώθηκε ο παραλίμνιος αγωγός στο Λιδωρίκι, δεν θεωρώ ότι όλο αυτό δεν είναι κομμάτι του Δημογραφικού να ξέρετε, είναι κομμάτι του Δημογραφικού.

Όταν πήγαμε πριν από λίγο καιρό στον Έβρο και ανακοινώσαμε αυτό το μέτρο, το οποίο χρειάζεται προφανώς μεγάλη εξειδίκευση, για να μπορέσει ένας νέος άνθρωπος να πάει ξανά στους τρεις Δήμους του Έβρου που έχουν τη μεγαλύτερη δημογραφική κατάρρευση, είναι μία ένδειξη ότι κοιτάμε το πρόβλημα, δεν εθελοτυφλούμε και θέλουμε να δημιουργήσουμε μια κινητροδότηση σε νέους ανθρώπους να πάνε, κυρίως σε μέρη που μπορούν να τους κρατήσουν, που είναι μικρότερο το κόστος ζωής, που μπορεί να έχουν καλύτερο βρεφονηπιακό σταθμό, που μπορεί να ζουν και οι γονείς πιο κοντά και να τους βοηθήσουν και συγχρόνως να έχουν μια καλά αμειβόμενη εργασία.

Με αυτές τις σκέψεις, θέλω πραγματικά να σας ευχαριστήσω για όλα αυτά τα οποία είπαμε. Να σας πω ότι εμείς θα συνεχίσουμε στο Υπουργείο σε όλους τους τομείς αρμοδιότητας, που θα θέλαμε να σας ενημερώσουμε για την πληρότητα αυτών κάποια μέρα, να θεσπίσουμε μέτρα τα οποία θεωρούμε ότι όλα συμβάλλουν στο Δημογραφικό.

Θέλω να παρακολουθήσετε όλα αυτά τα οποία κάνουμε και για την κοινωνική στέγαση. Αυξάνουμε τον προϋπολογισμό. Είχαμε κάνει και μια συζήτηση και με την ΠΛΕΥΣΗ ΕΛΕΥΘΕΡΙΑΣ για το θέμα του «Στέγαση και Εργασία». Θα τον αυξήσουμε και άλλα 5 εκατομμύρια από τον αρχικό μας προϋπολογισμό, για να μπορέσουμε να συνδράμουμε και να βοηθήσουμε πολύ περισσότερα σχήματα κοινωνικής στέγασης σε όλη την Ελλάδα.

Και βέβαια να πω, ότι όλα αυτά δεν γίνονται ξαφνικά το 2024, ότι ήταν μια κυβέρνηση που από το 2019 θεσπίζει μέτρα, οι Βουλευτές μας και τους ευχαριστώ γι’ αυτό, ψηφίζουν αυτά τα μέτρα, τα οποία μπορούν αυτή τη στιγμή να δημιουργούν μια εικόνα της χώρας, η οποία είναι πιο στιβαρή, με πολιτική σταθερότητα, έτσι ώστε να μπορέσουμε να εντρυφήσουμε μετά σε μέτρα και πολιτικές που θα μπορέσουν να καλλιεργήσουν ξανά την αισιοδοξία και την ελπίδα σε κάθε Έλληνα και σε κάθε Ελληνίδα. Σας ευχαριστώ πολύ για την προσοχή σας.

**ΝΕΟΚΛΗΣ ΚΡΗΤΙΚΟΣ (Προεδρεύων των Επιτροπών):** Κυρίες και κύριοι συνάδελφοι, φτάσαμε στο τέλος της κοινής συνεδρίασης των δύο Ειδικών Διαρκών Επιτροπών, της Παρακολούθησης των Συστημάτων Κοινωνικής Ασφάλισης και βεβαίως, των Ευρωπαϊκών Υποθέσεων. Βλέπετε, λοιπόν, ότι σήμερα δεν υπήρξαν, κυρία Υπουργέ, αντεγκλήσεις, γιατί ο στόχος ήταν κοινός, ακούστηκαν πάρα πολλά ενδιαφέροντα πράγματα, υπάρχουν πολλές εκφράσεις και διαστάσεις στο θέμα αυτό, που όλοι το αντιλαμβανόμαστε και το είδαμε μπροστά μας και γι’ αυτό, ως Επιτροπή εδώ λέμε, ότι θα συνεχίσουμε και με άλλες Επιτροπές με το ίδιο θέμα.

Τελειώνοντας, να ευχαριστήσω τους δύο αυτοδιοικητικούς, και τον κ. Αποστολόπουλο και τον κ. Αγγελόπουλο, να ευχαριστήσω την κυρία Τραγάκη την καθηγήτρια, το Γενικό Γραμματέα τον κ. Γλούμη Ατσαλάκη και πολύ περισσότερο να ευχαριστήσω την Υπουργό μας την κυρία Ζαχαράκη. Σας ευχαριστώ πολύ και ευχαριστώ όλους τους συναδέλφους για τη συμμετοχή τους.

Στο σημείο αυτό έγινε η γ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή για την Παρακολούθηση του Συστήματος Κοινωνικής Ασφάλισης, παρόντες ήταν οι Βουλευτές κ.κ. Ακτύπης Διονύσιος, Κρητικός Νεοκλής, Μαντάς Περικλής, Καφούρος Μάρκος, Μονογυιού Αικατερίνη, Μπαραλιάκος Ξενοφών (Φώντας), Παπάς Θεοφάνης (Φάνης), Παπασωτηρίου Σταύρος, Σενετάκης Μάξιμος, Σκόνδρα Ασημίνα, Στύλιος Γεώργιος, Φόρτωμας Φίλιππος, Χατζηιωαννίδου Μαρία – Νεφέλη, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Μπιάγκης Δημήτριος, Μουλκιώτης Γεώργιος, Τσίμαρης Ιωάννης, Στολτίδης Λεωνίδας, Αθανασίου Μαρία, Φωτίου Θεανώ, Παπαδόπουλος Νικόλαος, Μπιμπίλας Σπυρίδων και Ζερβέας Αλέξανδρος.

Από την Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ. Πλακιωτάκης Ιωάννης, Αβραμόπουλος Δημήτριος, Ανδριανός Ιωάννης, Αυγενάκης Ελευθέριος, Βεσυρόπουλος Απόστολος, Βλάσης Κωνσταντίνος, Βολουδάκη Σεβαστή (Σέβη), Καιρίδης Δημήτριος, Καλαφάτης Σταύρος, Κούβελας Δημήτριος, Λοβέρδος Ιωάννης – Μιχαήλ (Γιάννη), Μαρκόπουλος Δημήτριος, Μηταράκης Παναγιώτης (Νότης), Μιχαηλίδου Δόμνα – Μαρία, Μπακογιάννη Θεοδώρα (Ντόρα), Μπουκώρος Χρήστος, Σταμάτης Γεώργιος, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Δούρου Ειρήνη (Ρένα), Κασιμάτη Ειρήνη (Νίνα), Μπάρκας Κωνσταντίνος, Ψυχογιός Γεώργιος, Πάνας Απόστολος, Παραστατίδης Στέφανος, Σταρακά Χριστίνα, Δάγκα Παρασκευή, Μανωλάκου Διαμάντω, Μεταξάς Κωνσταντίνος – Βασίλειος, Βιλιάρδος Βασίλειος, Γραμμένος Βασίλειος, Αχτσιόγλου Ευτυχία (Έφη), Τσιρώνης Σπυρίδων, Καζαμίας Αλέξανδρος και Κόντης Ιωάννης.

Τέλος και περί ώρα 13.45΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

 **ΝΕΟΚΛΗΣ ΚΡΗΤΙΚΟΣ**